text:
མཁས་གྲུབ་དགེ་ལེགས་དཔལ་བཟང་གི་རྣམ་ཐར།
དགེ་ལེགས་རབ་དཀར་ཚོགས་གཉིས་གོམས་པའི་མཐུས། །དཔལ་ལྡན་སྐུ་བཞིའི་གོ་འཕང་མཆོག་བརྙེས་ཀྱང་། །བཟང་བོའི་མཛད་པས་གདུལ་བྱ་མི་འདོར་བ། །དཔལ་ལྡན་བླ་མའི་ཞབས་ལ་གསོལ་བ་འདེབས། །ཞེས་བསྔགས་པ། རྗེ་རིན་པོ་ཆེའི་ནང་ཐུགས་ཀྱི་སྲས་གཅིག་མཁས་གྲུབ་སྨྲ་བའི་ཉི་མ་དགེ་ལེགས་དཔལ་བཟང་ནི། སྔོན་དུས་ཡུན་རིང་བོ་ནས་བྱང་ཆུབ་མཆོག་ཏུ་ཐུགས་བསྐྱེད་དེ་རྒྱལ་སྲས་ཀྱི་སྤྱོད་པ་རྒྱ་མཚོར་བསླབས་ནས་ཞིང་འདིར་འཇམ་མགོན་བླ་མའི་མདོ་སྔགས་ཀྱི་བསྟན་པའི་སྙིང་བོ་མཐར་ཐུག་པ་འདི་ཉིད་འཛིན་ཅིང་སྤེལ་བའི་ཆེད་དུ་སྨོན་ལམ་གྱི་དབང་གིས་བསམ་བཞིན་དུ་བྱོན་པ་ཞིག་སྟེ། མཁས་གྲུབ་ཆེན་པོ་འདི་ལ་སྟོད་བྱང་གི་སའི་ཆ་ལྡོག་གཞུང་དུ་བྱང་བའི་དཔོན་རིགས་ཡབ་བཀྲ་ཤིས་དཔལ་བཟང་དང་། ཡུམ་བུ་འདྲེན་རྒྱལ་མོ་གཉིས་ཀྱི་སྲས་སུ་རབ་བྱུང་དྲུག་པའི་ཤིང་མོ་གླང་གི་ལོ་ངོ་མཚར་བའི་ལྟས་དང་བཅས་ཏེ་འཁྲུངས་སོ། །ཡབ་ཡུམ་དེ་གཉིས་ལ་སྲས་གསུམ་ཡོད་པ་ལས། རྗེ་འདི་ཆེ་བ་དང་། བ་སོ་ཆོས་ཀྱི་རྒྱལ་མཚན་བར་བ་དང་། ཆུང་བ་བསོད་ནམས་བཀྲ་ཤིས་ཞེས་པ་ཞིག་བྱུང་ངོ་། །
དེ་ལྟར་མཁས་གྲུབ་ཆེན་པོ་འདི་ནི་སྔོན་ནས་ལམ་ལ་སྦྱངས་པའི་མཐུ་བརྟས་པས་འཁྲུངས་ཙམ་ཉིད་ནས་བྱིས་པའི་རྒུད་པ་གང་ཡང་མེད་ཅིང་། ཆོས་དང་ཆོས་མིན་འབྱེད་པའི་བློ་གྲོས་ཐོགས་པ་མེད་པ་ཞིག་བྱུང་ནས་བདག་ཉིད་ཆེན་པོ་འདི་ནི་སྐྱེས་བུ་དམ་པ་ཞིག་བསམ་བཞིན་དུ་བྱོན་པའོ། །ཞེས་གླེང་ཞིང་། མཁས་གྲུབ་ལྷ་དབང་བའི་སྐྱེ་བ་ཡིན་པར་གྲགས་པས་མཁས་གྲུབ་ཅེས་མཚན་ཆུང་ངུ་ནས་ཐོགས་སོ། །
དེ་ནས་རྒྱལ་བ་སྲས་དང་བཅས་པ་དང་། དམ་ཅན་ཆོས་སྲུང་ཐམས་ཅད་ཀྱི་རྗེ་འདི་བ་འཇམ་མགོན་བླ་མའི་བསྟན་པའི་སྲོག་ཤིང་འཛིན་ཕྱིར་ཐུགས་རྒྱུད་བསྐུལ་ཞིང་སྔོན་ནས་གོམས་པའི་མཐུས་ངེས་འབྱུང་གི་བསམ་པ་ཤུགས་དྲག་པོས་རབ་ཏུ་བྱུང་བའི་ལོ་ཚིགས་སུ་སླེབས་མ་ཐག་གནས་བརྟན་འདུལ་བ་འཛིན་པ་མཁན་ཆེན་སེང་གེ་རྒྱལ་མཚན་དཔལ་བཟང་བོས་མཁན་པོ་མཛད། རྒྱ་མ་བ་ཡོན་ཏན་འོད་ཀྱིས་སློབ་དཔོན་མཛད་ནས་རབ་ཏུ་བྱུང་ཞིང་དགེ་ཚུལ་གྱི་སྡོམ་པ་བཞེས། མཚན་དགེ་ལེགས་དཔལ་བཟང་བོ་ཞེས་གསོལ། དེ་ནས་མཁན་སློབ་གཉིས་ལས་བསླབ་བྱ་གསན་ཏེ་དགེ་ཚུལ་གྱི་བསླབ་བྱ་ཡན་ལག་དང་བཅས་པ་མིག་གི་འབྲས་བུ་ལས་ཀྱང་གཅེས་པར་བསྲུངས་ཏེ་ཚུལ་ཁྲིམས་རྣམ་པར་དག་པར་མཛད་པ་གཞིར་བཟུང་ནས་གངས་ཅན་གྱི་པཎྜི་ཏ་ཆེན་པོ་རྗེ་བཙུན་རེད་མདའ་བའི་ཞབས་ལ་གཏུགས་ཏེ་ཚད་མ་སྡེ་བདུན། མངོན་པ་གོང་འོག བྱམས་ཆོས་སྡེ་ལྔ་དབུ་མ་རིགས་ཚོགས། འདུལ་བ་རྣམས་ལ་སྦྱངས་ཏེ་རིང་བོར་མ་ཐོགས་པར་མཁས་པའི་ཕ་རོལ་ཏུ་སོན། རྡོ་རྗེ་འཛིན་པ་ཡེ་ཤེས་དཔལ་བ་ལ་ཀྱཻ་རྡོ་རྗེའི་དབང་དང་ལམ་འབྲས་ཆ་ལག་དང་བཅས་པ་ཡོངས་སུ་རྫོགས་པ་གསན། གཞན་ཡང་བླ་མ་དམ་པ་བསོད་ནམས་རྒྱལ་མཚན་པ་དང་། ན་བཟའ་བ་སོགས་བཤེས་གཉེན་དམ་པ་དུ་མ་ལས་མདོ་སྔགས་ཀྱི་ཆོས་མཐའ་ཡས་པ་གསན་ཏེ། མདོ་སྔགས་ཀྱི་གཞུང་ལུགས་རབ་འབྱམས་སྨྲ་བ་ལ་མི་འཇིགས་པའི་སྤོབས་པ་ཐོབ་ཅིང་རང་དང་གཞན་གྱི་གྲུབ་པའི་མཐའ་རྒྱ་མཚོ་ལྟ་བུའི་ཕ་རོལ་ཏུ་སོན་པར་གྱུར་ཏོ། །
དེ་ནས་གཙང་ཕྱོགས་ཀྱི་གྲྭ་ས་རྣམས་སུ་གྲྭ་སྐོར་མཛད་ཅིང་། ངམ་རིང་ཆོས་སྡེར་ཕེབས་པ་ན་གངས་ཅན་གྱི་མཁས་པ་ཆེན་པོ་པཎ་ཆེན་ཕྱོགས་ལས་རྣམ་རྒྱལ་ཡང་དེར་ཕེབས་ནས་འཇིགས་མེད་སྨྲ་བའི་གད་བརྒྱངས་བསྒྲགས་ཏེ་དམ་བཅའ་བཞག་པ་ན་ཕྱོགས་འདིའི་མཁས་པ་སུས་ཀྱང་རྒོལ་བའི་གླགས་མ་རྙེད་པ་ན་པཎ་ཆེན་ཕྱོགས་རྒྱལ་བས་ས་པཎ་གྱི་རིག་གཏེར་འདི་ནང་འགལ་གྱི་ཕུང་བོ་ཡིན་པས་ངས་ཐར་ཆགས་སུ་དགག་པར་བྱ་ཡིས། ལན་སྤོབས་པ་ཡོད་ན་སྨོས་ཤིག་ཅེས་ངམ་རིང་། ས་སྐྱ། བོ་དོང་སོགས་ཆོས་སྡེ་ཕལ་མོ་ཆེར་དྲིལ་བསྒྲགས་པ་ན། ཇི་ལྟར་སེང་གེའི་སྐད་ཀྱིས་ཝ་སྐྱེས་རྣམས་འདར་བ་བཞིན་དུ་ཕྱོགས་དེའི་མཁས་པར་རློམ་པ་སུས་ཀྱང་ལན་འདོན་པར་མ་ནུས་པ་ན་ཕྱོགས་དེའི་དགེ་འདུན་ཕལ་མོ་ཆེས་གྲོས་བྱས་ཏེ་སྐྱེས་ཙམ་ཉིད་ནས་ཤེས་རབ་ཀྱི་སྣང་བ་རྒྱས་པ་དཀའ་བཅུ་དགེ་ལེགས་དཔལ་བ་འདི་ལ་གསོལ་བ་བཏབ་པར་དྲག་ཅེས་ཐམས་ཅད་ཀྱིས་མགྲིན་གཅིག་ཏུ་མཁས་གྲུབ་ཆེན་པོ་ལ་ཞུས་པ་ན་དེ་དུས་མཁས་གྲུབ་ཆེན་པོ་འདི་བ་དགུང་ལོ་བཅུ་དྲུག་གི་སྐབས་ཡིན་པས་སྐུ་ན་ཤིན་ཏུ་ཕྲ་བ་ཡིན་ཡང་འཇིགས་པ་མེད་པར་ཁྱུ་མཆོག་རླབས་པོ་ཆེའི་གནས་སུ་དམ་བཅས་ཏེ་དེ་ཁོ་བོས་ནུས་སོ་ཞེས་ཞལ་གྱིས་བཞེས་ཏེ་དགེ་འདུན་ཐམས་ཅད་ཚོགས་པའི་དབུས་སུ་པཎ་ཆེན་ཕྱོགས་རྒྱལ་བས་དམ་བཅའ་བཞག དེ་ལ་མཁས་གྲུབ་རིན་པོ་ཆེས་རེ་རེ་ནས་འདི་ནི་མི་རིགས་པ། འདི་ནི་མི་འཐད་པ། ལུང་དང་འགལ་བ་དང་རིགས་པ་དང་འགལ་བ་སྟེ། དེ་དག་མི་འཐད་པའི་རྒྱུ་མཚན་འདི་དང་འདི་ལྟར་རོ་ཞེས་རིག་གཏེར་འགོག་པའི་དམ་བཅའ་རེ་རེ་ནས་དྲི་མ་མེད་པའི་རིགས་པ་བརྒྱ་ཕྲག་སྟོང་གིས་སུན་ཕྱུང་ནས་པཎ་ཆེན་ཕྱོགས་རྒྱལ་བ་སྤོབས་པ་ལན་མེད་དུ་གྱུར། སླར་ཡང་མཁས་གྲུབ་རིན་པོ་ཆེས་རིགས་པའི་ང་རོ་ཆེས་ཆེར་བསྒྲགས་པ་ན་རིགས་པའི་འཕུལ་མཚམས་ཆེས་ཞིབ་ཅིང་ཕྲ་བར་གྱུར་ཏེ་པཎ་ཆེན་ཕྱོགས་རྒྱལ་བས་མདོ་སྡེ་བའི་ལུགས་ལ་རྒྱུ་ལས་མ་སྐྱེས་པའི་དངོས་པོ་ཡོད་གསུང་དགོས་པ་བྱུང་ནས་དེ་མདོ་སྡེ་བ་རང་གི་གྲུབ་མཐའི་ནང་འགལ་ཡིན་གསུང་ཞིང་ཅུང་ཟད་ཞལ་སྐྱེངས་ཏེ་ཕྱག་གིས་ཞལ་རྒྱན་ལ་ནོམ་ཞིང་བཞུགས་པ་ན། མཁས་གྲུབ་རིན་པོ་ཆེས་ཉམས་མཚར་གྱི་ཚུལ་དུ། རྒྱུ་ལས་མ་སྐྱེས་པའི་དངོས་པོ་ཡོད་གསུང་བ་དེ་མདོ་སྡེ་བའི་གྲུབ་མཐའི་ནང་འགལ་ཡིན་གསུང་བ། ད་ཁ་སྤུ་འཐོག་པའི་ལས་ལ་བརྩོན་པར་བྱོས་ཤིག །ཅེས་གསུངས་པ་ན་ཚོགས་པ་ཐམས་ཅད་གད་མོའི་གནས་སུ་གྱུར་ཏོ། །དེ་དུས་སུ་ཁོང་གཉིས་ཀྱིས་རྩོད་པ་མཛད་པའི་ཚེ་བདག་ཉིད་ཆེན་པོ་དེ་གཉིས་ཀ་དྲི་མ་མེད་པའི་རིགས་པའི་རྣམ་འགྱུར་གཞན་དང་མི་འདྲ་བས་མཁས་པ་མང་བོས་རྩོད་ཡིག་ཟིན་བྲིས་སུ་མཛད་པ་ཡོད་འདུག་ཅིང་། ཕྱིས་མཁས་གྲུབ་ཐམས་ཅད་མཁྱེན་པ་ཉིད་ཀྱིས་ཚད་མ་སྡེ་བདུན་གྱི་དཀའ་གནས་གསལ་བར་སྟོན་པ་ཡིད་ཀྱི་མུན་སེལ་མཛད་པའི་ནང་དུའང་དེ་དུས་ཀྱི་རྩོད་པའི་ཚིག་རྣམ་དྲངས་སོ། །མཁས་མཆོག་བསྟན་འཛིན་དམ་པ་དེ་དག་དྲི་མ་མེད་པའི་རིགས་པའི་རྩེ་དགའ་མཛད་པ་ནི་བསྟན་པ་རིན་པོ་ཆེའི་རྒྱན་དུ་ཆེ་བ་ཡིན་པས་གུས་པ་བསྐྱེད་པར་བྱ་ཡིས། རིགས་པའི་གསང་མི་ཤེས་པའི་བླུན་རྨོངས་དག་གིས་ཁོ་བོ་ཅག་གི་འདི་ཁོ་ན་བདེན་གྱི་གཞན་ནི་གཏི་མུག་གོ་ཞེས་སྒྲོག་པ་དང་རྩོད་པ་མཛད་དེ་ཞེས་ཚིག་ཙམ་གྱིས་འཇིག་རྟེན་པ་བླའི་གྲར་བཤགས་འགྱེད་པའི་ངང་ཚུལ་ལྟར་དུ་བཟུང་སྟེ་ཕྱོགས་སུ་ལྷུང་བའི་བསམ་པས་སྐྱེས་བུ་དམ་པ་ལ་སྨོད་པ་ནི་རྣམ་པ་ཀུན་ཏུ་བྱ་མི་རུང་སྟེ་སྐྱེས་བུ་དམ་པ་ལ་སྨོད་པ་ནི་རང་ཉིད་ངན་འགྲོ་མི་ཟད་པའི་རྒྱུ་སྒྲུབ་པ་ཡིན་པར་མདོ་ལས་གསུངས་པའི་ཕྱིར་རོ། །དོན་འདི་འདྲ་ལ་དགོངས་ནས་རྗེ་བཙུན་རེད་མདའ་བ་ཆེན་པོས། དུས་ཀྱི་འཁོར་ལོ་ལས་བརྩམས་ཏེ་དགག་སྒྲུབ་མཛད་པ་ལ་བླུན་རྨོངས་ལུག་ལྟར་ལྐུགས་པ་འགའ་ཞིག་གིས་ཕྱོགས་སུ་ལྷུང་བའི་བསམ་པས་རེད་མདའ་བ་འདིས་དུས་འཁོར་རྒྱལ་བའི་བཀའ་ཡིན་པ་ལ་དུས་འཁོར་ལ་དགག་སྒྲུབ་བྱེད་པ་འདི་འདྲ་ཞེས་སྨད་པ་བྱས་པ་ན། རྗེ་བཙུན་རེད་མདའ་བ་ཆེན་པོས་ཁོ་བོས་འཁྱོག་པོའི་ཤིང་བསྲོང་བ་ལྟར་རྒྱལ་བའི་བསྟན་པ་ལ་ཞུས་དག་བྱས་པ་ཡིན་གྱི། སྐྱོན་བརྗོད་པ་ག་ལ་ཡིན། ལར་ནི། སངས་རྒྱས་བསྟན་པ་ཡིན་མིན་གྱི། །དགག་སྒྲུབ་མཁས་པ་རྣམས་ཀྱིས་བྱེད། །མི་རྣམས་འཕྱིང་བ་འདྲ་བ་ལ། །ཁྱི་ལ་བཅོལ་གཉེར་ཅི་ཞིག་ཡོད། །ཅེས་གསུངས་པ་ལྟར་མཁས་པ་རྣམས་རིགས་པའི་རྩེད་འཇོ་བྱེད་པར་བླུན་རྨོངས་དག་འཚངས་ཏེ་ཅི་བྱེད་གསུང་བ་ལྟར་རོ། །ཕྱིས་པཎ་ཆེན་ཕྱོགས་ལས་རྣམ་རྒྱལ་བས་མཁས་གྲུབ་རིན་པོ་ཆེ་ལ་ཆེད་དུ་བརྗོད་པའི་བསྔགས་པ་མང་དུ་མཛད་དོ། །
མཁས་གྲུབ་རིན་པོ་ཆེ་ནི་སྐུ་ན་ཚོད་ཕྲ་མོ་དེ་ཙམ་ནས་འཆད་རྩོད་རྩོམ་གསུམ་གང་ལའང་ཐོགས་པ་མེད་པ་ཞིག་སྟེ། དགུང་ལོ་བཅོ་བརྒྱད་བཞེས་པའི་ཚེ་རྗེ་བཙུན་འཇམ་པའི་དབྱངས་སྨྲ་བའི་སེང་གེ་ལ་བསྟོད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །མཚན་དཔེས་རབ་ཏུ་བརྒྱན་པ་གཞོན་ནུའི་སྐུ། །ཚངས་དབྱངས་ལྡན་པ་ཆོས་རབ་སྟོན་པའི་གསུང་། །ཤེས་བྱ་མ་ལུས་ཅིག་ཅར་མཁྱེན་པའི་ཐུགས། །མངའ་བ་འཇམ་པའི་དབྱངས་ལ་ཕྱག་འཚལ་ལོ། །མ་ལུས་སྐྱེ་དགུའི་མགོན་གྱུར་བཅོམ་ལྡན་འདས། །མ་རིག་མུན་སེལ་སྨྲ་བའི་སེང་གེ་ལ། །མ་ཡེངས་སེམས་ཀྱིས་གུས་པས་གསོལ་འདེབས་ཀྱིས། །མ་དག་བློ་ཅན་བདག་ཅག་རབ་ཏུ་སྐྱོངས། །རི་དྭགས་རྒྱལ་བོ་ཅན་པར་བསྒྱིངས་པའི་སྟེང་། །ཆུ་སྐྱེས་གཞོན་ནུ་རབ་ཏུ་རྒྱས་པ་དང་། བདུད་རྩིའི་འོད་ཅན་ཀུན་ནས་གང་བ་ཡི། །གདན་ལ་རོལ་པས་བཞུགས་པ་ཞི་བའི་སྐུ། །པདྨ་རཱ་གའི་མདོག་འདྲ་རྒྱལ་བའི་སྲས། །ཞལ་གྱི་དཀྱིལ་འཁོར་འཛུམ་པའི་མདངའ་ལྡན་ཞིང་། །ཨུཏྤལ་ཟུང་གི་རྩ་བ་ཉེར་བསྟེན་པའི། །ཆོས་འཆད་ཕྱག་གིས་ཐུགས་ཀར་རྣམ་པར་བརྒྱན། །སྙན་གྱི་ཐད་དུ་ཆུ་འཕྲོག་འདབ་རྒྱས་པའི། །གེ་སར་སྙིང་བོ་གཡས་སུ་རལ་གྲི་དང་། །གཡོན་པ་གླེགས་བམ་མཆོག་གིས་ཉེར་མཛེས་ཤིང་། །ཤིན་ཏུ་འགྱིང་བ་འགྲོ་བའི་མགོན་གཅིག་པུ། །མཐོན་མཐིང་རལ་བའི་ཐོར་ཚུགས་རབ་འཁྱིལ་བར། །ཉིད་ཀྱི་རིགས་མཚན་མི་འཁྲུགས་རྒྱན་ལྡན་ཞིང་། །སྙན་ཆ་གདུབ་ཀོར་དར་གྱི་ཅོད་པན་གྱིས། །མཆོག་ཏུ་མཛེས་ཀྱང་བལྟ་བས་ངོམས་པ་མིན། །ཐུན་མཚམས་ཕམ་བྱེད་མཛེས་པའི་སྐུ་དེ་ལ། །རིན་ཆེན་ཕྲེང་བ་འོད་ཀྱི་དྲ་བ་ཅན། །ཟླ་བའི་དུམ་བུ་ལྟར་དཀར་དོ་ཤལ་གྱིས། །མཆོག་ཏུ་མཛེས་པས་བློ་ལྡན་ཡིད་འཕྲོག་བྱེད། །གང་ཞིག་ཅུང་ཟད་ཁྱོད་ལ་བརྟེན་པས་ཀྱང་། །འཁོར་བའི་སྡུག་བསྔལ་མཐའ་དག་བསྙིལ་བྱེད་ན། །ཁྱོད་ཉིད་ཁོ་ན་མགོན་དུ་བྱེད་པ་ཡིས། །བློ་ལྡན་རྣམས་ལ་ཀུན་མཁྱེན་ག་ལ་རིང་། །དེས་ན་རྒྱལ་སྲས་ཐུ་བོ་ཡོན་ཏན་གཏེར། །མཚུངས་མེད་སྨྲ་བའི་དབང་ཕྱུག་ཞབས་པད་ལ། །རྟག་ཏུ་གུས་པས་མགོ་བོ་འདུད་པར་བགྱི། །སྐྱེ་བ་ཀུན་ཏུ་རྗེས་སུ་གཟུང་དུ་གསོལ། །དེ་ལྟར་བདག་གིས་བསྒྲིམས་ཏེ་བསྟོད་མོད་ཀྱིས། །བཅོམ་ལྡན་ཁྱོད་ཀྱི་ཡོན་ཏན་ཆ་ཙམ་ཡང་། །བརྗོད་པར་མ་ནུས་བློ་གྲོས་ཤིན་ཏུ་ངལ། །ད་ནི་ཐོགས་མེད་སྨྲ་བའི་མཆོག་གྱུར་ཅིག །བདག་གིས་འདི་ལྟར་རྗེ་བཙུན་འཇམ་པའི་དབྱངས། །ཅུང་ཟད་བསྟོད་ལས་དགེ་བ་གང་བསགས་པ། །རབ་དཀར་དྲི་མེད་ཡིད་ཀྱི་མཁར་ཤར་བས། །འགྲོ་བློའི་མུན་པ་མ་ལུས་མཐར་བྱེད་ཤོག །ཅེས་པ་མཛད་པ་སོགས་འཆད་རྩོད་རྩོམ་པ་གང་ལའང་ཐོགས་པ་མེད་པ་ཀུན་ལ་མཐུན་སྣང་དུ་གྲུབ་བོ། །དེ་ནས་བསྙེན་པར་རྫོགས་པའི་ལོ་གྲངས་སུ་སོན་པ་ན། སྟོད་འདུལ་བའི་མཁན་རྒྱུད་གངས་རིའི་ཁྲོད་ཀྱི་ཤིང་རྟ་ཆེན་པོ་རེད་མདའ་བ་གཞོན་ནུ་བློ་གྲོས་ཀྱིས་མཁན་པོ། མཁས་པའི་དབང་ཕྱུག་ཆེན་པོ་དཔལ་འབྱོར་ཤེས་རབ་ཀྱིས་ལས་སློབ། མཚན་དོན་དང་མཐུན་པའི་གཉལ་བ་བློ་གྲོས་མཚུངས་མེད་ཀྱིས་གསང་སྟོན། །གཞན་ཡང་དད་པའི་དགེ་འདུན་གྲངས་ཚང་བའི་དབུས་སུ་དགེ་སློང་གི་སྡོམ་པ་ཡང་དག་པར་བཞེས་ཏེ་འདུལ་འཛིན་གསེར་རིའི་ཕྲེང་བ་ལྟ་བུའི་དབུས་ན་ཟླ་མེད་པའི་ལྷུན་པོ་ལྟ་བུར་གྱུར་ཏོ། །
དེ་ནས་རྗེ་བཙུན་རེད་མདའ་བ་ཆེན་པོས་མཁས་གྲུབ་རིན་པོ་ཆེ་ལ་ཁྱེད་རྗེ་བཙུན་ཙོང་ཁ་བ་དང་མཇལ་ན་གཞན་དང་མི་འདྲ་བ་ཞིག་འོང་ཞེས་བསྐུལ་བ་དང་། རང་ཉིད་ཀྱང་རྗེ་རིན་པོ་ཆེའི་སྙན་པ་གསན་པས་དད་པས་ཆེས་ཆེར་བསྐུལ་ཏེ་མེ་མོ་ཕག་གི་ལོར་ཁམས་གསུམ་ཆོས་ཀྱི་རྒྱལ་བོ་ཙོང་ཁ་བ་ཆེན་པོ་བློ་བཟང་གྲགས་པ་མཇལ་དུ་བྱོན་ཏེ་སང་མཇལ་རྒྱུའི་ནུབ་མོ་སྙེ་ཐང་དུ་བཞུགས་པའི་མནལ་ལམ་དུ། མུན་པ་ནག་པོ་ཕྱོགས་གར་འགྲོའི་གཏོལ་མེད་པ་ཞིག་ཏུ་ཕྱིན་པ་ན། ཤར་ཕྱོགས་ནས་རལ་གྲིའི་འཁོར་ལོ་རྩིབས་སྟོང་དང་ལྡན་པའི་རལ་གྲིའི་སོ་རྣམས་ཕྱ་དང་ཡུ་བ་ནང་དུ་བསྟན་པ་རལ་གྲི་རེ་རེའི་རྩེ་ནས་ཉི་མའི་དཀྱིལ་འཁོར་བརྒྱ་ཕྲག་རེ་ཤར་བ། འཁོར་ལོ་དེའི་ལྟེ་བའི་དབུས་སུ་འཇའ་ཚོན་སྣ་ལྔའི་དྲ་བས་བསྐོར་བའི་ནང་དུ་རྗེ་བཙུན་འཇམ་དཔལ་དབྱངས་སྐུ་མདོག་དམར་སེར་རལ་གྲི་དང་གླེགས་བམ་བསྣམས་ཤིང་རིན་པོ་ཆེའི་རྒྱན་དཔག་ཏུ་མེད་པས་སྤྲས་པ། གཞོན་ནུའི་ཆ་བྱད་ཅན། རལ་བའི་ཐོར་ཚུགས་ལ་མུ་ཏིག་གི་ཕྲེང་བས་དཀྲིས་ཤིང་ཤིན་ཏུ་མཛེས་པ་བལྟ་བས་ཆོག་མ་ཤེས་པ་ཞིག་བྱོན་བྱུང་བས། མུན་པ་ཐམས་ཅད་སངས། འཇིག་རྟེན་གྱི་ཁམས་ཐམས་ཅད་སྣང་བ་ཆེན་པོས་ཁྱབ་པ་དང་། རྗེ་བཙུན་གྱི་སྐུ་ཡང་རང་གི་ལུས་ལ་ཐིམ་པས་བདེ་བའི་ཉམས་ཁྱད་པར་ཅན་སྐྱེས་པ་ཞིག་བྱུང་། སང་ཉིན་སེ་ར་ཆོས་སྡིངས་སུ་ཕེབས་པ་ན་ཐོག་མར་དགེ་སློང་ཞི་དུལ་ཅན་ཞིག་དང་མཇལ་བ་ན་དེ་ལ་ཆོས་རྗེ་བློ་བཟང་གྲགས་པའི་གཟིམ་ཁང་གང་ཡིན་དྲིས་པས། ལན་མ་སྨྲས་པར་ནང་དུ་སོང་ནས་སྤོས་རེང་སྤར་ནས་ཁྱེར་བྱུང་སྟེ། གཟིམ་ཁང་སེར་བོའི་དྲུང་དུ་སླེབས་པ་ན་ཕྱག་གསུམ་བཙལ། ཕྱག་གཉིས་ཀྱིས་སྤོས་རེང་བཟུང་སྟེ། དོན་གྱི་སླད་དུ་མཚན་ནས་སྨོས་ཏེ་བདག་གི་མཁན་པོ་རིན་པོ་ཆེ་བློ་བཟང་གྲགས་པའི་ཞལ་སྔ་ནས་བཞུགས་པའི་གཙུག་ལག་ཁང་ནི་འདིའོ་ཞེས་སྤོས་ཀྱི་རྩེ་མོ་དེ་ཕྱོགས་སུ་བསྟན་པས་དགེ་སློང་དེ་འདུལ་བ་ནས་གསུངས་པ་ལྟར་གྱི་ཀུན་སྤྱོད་ཡོངས་སུ་དག་པ་དང་། དགེ་བའི་བཤེས་གཉེན་ལ་ཤིན་ཏུ་གུས་པའི་ཚུལ་རྣམས་གཟིགས་པས་རྗེ་ཙོང་ཁ་བའི་ཞབས་འབྲིང་དགེ་སློང་འདི་དག་ཀྱང་འདི་ལྟར་དམ་པའི་ཆོས་འདུལ་བའི་ལག་ལེན་ལ་མཁས་ཤིང་ཞི་ཞིང་དུལ་བ་བླ་མ་ལྔ་བཅུ་བ་ནས་བཤད་པའི་བཤེས་གཉེན་བསྟེན་ཚུལ་རྣམས་ཀྱང་ཕྱག་ལེན་ལ་ཐེབས་པ་འདི་འདྲ་ན། རྗེ་རིན་པོ་ཆེ་ཇི་འདྲ་ཞིག་ཡོད་སྙམ་དུ་ལུས་ཀྱི་སྤུ་ཟིང་ཞེས་བྱེད་ཅིང་འཇིགས་ཤིང་སྤ་ཞུམ་པར་གྱུར། དེ་ནས་རྗེ་རིན་པོ་ཆེ་མཇལ་བས་དད་པ་དཔག་ཏུ་མེད་པ་འཁྲུངས། རྗེ་རིན་པོ་ཆེས་ཁྱེད་ལ་ལམ་དུ་རྨི་ལམ་ཅི་བྱུང་གསུངས་པ་སྔར་སྙེ་ཐང་དུ་བྱུང་བ་རྣམས་ཞུས་པས་ཁྱེད་སྔགས་ཀྱི་གདུལ་བྱ་དབང་རྣོན་ཡིན་པར་འདུག ཁྱེད་ཀྱི་གདུལ་བྱ་མང་བོ་ལ་ཕན་ཐོགས་ཆེན་པོ་འོང་གསུངས། དེ་དུས་རྗེ་རིན་པོ་ཆེས་ཁྱེད་ཡི་དམ་གང་ལ་བྱེད་ཀྱིན་ཡོད་གསུངས་པས་མཁས་གྲུབ་རིན་པོ་ཆེས་བདག་ཡི་དམ་གཤེད་དམར་ལ་བྱེད་ཀྱི་ཡོད་ཞུས་པར་རྗེ་རིན་པོ་ཆེས་གཤིན་རྗེ་གཤེད་དམར་བོ་ལ་ཡི་དམ་བྱས་ནའང་རྗེ་བཙུན་འཇམ་དབྱངས་ཀྱིས་རྗེས་སུ་འཛིན་པའི་རྒྱུར་འགྱུར་མོད། འོན་ཀྱང་འཇིགས་བྱེད་ལ་ཡི་དམ་བྱེད་པ་བྱུང་ན་རྗེ་བཙུན་འཇམ་དབྱངས་ཀྱིས་རྗེས་སུ་འཛིན་པའི་རྒྱུར་འགྲོ་བ་ལ་གཤིན་རྗེ་གཤེད་གཞན་གཉིས་ལས་ཁྱད་པར་འཕགས་པའི་ཆོས་མང་དུ་ཡོད་གསུངས་པར་བརྟེན། མཁས་གྲུབ་རིན་པོ་ཆེས་ཀྱང་དེ་ནས་བཟུང་སྟེ་རྡོ་རྗེ་འཇིགས་བྱེད་ལ་ཡི་དམ་དུ་མཛད་ཅིང་། རྗེ་རིན་པོ་ཆེ་ལ་རྡོ་རྗེ་འཇིགས་བྱེད་ལ་ཁྱད་པར་དུ་འཕགས་པའི་ཆོས་ཇི་ལྟ་བུ་ཡོད་ཅེས་གསོལ་བ་བཏབ་པས། འོན་ན་མཎྜལ་རྒྱས་པ་ཅིག་ཕུལ་གསུངས་ནས། མཎྜལ་ཕུལ་བས་ཞི་ཁྲོ་སྦྲགས་སྒྲུབ་ཀྱི་མན་ངག་དང་། རྗེ་བཙུན་འཇམ་དཔལ་དབྱངས་རྗེས་སུ་འཛིན་པའི་རྒྱུ་གཞན་གཉིས་དང་མི་འདྲ་བའི་ཁྱད་པར་ཡོད་པ་རྣམས་རྒྱས་པར་གནང་། དེའི་ཚེ་མཁས་གྲུབ་རིན་པོ་ཆེས་རྡོ་རྗེ་འཇིགས་བྱེད་ཀྱི་དབང་གི་དོན་དུ་གསོལ་བ་བཏབ་པས་རྗེ་ཉིད་ཀྱིས་དཀྱིལ་འཁོར་བྲི་ཐིག་གནང་ནས་འཇིགས་བྱེད་བཅུ་གསུམ་མའི་དབང་། རྟོག་བདུན། རྟོག་གསུམ། རྣལ་འབྱོར་བཞི་རིམ་གྱི་ཁྲིད་སོགས་གནང་ནས། ཁྱོད་བསྟན་པ་ཐམས་ཅད་གྲུ་བཞི་ལམ་གྱིས་འཁྱེར་ཤེས་པ་ཅིག་འོང་བར་འདུག་ཅེས་དགྱེས་པའི་བཀའ་བསྩལ། རྗེ་རིན་པོ་ཆེའི་ཚེམས་བྲུལ་བ་ཡང་དགྱེས་བཞིན་དུ་གནང་བར་ཚེམས་ཡིག་ལུང་བསྟན་དུ་གསུངས་སོ། །
དེ་ནས་མཁས་གྲུབ་རིན་པོ་ཆེས་རྗེ་བཙུན་ཙོང་ཁ་བ་ཆེན་པོ་ལ་མི་ཕྱེད་པའི་དད་པ་བརྟན་པོ་ཐོབ་ནས་གསུང་རབ་དགོངས་འགྲེལ་དང་བཅས་པ་ཐམས་ཅད་ཀྱི་སྙིང་བོའི་དོན་རྒྱལ་བ་སྲས་བཅས་ཀུན་གྱི་བགྲོད་པ་གཅིག་པའི་ལམ་པོ་ཆེ་བྱང་ཆུབ་ལམ་གྱི་རིམ་པའི་ཁྲིད་སྙན་རྒྱུད་ཀྱི་མན་ངག་གེགས་སེལ་བོགས་འདོན་དང་བཅས་པ་མཐའ་དག་ལ་གསན་ཞིང་། ཤིང་རྟ་ཆེན་པོ་གཉིས་ཀྱི་ལམ་སྲོལ་དྲི་མ་མེད་པའི་རིགས་པའི་དཀའ་གནས་མཐའ་དག་གསན། རྒྱུད་སྡེ་བཞི་དང་འབྲེལ་བའི་མན་ངག་མཐའ་དག་དང་། ལྷག་པར་དགའ་ལྡན་རྣམ་པར་རྒྱལ་བའི་གླིང་དུ་རྗེ་རིན་པོ་ཆེ་ལ་ཚོགས་ཀྱི་འཁོར་ལོ་ལ་སོགས་པའི་མཆོད་པ་ཚད་མེད་པས་མཆོད་ཅིང་། གསེར་གྱི་མཎྜལ་་ཕུལ་ཏེ་གསོལ་བ་ཤུགས་དྲག་ཏུ་འདེབས་པར་མཛད་པས་རྗེ་རིན་པོ་ཆེས་ཟླ་བ་བཅུའི་རིང་ལ། ཉིན་མོ་རྒྱུད་སྡེ་དང་གཞུང་ཆེན་མོ་རྣམས་ཀྱི་བཤད་པ་མཚན་རེ་བཞིན་བསྐྱེད་རྫོགས་ཀྱི་མན་ངག་རྣམས་དང་ཁྱད་པར་ཞལ་ལས་ཤེས་པར་བྱ་བའི་གནད་མཐའ་དག་རྒྱུད་མ་ཆད་པར་བསྩལ་བ་རྣམས་ཚིགས་ཟུར་ཕྲ་མོ་ཙམ་ཡང་ཉམས་པ་མེད་པར་ཐུགས་ལ་བཟུང་ཞིང་ཉམས་སུ་བཞེས་ཏེ་གདེང་ཐོབ་པར་མཛད་དོ། །དེའི་ཚེ་མཁས་གྲུབ་རིན་པོ་ཆེས་རྗེ་ཐམས་ཅད་མཁྱེན་པ་ལ་ཚོགས་ཀྱི་འཁོར་ལོ་ལ་སོགས་པ་མཆོད་པ་ཚད་མེད་པས་མཆོད་ཅིང་གསེར་གྱི་མཎྜལ་ཕུལ་ཏེ་གསོལ་བ་བཏབ་པས། རྗེ་བླ་མའི་ཐུན་མོང་མ་ཡིན་པའི་གསང་བའི་རྣམ་ཐར་དང་སྔགས་ཀྱི་གདམས་པ་མང་བོ་ལྐོག་ཆོས་སུ་གནང་ནས། ད་ཁྱོད་ལ་མན་ངག་རྣམས་རྫོགས་པར་བཤད་ཡོད་པས་ངའི་སྔགས་ཀྱི་ཡིག་ཆ་འདི་རྣམས་ཀྱི་དཀའ་གནད་རྣམས་ལ་ཟིན་བྲིས་ཐོབ་ལ་རང་ཡང་ཉམས་སུ་ལོངས། སྣོད་ལྡན་གྱི་གདུལ་བྱ་རེ་གཉིས་ཙམ་བྱུང་ན་དེ་རྣམས་ལ་ཤོད། ངའི་མདོ་སྔགས་ཀྱི་བསྟན་བཅོས་འདི་རྣམས་ལ་དགོངས་པ་འགྲེལ་བའི་བསྟན་བཅོས་རྣམ་པར་དག་པ་བརྩམས། ཁྱད་པར་དུ་ཟབ་མོ་དབུ་མའི་ལྟ་བ་དང་ངའི་སྔགས་ཀྱི་བསྟན་པ་འདི་རྣམས་རྒྱས་པར་གྱིས་ཤིག་གསུངས་ནས་བསྟན་པ་ཡོངས་སུ་རྫོགས་པ་གཏད་དོ། །གཞན་ཡང་། རྗེའི་ཐུགས་སྲས་རྒྱལ་ཚབ་དར་མ་རིན་ཆེན། འདུལ་འཛིན་གྲགས་པ་རྒྱལ་མཚན་སོགས་ལའང་མན་ངག་མང་དུ་གསན་ནོ། །དེ་ནས་རྗེ་རིན་པོ་ཆེ་ཞིང་གཤེགས་ནས་ཕལ་ཆེར་རི་བོ་མདངས་ཅན་དུ་བཞུགས་ཏེ་རྗེ་རིན་པོ་ཆེའི་མདོ་སྔགས་ཀྱི་མན་ངག་རྣམས་ཐུན་བཞིར་བཅད་དེ་ཉམས་སུ་བཞེས་པས་བཤེས་གཉེན་བསྟེན་ཚུལ་ནས་མི་སློབ་པའི་ཟུང་འཇུག་གི་བར་མདོ་སྔགས་གཉིས་ཀའི་ལམ་གྱི་ལུས་ཡོངས་སུ་རྫོགས་པ་ལ་མྱོང་བ་ཕུལ་བྱིན་ཐོན་ཏེ་ཕྱི་རབས་ཀྱི་གདུལ་བྱ་རྣམས་ལ་སངས་རྒྱས་དངོས་སུ་བྱོན་ཡང་དེ་ཕན་ཆད་དུ་གསུང་དུ་མེད་པའི་མདོ་སྔགས་ཀྱི་གདམས་པ་ཟབ་མོ་འདི་འདྲ་ཐོབ་ནས་ཁ་ཕྱིར་ལྟར་མ་སོང་བར་རང་གི་རྒྱུད་ལ་བསྐོར་ཏེ་ཉམས་ལེན་མཐར་ཕྱིན་པར་བྱ་དགོས་སོ། །ཞེས་འདོམས་ཕྱིར་དམ་བཅའ་འདི་ལྟར་མཛད་དེ།
ན་མོ་གུ་རུ་མཉྫུ་གྷོ་ཥཱ་ཡ། བླ་མ་དང་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་ཐུགས་རྗེའི་སྟོབས་དང་སྨོན་ལམ་གྱི་མཐུ་གྲུབ་པ་ཐོགས་པ་མེད་པའི་ཡེ་ཤེས་ཀྱི་སྤྱན་དང་ལྡན་པ་རྣམས་ལ་གུས་པ་ཆེན་པོས་ཕྱག་འཚལ་ཞིང་སྐྱབས་སུ་མཆིའོ། །ལྷག་པའི་བསམ་པ་རྣམ་པར་དག་པས་ཡི་དམ་དུ་བགྱི་བའི་དོན་མཐའ་དག་གེགས་མེད་པར་མཐར་ཕྱིན་པར་མཛད་དུ་གསོལ། གང་ཞིག་ཐུགས་རྗེ་ཆེན་པོའི་གཞན་དབང་གིས། བདག་བདེར་ཅུང་ཟད་ཙམ་ཡང་མ་གཟིགས་པར། གཞན་ཕྱིར་དཔག་པར་དཀའ་བའི་སྤྱོད་ཡུལ་ལ། གྲངས་མེད་བཟོད་དཀའི་ངལ་བས་མི་སྐྱོ་བར། །ཐུགས་བསྐྱེད་མཐར་ཕྱིན་མཛད་པའི་འགྲོ་བའི་གཉེན། །དགེ་ལེགས་རྩ་བ་དྲིན་ཅན་བླ་མ་དང་། །སྲས་བཅས་རྒྱལ་བའི་ཞབས་ལ་ཕྱག་བཙལ་ནས། །དེ་དག་སྤྱན་སྔར་ཡང་དག་བླངས་པའི་ཁྲིམས། །སྡོམ་པ་གསུམ་གྱི་བཅས་པའི་མཚམས་རྣམས་ལས། །མ་གཏོགས་ཁས་ལེན་བགྱི་བ་ཅི་ཞིག་མཆིས། །འོན་ཀྱང་བདག་ནི་ཉོན་མོངས་དབང་གྱུར་ཅིང་། བག་མེད་སྤྱོད་པའི་གོམས་པ་ཤུགས་ཆེ་བས། །ཕལ་ཆེར་ལོག་པའི་རྒྱུན་ཕྱོགས་གཞོལ་གྱུར་པ། །འདི་ལ་དྲན་ཤེས་སྐྱེ་བར་འགྱུར་སྙམ་ནས། །སླར་ཡང་རྒྱལ་དང་དེ་སྲས་སྲུང་མའི་ཚོགས། །དཔང་བོར་གསོལ་ཏེ་འདུན་པ་དྲག་པོ་ཡིས། །དགེ་སྦྱོང་བདག་གིས་དམ་བཅའ་བཅུ་བོ་འདི། །དེ་ནས་བརྩམས་ཏེ་ཇི་སྲིད་འཚོ་ཡི་བར། །སྲོལ་ལ་བབ་ཀྱང་དོར་བར་མི་བགྱིད་ཅིང་། །གལ་ཏེ་འདིས་ན་རྒྱལ་བ་སྲས་བཅས་ཀྱིས། །ཕྱུགས་ལྟར་དགོངས་ནས་སྲུང་མའི་ཚོགས་རྣམས་ཀྱིས། །བག་མེད་བདག་གི་ཁང་བའི་སྙིང་ཕྱུགས་ཤིག །དེ་ལྟར་མཁྱེན་པར་གསོལ་ནས་དམ་བཅའ་བ་བཅུ་རྗེས་སུ་བརྗོད་པ་འདི་དག་གོ །དེ་ཡང་གང་གི་ཚེ་གཞན་གྱི་སེམས་ངེས་པར་བསྲུང་དགོས་ཤིང་། ཆེས་ངོ་མཚར་བ་ལ་སོགས་པའི་ཆོས་ལྡན་གྱི་དམིགས་བསལ་རེ་རེ་ཙམ་མ་གཏོགས་པའི་སྐབས་གང་དུ་ཡང་དམག་དང་། ཆོམ་རྐུན་དང་། རྒྱལ་བོའི་གཏམ་ལ་སོགས་པ་འདུ་འཛིའི་གཏམ་གྱི་སྦྱོར་བ་ཅུང་ཟད་ཙམ་ཡང་མི་བགྱི་བ་ནི་དམ་བཅའ་དང་བོའོ། །ཀུན་སློང་སྐྱོན་ཆགས་པའམ། ལུང་དུ་མ་བསྟན་པ་རྣམ་པར་མ་བརྟགས་པའི་སེམས་ཀྱིས་ཀུན་ནས་བསླང་བ་ཡང་རུང་སྟེ། དེ་ཉིད་ཀྱི་ཉེས་པ་སེལ་བའི་ཆོས་ལྡན་གྱི་ཆེད་དུ་ཕན་པར་འདོད་པ་འབའ་ཞིག་གིས་བརྗོད་པ་མ་གཏོགས་པ། རང་ལས་རྒྱུད་ཐ་དད་པའི་གང་ཟག་དམིགས་ཀྱིས་བསལ་བའི་མིང་ནས་སྨོས་ཏེ་དེའི་སྒོ་གསུམ་གྱི་སྐྱོན་ཕྲ་མོ་ཙམ་ཡང་ཚིག་ཏུ་བརྗོད་པར་མི་བགྱིད་པ་ནི་དམ་བཅའ་བ་གཉིས་པའོ། །གལ་ཏེ་རང་ལ་སེམས་རྒྱུད་ཅུང་ཟད་ཙམ་ཡང་འཁྲུགས་པའི་བསམ་པ་མི་འདྲེན་ཅིང་། གཞན་ལ་ཐབས་དེས་ངེས་པར་ཕན་པར་ཡིད་ཆེས་པའི་སྐབས་བྱུང་ན་མ་གཏོགས་པ་རང་ལས་རྒྱུད་ཐ་དད་པའི་སེམས་ཅན་དང་། དེ་ལས་གཞན་སེམས་ཅན་མིན་པ་ཡུལ་དུ་བྱས་པའང་རུང་སྟེ་རྩུབ་མོའི་ཚིག་ཅུང་ཟད་ཙམ་ཡང་མི་བགྱིད་པ་ནི་དམ་བཅའ་བ་གསུམ་པའོ། །གང་གི་ཚེ་ཆོས་ལྡན་གྱི་བྱ་བའི་ཆེད་དུ་དྲན་ཤེས་ཉེ་བར་བཞག་སྟེ་ངེས་པར་བརྟག་དགོས་པའི་གནས་ལ་སེམས་པ་མ་གཏོགས་པ། གཉེན་བཤེས་དང་། རྙེད་བཀུར་དང་འདུ་འཛི་དང་། ཆགས་སྡང་ལ་སོགས་པའི་གནས་ལ་ཅུང་ཟད་ཀྱང་ཉོན་མོངས་པ་དང་འདྲེས་པའི་སེམས་ཀྱིས་བརྟག་པར་མི་བྱ་བ་ནི་དམ་བཅའ་བ་བཞི་བའོ། །གང་གི་ཚེ་ནད་དང་། ལམ་ལ་སོགས་པས་ཧ་ཅང་དུབ་པའི་སྐབས་མ་གཏོགས་པར། དགེ་བའི་སྦྱོར་བའི་སྐབས་གང་གི་ཚེའང་། ཉལ་བ་དང་། འཕྲེས་པ་དང་། བྲེ་མོའི་གཏམ་དང་། བཟའ་བཏུང་ཧ་ཅང་བསྟེན་པ་སོགས་ཀྱིས་ཆོས་ལྡན་གྱི་དགོས་པ་མེད་ཅིང་ལེ་ལོ་སྐྱེ་བར་མཐོང་བཞིན་དུ་འཕྲོ་མི་གཅོད་ཅིང་དང་དུ་ལེན་པ་ཅུང་ཟད་ཀྱང་མི་བགྱི་བ་ནི་དམ་བཅའ་བ་ལྔ་བའོ། །བདག་ལ་རྫས་དེ་བདོག་ཅིང་དེ་གང་ཟག་དེ་ཉིད་ལ་སྦྱིན་ན་བདག་གི་དགེ་བའི་བྱ་བ་ཉམས་པའི་རྐྱེན་དང་། འཕེལ་བའི་གེགས་སུ་འགྱུར་བའམ། ཡུལ་དེ་ལ་གནོད་པར་འགྱུར་བར་ངེས་པའམ། ཆེད་དུ་བྱ་བ་ཆོས་ལྡན་གཞན་དང་ཡུལ་གཞན་ལ་བསྔོས་ཟིན་པ་མ་གཏོགས་པ། གང་ཟག་གང་ཡང་རུང་བས་ཡོ་བྱད་བཟང་ངན་ཅི་འདྲ་ཞིག་སློང་ཡང་སེར་སྣའི་བློས་མི་སྟེར་བ་སྤངས་ཏེ། དེ་མ་ཐག་ཏུ་དགའ་བའི་སེམས་ཀྱིས་བྱིན་ནས་རྫོགས་པའི་བྱང་ཆུབ་ཏུ་བསྔོ་བར་བགྱི་བ་ན་དམ་བཅའ་བ་དྲུག་པའོ། །གང་གི་ཚེ་བདག་གམ་བདག་གི་གཉེན་བཤེས། ལོངས་སྤྱོད། འཁོར་གཡོག་གང་ཡང་རུང་བ་ལ་སུ་ཡང་རུང་བས་ཅི་ཡང་རུང་བའི་གནོད་པ་དང་། མི་སྙན་པ་བརྗོད་པ་དང་། མཚང་ནས་འབྲུ་བ་དང་། སྲོག་གཅོད་པའི་བར་དུ་བྱེད་པ་ཐམས་ཅད་ལ་དང་བོའི་ཁོང་འཁྲུགས་པ་དང་། རྗེས་སུ་ཁོན་དུ་འཛིན་པས་ལུས་ངག་གི་རྣམ་པར་འགྱུར་པ་ཕྲ་མོ་ཡན་ཆད་འབད་པས་འགོག་ཅིང་ཅུང་ཟད་ཀྱང་དང་དུ་མ་ལེན་ལ་ཅི་ནས་ཀྱང་དེ་ཉིད་ཀྱི་ལན་དུ་དངོས་བརྒྱུད་གང་ཡང་རུང་བའི་སྒོ་ནས་ཕན་གདགས་པའི་བློ་བསྐྱེད་ཅིང་སྨོན་ལམ་གདབ་པ་ནི་དམ་བཅའ་བ་བདུན་པའོ། །བདག་ཉིད་ཀྱིས་དབང་ཁྲིད་ལུང་མན་ངག་སྟོན་པ། མདོ་རྒྱུད་སོགས་འཆད་པ། བདུན་ཚིགས་རབ་གནས་སྦྱིན་སྲེག་གི་ཡོན་དང་། ཆོས་ཕྱོགས་ལ་དམིགས་པ་དང་། འཕྲལ་དུ་ལོངས་སྤྱོད་པ་ལ་ཉེ་བའི་སྟ་གོན་འདུ་བྱས་པ་འཚེམས་ཤིང་དྲུབ་པའི་ཆོས་གོས་དང་། གཡོས་སུ་བྱས་པའམ་དེ་ཉིད་ཀྱི་ཚེ་གཡོས་སུ་བྱེད་པར་ཆས་པ་ལྟ་བུའི་ཟས་གོས་མ་གཏོགས་པ་ཡོ་བྱད་ཆེ་ཆུང་གང་བྱུང་ཡང་བདག་ཉིད་ཀྱི་དོན་དུ་བདག་གིར་མི་འཛིན་ཅིང་བསོད་ནམས་གསོག་པའི་ཐབས་འབའ་ཞིག་ལ་གཏོང་བ་དང་། ཆོས་ཀྱི་སྦྱིན་པ་ཚིག་བཞི་ཡན་ཆད་ཀྱང་བྱང་ཆུབ་ཀྱི་སེམས་ཀྱི་རྩིས་ཟིན་པར་བྱེད་པ་ནི། དམ་བཅའ་བ་བརྒྱད་པའོ། །བསྟན་པ་འབའ་ཞིག་ལ་བསམ་པའི་བློས་གསུང་རབ་ཀྱི་དོན་ལ་ལོག་པར་རྟོག་པ་འགོག་པའི་ཡན་ལག་མ་གཏོགས་པར། བཤེས་གཉེན་གཞན་སུ་ལའང་མི་བསྔགས་པ་ཅུང་ཟད་ཀྱང་མི་སྨྲ་ཞིང་ཡོན་ཏན་བརྗོད་པ་ལྷུར་ལེན་པ་དང་གང་ཟག་མཆོག་དམན་སུ་ལ་ཡང་ཕུན་སུམ་ཚོགས་པའི་རྣམ་པ་ཆེ་ཆུང་ཅི་འདུག་པ་དང་། ཡོན་ཏན་གྱི་ཁྱད་པར་ཆོས་དང་མཐུན་པ་ཅི་འདུག་པ་མཐོང་ངམ་ཐོས་པ་ན་ཡིད་ལ་ཟུག་རྔུ་ཅུང་ཟད་ཀྱང་མི་བསྐྱེད་ཅིང་དེ་མ་ཐག་ཏུ་སྙིང་ལ་དགའ་བའི་བློ་སྦྱང་བ་ནི་དམ་བཅའ་བ་དགུ་པའོ། །ནད་དང་ཆོམ་རྐུན་སོགས་དྲག་པོས་གཙེས་པའི་གཞན་དབང་དུ་གྱུར་པས་བསྒྲུབ་པར་མ་ནུས་པའི་སྐབས་བྱུང་ན་མ་གཏོགས་པ་ཇི་སྲིད་འཚོའི་བར་དུ་ཉིན་ཞག་རེའི་ནང་དུ་དགེ་སྦྱོར་བཅུ་བོ་འཆག་མེད་དུ་བགྱི་བ་སྟེ། དེ་ཡང་འདི་ལྟ་སྟེ། སྨོན་སེམས་དང་འཇུག་སེམས་ཆོ་ག་ཉུང་ངུས་ཐུན་དྲུག་ཏུ་ལེན་ཅིང་། ཁྱད་པར་སྔ་དྲོ་སྨོན་སེམས་དང་བྱང་སེམས་ཀྱི་སྡོམ་པ་རང་གིས་བླངས་པའི་ཆོ་ག་རྒྱས་པ། བྱང་ཆུབ་ཀྱི་སེམས་གཉིས་སྦྱོང་བའི་དམིགས་རྣམ་གང་སྐབས་དང་འཚམ་པར་ཐུན་བཞིར་ལེགས་པར་བསྒོམས་ནས་སྤྱོད་ལམ་ཐམས་ཅད་དེ་ཉིད་ཀྱིས་རྩིས་མ་ཟིན་པའི་རྒྱ་ཡན་དུ་མ་ཤོར་བར་དྲན་ཤེས་ནར་མར་བསྟེན་པ་ལ་འབད་པ། འཁོར་བའི་སྣང་ཤས་ཟིལ་གྱིས་གནོན་པའི་གཉེན་པོར་སྐྱེས་བུ་ཆུང་འབྲིང་གི་དམིགས་རྣམ་གཙོ་བོ་གང་སྐབས་དང་འཚམ་པར་ཐུན་བཞིར་བསྒོམས་ནས་སྔ་མ་ལྟར་དྲན་ཤེས་བསྟེན་པ། སྔགས་བླ་མེད་ཀྱི་དཀྱིལ་འཁོར་རྟེན་དང་བརྟེན་པར་བཅས་པ་ཡོངས་སུ་རྫོགས་པའི་ཐུན་བཞིའི་རྣལ་འབྱོར་རྣམས་ཏེ་དམ་བཅའ་བ་བཅུ་བའོ། །འདི་ལྟར་བདག་གི་ཡི་དམ་རྣམ་པ་བཅུ། །མི་འདོད་བཞིན་དུ་གཞན་གྱིས་བཅོལ་བ་དང་། །རྟོག་དཔྱོད་སྤངས་ཏེ་བྱུང་རྒྱལ་སྨྲས་པའམ། །ཇི་ཙམ་འབད་ཀྱང་འགྲུབ་པའི་ཐབས་མེད་པ། །དེ་དག་མིན་ཕྱིར་རང་ལ་བརྟགས་པ་ན། །བརྩོན་པས་འབད་ན་བསྒྲུབ་པར་ནུས་པ་དང་། །གྲུབ་ན་དགོས་པ་ཆེ་བར་མཐོང་ནས་ནི། །རྒྱལ་བའི་སྲས་ཀྱི་རྨད་བྱུང་སྤྱོད་པ་ལ། །སྙིང་ནས་གུས་པའི་དད་པ་སྐྱེས་པ་དག །རྒྱལ་བ་སྲས་བཅས་མཐུ་ལྡན་སྲུང་མའི་ཚོགས། །དཔང་བོར་གསོལ་བའི་དམ་བཅའ་འདི་ལྟར་འདོར། །དེ་ཕྱིར་སྲོག་ལ་བབ་ཀྱང་དམ་བཅའི་ཁུར། །འདི་དག་མི་སྤང་སླར་ཡང་རྒྱལ་སྲས་ཀྱི། །འདི་ལས་གྲངས་མེད་རླབས་ཆེའི་སྤྱོད་ཀུན་ལ། །འདུན་དང་སྦྱོར་བ་གོང་དུ་སྤེལ་བར་བགྱི། །ཚུལ་འདིས་མཚོན་པའི་དུས་གསུམ་དགེ་བ་ཀུན། །གཅིག་ཏུ་བསྡོམས་པས་ཚེ་རབས་ཀུན་ཏུ་བདག །རྨད་བྱུང་བཤེས་གཉེན་མཆོག་གིས་རྗེས་བཟུང་ནས། །བྱང་ཆུབ་སེམས་གཉིས་ནམ་ཡང་མི་གཏོང་ཞིང་། །རླབས་ཆེན་རྒྱལ་སྲས་སྤྱོད་ཀུན་བསྒྲུབ་པ་ལ། །མ་ཞུམ་སྙིང་སྟོབས་མཆོག་གིས་སྲིད་མཐའི་བར། །རྒྱལ་བའི་དམ་ཆོས་མ་ལུས་འཛིན་པ་དང་། འཇམ་པའི་དབྱངས་ཀྱིས་རྗེས་སུ་འཛིན་གྱུར་ཅིག །ཅེས་རྒྱལ་བའི་དགོངས་པ་ཤིང་རྟ་ཆེན་པོ་རྣམས་དང་འཇམ་མགོན་བླ་མས་ཇི་ལྟར་བཀྲལ་བ་ལྟར་མདོ་སྔགས་ཀྱི་ལམ་གྱི་ལུས་ཡོངས་སུ་རྫོགས་པ་ལ། ཉམས་ལེན་སྙིང་བོར་བྱ་བ་ལས་ནམ་ཡང་མི་གཡེལ་བའི་དམ་བཅའ་མཛད་ཅིང་། སྐལ་བ་དང་ལྡན་པ་གཞན་དག་ལའང་རྗེ་རིན་པོ་ཆེའི་མདོ་སྔགས་ཀྱི་བསྟན་པ་བསྲེ་བསླད་མེད་པ་རྣམ་པར་དག་པ་རྒྱ་ཆེར་སྤེལ་ཞིང་། ཆོས་རྒྱལ་བདག་པོ་རབ་བརྟན་པས་གདན་དྲངས་ཏེ་དཔལ་འཁོར་ཆོས་སྡེར་རྗེ་རིན་པོ་ཆེའི་ལུགས་བཟང་འཛིན་པའི་དགེ་འདུན་གྱི་སྡེ་མང་དུ་སྤེལ་ཏེ་བསྟན་པའི་བྱ་བ་རྒྱ་ཆེན་པོ་མཛད།
དེ་ནས་དགུང་ལོ་ཞེ་གསུམ་བཞེས་པ་མེ་མོ་ལུག་གི་ལོར་བདག་པོ་རབ་བརྟན་པས་དབུས་ནས་རོང་སྟོན་ཆེན་པོ་གདན་དྲངས་ཏེ་རྗེ་འདི་དང་རྩོད་པ་མཛད་པར་དྲིལ་བསྒྲགས། མཁས་གྲུབ་རིན་པོ་ཆེས་ཀྱང་ཞལ་གྱིས་བཞེས། གཏམ་དེ་དབུས་གཙང་ཡོངས་ལ་བསྒྲགས་པས་མཁས་པ་མང་བོ་དབང་བོར་བྱོན་ཞིང་། བཀའ་བསྟན་འགྱུར་ཡང་བརྩིགས། རྩོད་པའི་དུས་ཚེས་བཏབ་པས་རོང་སྟོན་པས་རྩོད་པར་མ་ནུས་ནས་བདག་པོ་རབ་བརྟན་པ་དང་གཉིས་ཀས་འབྱོལ་ཐབས་ཁོ་ན་མཛད་པས། མཁས་གྲུབ་སྨྲ་བའི་ཉི་མ་དགེ་ལེགས་དཔལ་བཟང་བོས་འཇིགས་པ་མེད་པའི་སྒྲ་དབྱངས་ཟབ་མོ་སྒྲོག་པར་མཛད་པ་ནི་འདི་ལྟར།
ཨོཾ་བདེ་ལེགས་སུ་གྱུར་ཅིག བློ་བཟང་གསུང་གི་ལེགས་བཤད་མེ་ཏོག་ཕྲེང་། །གྲགས་པའི་མདངས་ལྡན་རིགས་པའི་དྲི་བསུང་ཅན། །དཔལ་ལྡན་མཁས་པ་ཀུན་གྱི་མགོ་བོ་ལ། །ངལ་བསོ་བགྱིས་པས་ཐུབ་བསྟན་རྒྱས་གྱུར་ཅིག །ཐེག་མཆོག་རིགས་ཀྱི་ནུས་པ་མི་དམན་ཚོགས་གཉིས་རིན་ཆེན་ཁམས་ལས་གྲུབ། །རྣམ་དཔྱོད་མགྱོགས་འགྲོའི་རྟ་ལྗང་གིས་དྲངས་ཤེས་བྱའི་མཁའ་ལ་ཐོགས་མེད་ཅིང་། །གསུང་རབ་རྒྱ་མཚོའི་གོས་ཅན་མ་ལུས་རིགས་པའི་ཟེར་གྱིས་སྣང་བྱེད་པ། །སྔོན་མེད་ནམ་མཁའི་ནོར་བུ་དེ་དང་མེ་ཁྱེར་ལྷན་ཅིག་ཇི་ལྟར་བགྲོད། །འོན་ཀྱང་རང་སྐྱེས་ཤཱཀྱ་ཡི། །བསྟན་པ་སྡང་བའི་ཡིད་ལྡན་ཞིང་། །གཤེན་རབ་གཞུང་ལུགས་རྒྱལ་མཚན་འཛིན། །བྱིས་པ་མཁས་པར་རློམ་པ་གང་། །རིང་ན་གནས་ཚེ་ཁོ་བོ་དང་། །ལྷན་ཅིག་བརྒལ་ལན་བྱའོ་ཞེས། །གྱ་གྱུའི་ཡིད་ལྡན་དྲང་སྲོང་གི །དམོད་པའི་ཚིག་བཞིན་ཡང་ཡང་བསྒྲགས། །དེ་ནས་ནམ་ཞིག་འདིར་ཕྱིན་ཚེ། །ཞུམ་པ་བཞིན་དང་སྐྲག་པ་བཞིན། །གནོང་བ་བཞིན་དང་འགྱོད་པ་བཞིན། །སྐྱབས་མེད་བཞིན་དུ་སྐྱབས་འཚོལ་བྱེད། །དཔལ་ལྡན་ཟླ་བའི་འོད་དཀར་ལ། །གླགས་ཚོལ་འདོད་པའི་མུན་ཅན་དེ། །ཁོ་བོའི་རིགས་ཚུལ་རྡོ་རྗེ་ཡིས། །གཞོམ་པར་བྱ་ཞེས་མངོན་དུ་སྨྲས། །བླ་མའི་ལེགས་བཤད་ཉིན་བྱེད་ཟེར། །སྒྲིབ་བྱེད་ཕྲག་དོག་རྐང་འཐུང་རྒྱས། །ཉེས་བཤད་ནགས་ཚལ་འཁྲིགས་པ་ཁྱོད། །ད་ལྟ་ཐལ་བར་བྱ་ཞེས་སྨྲས། །དེའི་ཚེ་སྐྲག་པའི་ཡིད་ལྡན་དེས། །དེ་དག་བདག་གིས་མ་བཀག་ཅེས། །གཏོལ་མེད་གྱུར་པའི་ཚིག་སྨྲ་ཞིང་། །རྫུན་གྱི་ཁུང་བུར་ཡང་ཡང་བྲོས། །ཁྲེལ་ཡོད་ངོ་ཚའི་གོས་དང་བྲལ། །སྡོམ་པའི་སྐ་རགས་ལྷོད་པ་ཅན། །བླུན་རྨོངས་སློབ་མའི་ཚིག་ངན་གྱི། །ཡོལ་བས་བསྒྲིབས་པའི་ཕག་ཏུ་འཆེལ། །ཕྱོགས་འདིར་མཁས་པའི་བཀའ་མཆིད་དག །བྱ་བར་འོས་པ་མིན་ཞེས་པའི། །སྦྱིན་བདག་ཚིག་ལ་སྐྱབས་བཅས་ནས། །བདག་ལ་བཀའ་དྲིན་ཆེ་ཞེས་སྨྲས། །ལུང་རིགས་རླབས་ཕྲེང་རོལ་པ་ཅན། །སྡེ་ཆེན་རྒྱ་མཚོས་སོ་སོ་ནས། །མཁས་པ་གདེང་ཅན་དུ་མ་དག །གནས་འདིར་དཔང་བོར་ལྷགས་པ་ཡང་། །དེ་ཡིས་གང་ལ་མགོན་བཅས་པ། །དེ་ཉིད་ཚིག་གིས་རང་རང་གི། །ཆུ་གཏེར་གནས་སུ་བསྐྲད་བྱས་ནས། །བརྒོལ་བའི་དཀྱིལ་འཁོར་རྫོགས་མ་གྱུར། །འདི་ལྟར་མངོན་དུ་མ་ནུས་པའི། །ཞུམ་ཚིག་སྨྲས་པ་དྲན་བྱོན་ལ། །ཕྱིས་ནས་མཁས་པའི་ལེགས་བཤད་ལ། །ལྐོག་ཏུ་ངན་སྨྲས་མ་བྱེད་ཅེས། །བདག་གིས་གདམས་ཤིང་ཚར་བཅད་པས། །བདེན་མིན་སྨྲ་བ་ལྷུར་ལེན་ཞིང་། །ངོ་ཚས་གཏོལ་མེད་གྱུར་དེ་དག །ལུག་བོང་བཞིན་དུ་མཁས་རྣམས་སྒྲོགས། །བདེ་གཤེགས་བསྟན་པ་གངས་རིའི་སུལ་ན་གནས། །གཞུང་ལུགས་འབུམ་ཕྲག་རལ་བའི་ཁུར་གྱིས་བརྗིད། །རིགས་པའི་མཆེ་སྡེར་མི་བཟད་སྟོབས་ལྡན་པ། །མཁས་མཆོག་གདོང་ལྔའི་དབང་བོ་ཁོ་བོ་ཙམ། །དྲི་མེད་རིགས་པའི་གད་རྒྱངས་གཅིག་གིས་ཀྱང་། །དྲེགས་ལྡན་ཕས་རྒོལ་གླང་བོ་སྟོང་གི་སྙིང་། །ལྐོག་མར་ཕྱིན་པའི་འཇིགས་སྟེར་དགེ་ལེགས་དཔལ། །བཟང་བོ་ལས་གཞན་སྨྲ་བའི་སེང་གེ་གང་། །ཞེས་དྲི་མ་མེད་པའི་རིགས་པའི་གད་རྒྱངས་རྒྱ་ཆེར་བསྒྲགས་པ་དཔལ་འཁོར་ཆོས་སྡེའི་རྒྱལ་སྒོ་ལ་བླན་ཏེ་ཀུན་གྱི་མཐོང་བར་མཛད་དོ། །
འདི་ལྟར་མཁས་པ་ཆེན་པོ་གཉིས་ཀྱིས་དྲི་མ་མེད་པའི་རིགས་པའི་ང་རོའི་རྩེ་དགའ་མཛད་པ་ནི་བསྟན་པ་རྒྱས་པའི་ཆེད་དུ་མཛད་པ་ཡིན་གྱི། དེང་སང་གི་བླུན་རྨོངས་དག་གི་ངང་ཚུལ་ལྟར་ཆགས་སྡང་གིས་མཛད་པ་མིན་ནོ། །དོན་འདི་ལ་མཁས་གྲུབ་ཐམས་ཅད་མཁྱེན་པ་ཉིད་ཀྱི་ཞལ་ནས། ཁ་ཅིག་དེ་ལྟར་ཆོས་དང་ཆོས་མ་ཡིན་པའི་རྣམ་དབྱེ་ལ་བརྒལ་བརྟག་མང་དུ་བྱེད་པ་ནི་སེམས་རྒྱུད་མ་དུལ་བ་ཡིན་པས་སྙིང་བོ་མེད། ཆོས་དེ་དག་ཐམས་ཅད་ལ་རང་རང་གི་ལུགས་བཞིན་ཉམས་སུ་བླངས་པས་གང་ཟག་བཟང་བོ་མང་བོ་བྱོན་འདུག་པ་དང་ཆོས་ཐམས་ཅད་དུ་མ་རོ་གཅིག་ཡིན། ཆོས་ཀྱི་ཁ་ཟིན་བྱེད་པ་ཆགས་སྡང་རྨོངས་གསུམ་གྱི་རྩ་བ་ཡིན་པས་བྱར་མི་ཉན། འདོད་པ་དེ་དག་ཐམས་ཅད་ཕུན་སུམ་ཚོགས་པ་འབའ་ཞིག་ཡིན་ཞེས་ཟེར་བ་ཡང་བླུན་པོ་ཕལ་ཆེ་བ་ཆོས་པ་རང་ཇོ་བོ་བཟང་ཞེས་དད་པ་ལྷག་པར་སྐྱེ། ཁོ་རང་ཡང་དེ་ཉིད་དང་དུ་ལེན། རྙེད་བཀུར་འདུ་བ་ཡང་མང་བ་གྱུར་མོད་ཀྱི་ལུང་རིགས་ཀྱིས་ཆོས་ལོག་ཚར་གཅོད་པ་སེམས་རྒྱུད་མ་དུལ་བར་སྨྲ་བ་ནི། སངས་རྒྱས་དང་འཛམ་གླིང་མཛེས་པར་བྱེད་པའི་རྒྱན་དྲུག་ལ་སོགས་པ་རྒྱ་བོད་ཀྱི་ལོ་པཎ་ཁྱད་པར་ཅན་མཐས་དག་ལས་རང་ཉིད་སེམས་རྒྱུད་དུལ་བར་དོན་གྱིས་ཁས་ལེན་པ་བརྟགས་ན་བློས་འཁྱུད་པར་དཀའ་བའི་གཏམ་ཡིན་ནོ། །རང་ཉིད་སྐྱེ་བོ་ཕལ་པ་བླུན་པོ་འགའ་ཞིག་གི་བློ་ཡུལ་དུ་གྲུབ་པར་བྱ་བའི་ཕྱིར་དང་། རྙེད་བཀུར་ཅུང་ཟད་འདུ་བའི་སྒོ་མི་ཉམས་ཤིང་གོང་ནས་གོང་དུ་འཕེལ་བར་བྱ་བའི་ཕྱིར་ཙམ་དུ་ཤེས་བཞིན་དུ་ཆོས་མ་ཡིན་པ་ཆོས་སུ་སྟོན་པར་བྱེད་པ་ནི། སེམས་རྒྱུད་གཏིང་ནས་མ་དུལ་བའི་ཚབས་དེ་ལས་ཆེ་བ་ཅི་ཞིག་ཡོད་དེ། ཚེ་འདིའི་དགོས་པ་ཅུང་ཟད་ཙམ་གྱི་ཕྱིར་དུ་ཆོས་སྤོང་བའི་ལས་ཚབས་པོ་ཆེ་བསགས་ནས་རང་གཞན་སླུ་ཞིང་སངས་རྒྱས་ཀྱི་བསྟན་པ་ཉམས་པར་བྱེད་པའི་ཕྱིར་རོ། །ཆོས་ཆོས་མ་ཡིན་པར་སྟོན་པ་དང་། ཆོས་མ་ཡིན་པ་ཆོས་སུ་སྟོན་པ་གཉིས་ཀ་ཡང་ཆོས་སྤོང་གི་ལས་སུ་འགྱུར་བ་ལ་ཁྱད་པར་མེད་པར་འཕགས་པ་རྣམ་པར་འཐག་པ་བསྡུས་པའི་མདོ་ལས་གསུངས་སོ། །ཞེས་གསལ་པར་གསུངས་ཤིང་། མཁས་གྲུབ་ཆེན་པོ་འདི་ཉིད་ཀྱིས་རིགས་པའི་དགག་བཞག་མཛད་པ་ནི། རྒྱལ་བའི་བསྟན་པ་ཉམས་པ་ཐུགས་ཀྱིས་མ་བཟོད་པ་དང་། སེམས་ཅན་བླུན་རྨོངས་རྣམས་ཆོས་ལྟར་བཅོས་པས་ཕུང་བར་འགྱུར་བ་ཐགས་ཀྱིས་མ་བཟོད་ནས་རང་ཡལ་བར་དོར་ཏེ་གཞན་གཅེས་པར་འཛིན་པའི་བསམ་པ་ཁོ་ནས་མཛད་པ་ཡིན་ཏེ། ཆོས་མིན་ཆོས་སུ་སྟོན་བྱེད་ཅིང་། དམ་ཆོས་བཙོངས་པས་འཚོ་རྣམས་གྱིས། ཐུབ་བསྟན་མིང་གི་ལྷག་མར་བྱས། །ཚུལ་འདི་བདག་གིས་ཇི་ལྟར་བཟོད། །ཅེས་གསུངས་པ་ལྟར་རོ། །
དེས་ན་མཁས་མཆོག་གདོང་ལྔའི་དབང་པོ་གཉིས་དྲི་མ་མེད་པའི་རིགས་པའི་ང་རོའི་རྩེ་དགའ་བྱེད་པའི་བར་དུ་བླུན་རྨོངས་ཝ་སྐྱེས་དག་འཚངས་ནས་ཕྱོགས་ལྷུང་མི་བྱ་སྟེ་རང་ཉིད་ཕུང་བར་འགྱུར་བའི་ཕྱིར་རོ། །དེས་ན་མདོ་ལས། ང་འམ་ང་དང་འདྲ་བས་གང་ཟག་གི་ཚོད་བཟུང་གི། གང་ཟག་གིས་གང་ཟག་གི་ཚོད་མི་བཟུང་སྟེ་ཉམས་པར་གྱུར་ཏ་རེ། ཞེས་གསུངས་པས་བདག་ལེགས་སུ་འདོད་པ་དག་གིས་སྐྱེ་བོ་དམ་པ་ལ་གནོད་པའི་ལས་རྣམས་ཀུན་ཏུ་སྤངས་ཏེ་གུས་པ་ལྷུར་བྱའོ། །དེ་ནས་མཁས་གྲུབ་རིན་པོ་ཆེས་དཔལ་འཁོར་ཆོས་སྡེར་མ་བཞུགས་པར་རི་བོ་མདངས་ཅན་དུ་ཕེབས་ཏེ་བསྟན་པའི་བྱ་བ་རྒྱ་ཆེར་མཛད་པ་ན་བདག་པོ་རབ་བརྟན་པ་ཡིད་བཞིན་གྱི་ནོར་བུ་ལག་ཏུ་རྙེད་པ་ཆེད་དུ་བསམས་ཏེ་བརླག་པར་བྱས་པ་ལྟར་འགྱོད་པ་་ཚད་མེད་པ་སྐྱེས་ཏེ། མཁས་གྲུབ་རིན་པོ་ཆེ་ལ་དངོས་སུ་ཞུ་མ་སྤོབས་པར་ཉེ་གནས་ལ་གསེར་མང་བོ་བྱིན་ཏེ་སླར་གདན་འདྲེན་པའི་ཞུ་བ་བྱས་པར་ཕེབས་སུ་བཞེད་པར།
ཨོཾ་སྭ་སྟི། གང་གི་བཀའ་དྲིན་དྲན་པས་བདག་གི་ཡིད། །ཤིན་ཏུ་བརྟན་པ་ཉམས་པའི་དད་པ་ཡིས། །ཟླ་མེད་བླ་མའི་ཞབས་ལ་ཕྱག་བྱས་ཏེ། །རང་གི་ཡིད་ལ་གཅགས་པའི་གཏམ་འདི་གླེང་། །སྨྲས་པ། འདི་ན་ཟབ་དང་རྒྱ་ཆེ་དམ་པའི་ཆོས། །དགོས་འདོད་ཀུན་འབྱུང་དཔག་བསམ་ལྗོན་པ་ཡང་། །ཁ་ཟས་དོན་གཉེར་བླུན་པོའི་ཚོགས་རྣམས་ཀྱིས། །བུད་ཤིང་ཆེད་དུ་ཆུད་གཟོན་བྱེད་པར་ཟད། །མདོ་རྒྱུད་གསུང་རབ་མཁའ་ལ་ཐོགས་མེད་པའི། །ལེགས་བཤད་འོད་སྟོང་ལྡན་པའི་ཉིན་བྱེད་ཀྱང་། །དུས་མཐར་ལས་ཀྱི་ས་ལ་ལྟུང་བ་ན། །རྩྭ་སྒྲོན་ཙམ་གྱི་བྱ་བའང་བྱེད་པ་མ་ཡིན། །སྐྱོན་ཡོན་འབྱེད་པའི་བློ་གྲོས་མིག་ལྡོང་ནས། །བླུན་པོའི་ཚིག་རྗེས་འབྲང་ལས་གཞན་མེད་པས། །རང་གི་ལག་ཐོགས་ནོར་བུ་རིན་ཆེན་ཡང་། །ཕྱག་དར་ཕུང་བོའི་རྡོ་དང་མཚུངས་པར་མཐོང་། །སེམས་རྟ་དམུ་རྒོད་འཕྲལ་དུ་དུལ་བྱེད་པ། །ཕུལ་བྱུང་དམ་པའི་ཆོས་ཀྱི་དགའ་སྟོན་ཡང་། །ངན་སྐྱུགས་དོན་གཉེར་ཁྭ་ཏའི་ཚོགས་རྣམས་ཀྱིས། །པདྨོའི་རྩ་ལག་བཞིན་དུ་འབད་པས་སྤོངས། །སངས་རྒྱས་ལས་ཀྱང་དཀོན་པའི་གདམས་པ་མཆོག །ཚང་ལ་མ་ནོར་སྔོན་མེད་བདུད་རྩིའི་རྒྱུན། །དཀའ་སྤྱད་ལྟོས་མེད་བརྩེ་བས་བྱིན་ན་ཡང་། །སྐལ་ངན་སྐྱེ་བོས་དུག་ལྟར་འགལ་བར་འཛིན། །རླབས་ཆེན་ལུང་རིགས་བཤད་པའི་གྲུ་སྦྱར་ནས། །གཞུང་ལུགས་ཆུ་གཏེར་ཆེ་ལ་ལེགས་ཁྲིད་ན། །བློ་ཆུང་བྱིས་པ་ལྟ་བུ་འདི་དག་ནི། །སྒྱིད་ལུག་ཞུམ་དང་འཇིགས་དང་གཏོལ་མེད་འགྱུར། །གཞུང་ལུགས་བཤད་པ་རྩྭ་ལྟར་དོར་བྱས་ནས། །བསྡུས་པའི་ཐལ་ཕྲེང་མཛུབ་ཁྲིད་ཁོ་ན་ཡང་། །དོན་ཆུང་ལས་ལ་ཚེ་ཟད་འགྱུར་མཐོང་ནས། །བདག་ནི་འདི་ལ་འཇུག་པ་ལྷོད་པར་གྱུར། །ཐུན་མོང་སྟོང་ཉིད་གཏམ་ཡང་སྣོད་མིན་ལ། །འཆད་པ་བཀག་ན་བླ་མེད་ཐེག་པའི་ལམ། །མི་འདོད་བཞིན་དུ་སྟོན་པ་སྨོས་ཅི་དགོས། །དེ་ཕྱིར་ཁོ་བོ་འདི་ལའང་སྒྱིད་ལུག་གྱུར། །ལྟ་བའི་མཐར་ཐུག་དབུ་མའང་དེ་ཉིད་དོན། །བདེན་འཛིན་གཉེན་པོར་བསྒོམ་ཕྱིར་མི་སློབ་པར། །གྲངས་འཛིན་ཕྱིར་དང་གང་ཤེས་ཚོགས་ནང་དུ། །སྨྲ་ཕྱིར་འབད་པ་བདག་འཛིན་གསོལ་འདེབས་ཡིན། །བླང་དོར་གནས་དང་ལམ་གྱི་ཡན་ལག་ཀུན། །ཚད་མས་གཏན་ལ་དབབ་ཕྱིར་མ་ཡིན་པའི། །མང་བོའི་དབུས་སུ་འགྲན་ཟླ་ཟིལ་མནན་ནས། །གཞན་ངོར་གྲུབ་ཕྱིར་འབད་པའང་ཆོས་མིན་ཡིན། །གཞུང་ལུགས་དོན་ལ་ཆ་ཙམ་མ་རེག་པའི། །རྫས་ལྡོག་ནས་བཟུང་ཆོས་ཅན་ཟོལ་འཇོག་སོགས། །འབད་ནས་སློབ་པ་ཀུན་སློང་སྐྱོན་མེད་ན། །ལུང་མ་བསྟན་གྱི་ལུས་སུ་འགྱུར་བ་ཙམ། །ཆགས་སྡང་ཕྲག་དོག་འགྲན་སེམས་དྲག་པོ་དང་། །མི་གཟུགས་ཚོལ་ཕྱིར་ཐོས་བསམ་སྒོམ་གསུམ་ལ། །ཇི་ཙམ་འབད་ཀྱང་ཆོས་མིན་དུ་མའི་སྒོ། །ནད་པ་གསད་ཕྱིར་ཟས་མཆོག་སྦྱིན་པ་བཞིན། །ལྟོ་རྒྱབ་ཙམ་ཕྱིར་འདུས་པའི་འཁོར་ནང་དུ། །ཆགས་སྡང་གཡོ་སྒྱུར་འཐབ་རྩོད་ལྷུར་བླངས་ནས། །ཞར་ལ་སྦྱོར་ངག་ཚིག་གསུམ་བཟླས་བརྗོད་ཀྱིས། །རང་གཞན་གཉིས་ཀ་འདི་ཕྱིར་ཕུང་བར་བྱེད། མཁན་སློབ་མཆེད་གྲོགས་ཆོས་དང་དམ་ཚིག་ནི། །མདའ་ལྟར་འཕངས་ནས་འདུ་བའི་སྒོ་འཕྲོག་ཅིང་། དད་རྫས་ཕྱིར་རྩོད་ཡུལ་འཁོར་འཇོམས་པའི་དཔུང་། །ཇི་ཙམ་ཚོགས་ཀྱང་དམྱལ་བའི་འདུན་ཁང་ཡིན། །དམན་པའི་གཞུང་དང་མཆོག་ཏུ་རྙེད་དཀའི་ལམ། །འཆད་དང་འདོམས་པ་ལྡོག་སྟེ་དོན་གཉེར་བ། །སྐལ་བ་མེད་པའམ་ཤིན་ཏུ་བླུན་པོའམ། །སྣང་ཤས་གདོན་ཆེན་སྙིང་ལ་ཞུགས་པ་ཡིན། །ཚེ་འདིའམ་བར་དོ་སྐྱེ་བ་བདུན་ཙམ་གྱིས། །སངས་རྒྱས་འཐོབ་པའི་ལམ་བཟང་ཐོབ་ནས་ཀྱང་། །སངས་རྒྱས་མི་འདོད་སྨྲ་བ་ངོ་ཚ་ནས། །དེ་ལའང་འདི་ཉིད་དགོས་པའི་ཟོལ་སྦྱོར་གྱིས། །བགྲོས་ངན་ཚིག་གསུམ་གཤགས་སྦྱོར་ཅུང་ཟད་ཅིག །ཤེས་ནས་ལོང་བས་ལོང་བ་འཁྲིད་པའམ། །ཟས་ནོར་བསྒྲུབ་ཕྱིར་ཕྱི་མ་བློས་གཏོང་བ། །འདི་དག་མི་ཡི་གཟུགས་བརྙན་དུད་འགྲོའི་ཕུལ། །དམ་པ་རྣམས་ཀྱིས་ཚེ་འདི་བློས་བཏང་ནས། །ཟབ་མོའི་མན་ངག་རྩེ་གཅིག་ཉམས་བླངས་པས། །དོན་གཉིས་ཕུལ་ཕྱིན་མཐའ་ཡས་རྣམ་ཐར་ལ། །ཡིད་གཡོའི་འདུན་པ་ཆ་ཙམ་མི་སྐྱེ་བར། །ད་ལྟའི་སྟོན་པ་འགའ་ཡི་རྙེད་གྲགས་དང་། །སློབ་འཁོར་རྒྱ་ཆེན་འདུ་འགོད་མང་བོའི་གཏམ། །ཐོས་པ་ཙམ་གྱིས་འགྲམ་ཆུ་ལྡང་བ་ནི། །གཞི་རྩ་གཏིང་ནས་ཉེས་པའི་རྟགས་ངན་ཡིན། །སྣུམ་ཟད་མར་མེ་ལྟ་བུའི་བསྟན་པ་འདི། །ཁོ་བོའི་ལེགས་བཤད་གོ་ཆ་བློ་གྲོས་ཀྱིས། །རྫོགས་ལྡན་བཞིན་དུ་བྱ་བར་ནུས་ན་ཡང་། །སྐལ་ངན་རྣམས་ཀྱིས་ས་འོག་གཏེར་བཞིན་སྦས། །ད་ནི་དུས་ལ་སྡོད་པ་མེད་པ་དང་། །ལང་ཚོའི་དཔལ་ཡང་སྟོན་ཀའི་སྤྲིན་ལྟར་གཡོ། །སྐྱེ་བོ་ཕལ་ཆེར་སྐལ་བ་མེད་མཐོང་ནས། །མང་ཐོས་བདག་ནི་གཅིག་པུར་ཆོས་དོན་སེམས། །ཚེ་འདི་འབའ་ཞིག་དོན་གཉེར་འཁོར་ནང་དུ། །ཆགས་སྡང་འདུ་འཛིས་འདའ་བའི་གོ་སྐབས་ནས། །རྩོད་པ་ལྷུར་ལེན་ཚིག་འགའི་བཤད་པ་ལ། །མཁས་པ་ང་ནི་སྐྱུགས་པ་བཞིན་དུ་བལྟ། །རང་ཡུལ་ཉེ་དུ་ལོངས་སྤྱོད་ཀུན་བོར་ནས། །རྩེ་གཅིག་དམ་ཆོས་བསྒྲུབ་པར་དམ་བཅས་ཏེ། །གཞན་གྱི་ཡུལ་དུ་རྣམ་གཡེང་འདུ་འཛི་ཡིས། །དལ་འབྱོར་དོན་མེད་བྱེད་པ་སྨྱོན་པ་ཡིན། །ཆོས་དང་ཆོས་མིན་རྣམ་དབྱེ་ལེགས་རྟོགས་ནས། །ད་དུང་ཆོས་ལྟར་བཅོས་པའི་གཟུགས་བརྙན་ལ། །ཆགས་ཤིང་བག་མེད་རྣམ་གཡེང་ལྷུར་ལེན་ན། །བདག་ལ་སེམས་མེད་གྱུར་པ་གདོན་མི་ཟ། །རྒྱལ་བའི་དགོངས་ཟབ་མཐར་ཐུག་རྒྱལ་བ་དང་། །མཚུངས་པའི་བླ་མའི་མན་ངག་ལེགས་རྟོགས་ནས། །དེ་དོན་རྩེ་གཅིག་བསྒྲུབས་ན་རང་གཞན་གྱི། །གཏན་གྱི་མདུན་མ་འགྲུབ་པར་ཤེས་བཞིན་དུ། །ད་དུང་གཞན་ཟེར་སྙན་དང་མི་སྙན་དང་། །དོན་ཆུང་ཚེ་འདིའི་ཁེ་ཉེན་བརྩི་བརྩི་ནས། །ཕྱི་བཤོལ་ངང་ལ་དོན་མེད་དུས་འདའ་ན། །ཆོས་བརྒྱད་གདོན་གྱིས་ཟིན་པའི་སྙིང་རུལ་ཡིན། །གཏིང་ནས་ངེས་པ་མ་རྙེད་བླུན་པོ་དག །ཟབ་མོ་བསྒྲུབ་ལ་མི་གུས་མཚར་ཅི་ཡོད། །གཏིང་ནས་ཟབ་མོའི་ལམ་ལ་ཡིད་ཆེས་ནས། །དེ་དོན་མི་བསྒྲུབ་དེ་ལས་ཁྲེལ་བོར་སུ། །ཅིའང་མི་ཤེས་ཁ་ཅིག་ཚེ་འདི་ལ། །བལྟོས་མེད་བསྒྲུབ་ལ་བརྩོན་པ་མཐོང་བའི་ཚེ། །ཉམས་ལེན་གནད་ལ་ཆེས་མཁས་རྣམ་གཡེང་གི །རྒྱར་ཆུད་གྱུར་པ་ཤིན་ཏུ་ངོ་ཡང་ཚ། །དེ་ཕྱིར་མདོ་རྒྱུད་བླ་མའི་མན་ངག་དོན། །ལེགས་པར་ཁོང་དུ་ཆུད་པས་ཡིད་དྲངས་ནས། །ནམ་ཞིག་འདི་དོན་བསྒྲུབ་པར་འགྱུར་སྙམ་དུ། །མཁས་པ་ང་ནི་འདི་ཉིད་འབའ་ཞིག་སེམས། །མི་དབང་དུ་མའི་ཅོད་པན་ནོར་བུའི་འོད། །རྐང་མཐིལ་རྡུལ་ལ་རྩེ་བ་ཐོབ་པ་དང་། །རྩྭ་རྩེའི་ཟིལ་པས་སེན་མོ་ཉེར་མཆོད་པ། །མཁས་པ་བདག་ལ་ཕན་པར་ཕྱི་མ་འགྱུར། །ཟང་ཟིང་ལོངས་སྤྱོད་རྨི་ལམ་དཔལ་འབྱོར་དང་། །མཚུངས་པར་རིག་ཅིང་རྒྱལ་བས་སྨད་མཐོང་ནས། །མཁས་པ་བདག་ནི་བ་ཚྭའི་མཆོད་ཡོན་ལྟར། །རྙེད་བཀུར་གནས་ལ་མཐུན་པར་འཛིན་མ་ཡིན། །བྲག་ཆའི་དབྱངས་ཀྱིས་བདག་རྒྱུད་ཁེངས་མི་འགྱུར། །དུས་མིན་སྙན་གྲགས་བདུད་ཀྱི་ཕོ་ཉ་ནི། །དེ་ལྟ་མིན་ཞེས་ཚིག་གི་མཆོད་སྦྱིན་ལ། །མཁན་པ་བདག་ནི་རེ་བ་ལྷུར་མི་བྱེད། མཆེ་བ་མི་བཟད་སྦར་མོའི་ཤུགས་འཆང་བ། །གངས་རི་འཛིན་པའི་གདོང་ལྔའི་དབང་བོ་ནི། །ལྕགས་ཀྱིས་བཅིངས་ནས་བཙོག་ཆུས་འཚོ་བ་ཡི། །སྒོ་ཁྱིར་བྱེད་འདོད་མཁས་པའི་བཞད་གད་ཡིན། །དེ་ལྟར་སྨྲས་འདི་དམ་པའི་མཛད་པ་ལ། །བལྟ་བར་འདོད་པའི་དགེ་སློང་དགེ་ལེགས་དཔལ། །བཟང་བོས་མདངས་ཅན་རི་བོའི་ངོས་ལས་ནི། །རང་གི་རྟོགས་པ་གཏམ་དུ་བསྙད་པ་ཡིན། །ཞེས་བཀའ་བསྩལ་ཏོ། །
མཁས་གྲུབ་ཐམས་ཅད་མཁྱེན་པ་འདི་ནི་རང་དང་གཞན་གྱི་གྲུབ་མཐའ་རྒྱ་མཚོ་ལྟ་བུའི་ཕ་རོལ་ཏུ་བྱོན་ཞིང་། རྗེ་བཙུན་འཇམ་པའི་དབྱངས་དང་བཅོམ་ལྡན་འདས་དཔལ་ཧེ་རུ་ཀ་ལ་སོགས་པ་ལྷག་པའི་ལྷ་མང་བོས་རྗེས་སུ་བཟུང་བ་དཔལ་ཡེ་ཤེས་ཀྱི་མགོན་པོ་ཕྱག་དྲུག་པ་དམ་ཅན་ཆོས་ཀྱི་རྒྱལ་བོ་གུར་གྱི་མགོན་པོ་དཔལ་མགོན་ཞལ་བཞི་བ་སོགས་དམ་ཅན་ཆོས་སྲུང་རྣམས་ཀྱིས་རྒྱུན་དུ་ཞལ་བསྟན་ཏེ་བཀའ་བཞིན་དུ་བསྒྲུབས་པས་ཞི་རྒྱས་དབང་དྲག་གི་ལས་གང་ལའང་ཐོགས་པ་མེད་པ་དང་། རྗེ་བཙུན་འཇམ་པའི་དབྱངས་ཀྱིས་ཞལ་བསྟན་པ་དང་། རྡོ་རྗེ་རྣལ་འབྱོར་མས་ཞལ་བསྟན་པ་དང་། ལྷ་མོ་དབྱངས་ཅན་མས་ཞལ་བསྟན་པ་དང་། ས་ར་ཧ་དང་འཕགས་པ་ཀླུ་སྒྲུབ་སོགས་པཎ་གྲུབ་མང་བོས་ཞལ་བསྟན་ཏེ་བྱིན་གྱིས་བརླབས་པའི་རྣམ་ཐར་མང་དུ་མཆིས་ཏེ། འདིར་མཐའ་དག་བཀོད་ན་མང་དུ་དོགས་པ་དང་། གསང་བ་བསྒྲགས་པར་ཡང་འགྱུར་དོགས་ནས་མ་བཀོད་པས་གསང་བའི་རྣམ་ཐར་དག་ལས་ཤེས་པར་བྱའོ། །
དོན་འདི་དག་ལ་ཐམས་ཅད་མཁྱེན་པ་དགེ་འདུན་གྲུབ་པས། ཞིང་འདིར་ཁྱོད་སྐུའི་ཉིན་བྱེད་ཤར་བའི་ཚེ། །ལོག་སྨྲ་འབྱུང་བོའི་བྱ་རྣམས་ལོང་གྱུར་ཅིང་། གསུང་རབ་འདབ་རྒྱའི་ཚལ་ཀུན་རྒྱས་མཛད་པ། །སྔོན་མེད་ཉི་མ་མཆོག་ལ་གསོལ་བ་འདེབས། །ལྷ་དང་བཅས་པའི་རྒྱལ་སྲིད་ཡོངས་རྫོགས་ལ། །ཆོས་ཀྱི་འཁོར་ལོས་འདོད་དགུར་དབང་བསྒྱུར་བ། །ཆོས་ཀྱི་རྒྱལ་བོ་མཁས་གྲུབ་དགེ་ལེགས་དཔལ། །བཟང་བོའི་ཞབས་ལ་གུས་པས་གསོལ་བ་འདེབས། །རྒྱ་ཆེན་བསོད་ནམས་རིང་ནས་བསྐྲུན་པའི་མཐུས། །རང་དང་གཞན་གྱི་ཚེ་རབས་བརྒྱ་སྟོང་ཀུན། །ཇི་བཞིན་དྲན་པའི་སྔན་གནས་མཁྱེན་པ་སོགས། །མངོན་ཤེས་ཐོགས་མེད་མངའ་ལ་གསོལ་བ་འདེབས། །གཞོན་དུ་ཉིད་ནས་ཁྱོད་སྐུའི་ལྷུན་པོ་ནི། །ཆོས་གོས་མཚམས་སྤྲིན་གཞོན་ནུས་རབ་འཁྱུད་ཅིང་། །མཁས་མང་གསེར་རིའི་དབུས་ན་ཡོན་ཏན་གྱི། །བང་རིམ་མངོན་པར་མཐོ་ལ་གསོལ་བ་འདེབས། །ཆེ་བས་ཀུན་ཏུ་ལྷག་པའི་ལྷ་རྣམས་ཀྱིས། །རྗེས་སུ་བཟུང་ནས་ལེགས་པར་སྦྱངས་པ་ལས། །བཀའ་དང་བསྟན་བཅོས་ཀུན་གྱི་ཚིག་དོན་ལ། །མཁས་པའི་མཁས་པ་ཁྱོད་ལས་གསོལ་བ་འདེབས། །ཞེས་དང་། འདི་ན་ཆོས་ཀྱི་དུང་ཆེན་འབུད་པ་ལ། །ད་ལྟར་ཁྱོད་ལས་མཆོག་གཞན་མ་མཆིས་ཞེས། །དམ་ཅན་རྒྱ་མཚོའི་ཚོགས་ཀྱི་མགྲིན་གཅིག་ཏུ། །མགོན་ཁྱོད་མཆོག་ཏུ་བསྔགས་ལ་གསོལ་བ་འདེབས། །བགེགས་དཔུང་འཇོམས་པའི་མཐུ་རྩལ་མཐའ་ཡས་པའི། །ཕྱི་ནང་བསྟན་སྲུང་རྒྱ་མཚོའི་ཚོགས་རྣམས་ཀྱིས། །ཁྱོད་ཀྱི་བཀའ་དང་དམ་ལས་མི་འདའ་བར། །ཚུལ་བཞིན་འཕྲིན་ལས་བསྒྲུབས་ལ་གསོལ་བ་འདེབས། །ཞེས་བསྔགས་སོ། །
མཁས་གྲུབ་ཆེན་པོ་འདི་ནི་བླ་མ་དང་ལྷག་པའི་ལྷ་དབྱེར་མེད་པའི་རྣལ་འབྱོར་ལ་ཐུགས་དམ་གྱི་མཐིལ་དུ་མཛད་པས་རྗེ་བཙུན་ཙོང་ཁ་བ་ཆེན་པོ་ཞིང་གཤེགས་ནས་ཀྱང་དངོས་དང་རྨི་ལམ་ཅི་རིགས་པར་ཡང་དང་ཡང་དུ་ཞལ་བསྟན་ནས་གདམས་པ་དང་རྗེས་སུ་བསྟན་པ་ཡང་ཡང་སྩོལ་བར་མཛད་པ་ཞིག་སྟེ། ལན་ཅིག་ཟབ་མོ་དབུ་མའི་ལྟ་བའི་དཀའ་གནས་ཕྲ་མོ་ཞིག་ལ་དོགས་པ་ཞིག་བྱུང་བའི་ཚེ་རྨི་ལམ་དུ། རྗེ་བཙུན་ཙོང་ཁ་བ་ཆེན་པོ་གསལ་བར་བྱོན་ནས་མདོ་སྡེ་དཀོན་མཆོག་བརྩེགས་པའི་འོད་སྲུངས་ཀྱི་ལེའུ་གསལ་བར་གསུངས་པས་དོགས་པ་ལྷག་མ་མེད་པར་ཆོད་དེ་ཟབ་མོའི་གནས་ལ་འཁྲུལ་བའི་དྲི་མ་ཐམས་ཅད་དང་བྲལ་བ་ཞིག་བྱུང་། དོན་འདི་ལ་ཐམས་ཅད་མཁྱེན་པ་དགེ་འདུན་གྲུབ་པས། རྨི་ལམ་དུ་ཡང་རྗེ་བཙུན་ཙོང་ཁ་བས། འོད་སྲུང་ལེའུ་གསལ་བར་གསུངས་པའི་ཚེ། །ལྟ་བ་འཁྲུལ་བའི་དྲི་མ་ཀུན་བཅོམ་ནས། །ཆོས་ཉིད་མངོན་དུ་གྱུར་ལ་གསོལ་བ་འདེབས། །ཞེས་བསྔགས་སོ། །ཁྱད་པར་དུ་ཡང་རྗེ་བླ་མ་ལ་གསོལ་བ་བཏབ་པ་ཙམ་གྱིས་ཞལ་གཟིགས་པ་གཅིག་ཡོད་པས། ལན་ཅིག་ཆོས་གྲོས་ནས་ནང་དུ་ཕེབས་པའི་སྐབས་ཤིག་ལ་རྗེ་བླ་མ་དྲན་ནས། ལར་སེམས་ཅན་འདི་རྣམས་བསོད་ནམས་མ་བསགས་པས་ཡོངས་འཛིན་དམ་པས་མ་ཟིན། འདུས་བྱས་རྟག་པར་བསྒོམས། ཆོས་རྣམས་བདེན་གྲུབ་ཏུ་འཛིན། ལོངས་སྤྱོད་ལ་འབད་རྩོལ་ཆེར་བཏང་ནས་བསྒྲུབས། ཚེ་འདིའི་སྙན་གྲགས་ལ་ཐོབ་བྱ་མཐར་ཐུག་ཏུ་བཟུང་། རྗེ་རིན་པོ་ཆེའི་ལེགས་བཤད་འཁྲུལ་བ་ཕྲ་མོ་ཙམ་ཡང་མེད་པ་བསྟན་པའི་སྙིང་བོ་ཆོས་ཕུང་བརྒྱད་ཁྲི་བཞི་སྟོང་གི་བརྗོད་བྱ་མཐར་ཐུག་ཆེས་ཆེར་དཀོན་པ་རྡོ་རྗེ་འཆང་གི་གོ་འཕང་ཚེ་འདི་ཉིད་ལ་མངོན་དུ་བྱེད་ནུས་པའི་ལམ་ཟབ་མོ་ཞལ་ཤེས་དང་བཅས་པ་འདི་ལྟ་བུ་ཉིན་མཚན་དུ་འབད་ནས་བཤད་ཀྱང་། སྐལ་བ་དང་མི་ལྡན་པས་བཤེས་གཉེན་ངན་པ་ཅི་ཡང་མ་བསླབས་ཤིང་དམ་པའི་གདམས་ངག་མེད་པ། ཤེས་རབ་དང་བྲལ་ཞིང་བདུད་ཀྱི་བར་ཆད་ཀྱིས་ཁྱེར་བ། ཚེ་འདིའི་འདོད་ཡོན་ལ་སྲེད་པས་ངོ་ཚ་ཁྲེལ་མེད་ལ་ཡོན་ཏན་དུ་བྱས་ནས་མི་ཚེ་ཧྲིལ་བོ་གཏི་མུག་གམ། ཅང་མེད་སྒོམ་པ་དུད་འགྲོ་ལྟ་བུ་ཞིག་གི་མདུན་དུ་ཆོས་བརྒྱད་ཀྱི་ཚིག་རེ་ཉན་ཞིང་། ཀུན་སྤྱོད་ཁྱི་ཕག་ལྟར་རོལ་པ་འདི་དག་བླང་དོར་ཤེས་པ་ཅིག་གིས་ལྟོས་དང་། གཏམ་དྲང་བོར་སྨྲས་ན་མཚང་ལ་ཕོག །མ་སྨྲས་ན་སེམས་ཅན་འདི་རྣམས་ལ་སྙིང་བརྩེ་བས་མི་བཟོད་པར་འདུག །དེས་ན་ཅུང་ཟད་སྨྲས་པ་ཡིན། །ལོག་པའི་ལམ་དུ་ཞུགས་པའི་སེམས་ཅན་འདི་རྣམས་ལ་གཟིགས་དང་ཞེས་ཐུགས་ཤིན་ཏུ་སྐྱོ་ནས་སྤྱན་ཆབ་མང་དུ་ཤོར་ཞིང་། མཆོད་པ་བཟང་བོ་བཤམས་ནས་གསོལ་བ་བཏབ་པས། གླང་བོ་ཆེ་དཀར་བོ་མཆེ་བ་དྲུག་ལྡན་ལུས་གསེར་གྱི་དྲིལ་བུད་ང་རིན་པོ་ཆེའི་རྒྱན་གྱིས་བརྒྱན་པའི་སྟེང་དུ་རྗེ་རིན་པོ་ཆེ་སྔར་གྱི་དབྱིབས་ཇི་ལྟ་བར་བྱོན་ནས། བུ་སེམས་མི་དགའ་བ་མི་དགོས། བླ་མ་དྲན་ན་སྔར་བསགས་ཀྱི་སྡིག་པ་འདག་ཅིང་བསོད་ནམས་ཀྱི་ཚོགས་གསོག་པ་ཡིན། ངེད་རང་དཔོན་སློབ་ཀྱི་འདུན་མ་ལེགས། རྗེ་བཙུན་མི་ལས་ཀྱང་བླ་མ་དྲན་ནས་བླ་མ་དྲན་མགུར་མཛད་པ་ཡིན། ངའི་བསྟན་པ་རྒྱས་པར་གྱིས་གསུངས། ཡང་ལན་ཅིག་ལྟ་བ་དང་བསྐྱེད་རྫོགས་ཀྱི་གནད་ཕྲ་བ་ཅིག་ལ་ཐེ་ཚོམ་བྱུང་ནས་བདག་གི་བླ་མ་དེ་བཞུགས་ན་ཞུ་བ་ཡིན་པ་ལ། ད་ཐག་ཆོད་པའི་ཞུ་ས་གཞན་ནི་མེད་སྙམ་དུ་དགོངས་ནས་མཎྜལ་ཕུལ་ནས་གསོལ་བ་བཏབ་པས། གསེར་གྱི་ཁྲི་རིན་པོ་ཆེའི་རྒྱན་གྱིས་སྤྲས་པ་ཞིག་ལྷའི་བུ་མང་བོས་བཏེག་པའི་སྟེང་དུ་རྗེ་བླ་མ་བཞུགས་པ་དངོས་སུ་བྱོན་ནས། ངའི་སྔགས་མཚན་ཉིད་ཀྱི་ལམ་རིམ་གཉིས་ཀྱིས་གཙོ་བྱས་པའི་ཡིག་ཆ་རྣམས་ལྟོས་དང་ཁ་ཆེམས་ཀྱི་ཚབ་ཡིན་གསུངས་ནས་གང་ལ་ཐེ་ཚོམ་བྱུང་བའི་ལྟ་བ་དང་བསྐྱེད་རྫོགས་ཀྱི་དཀའ་གནད་རྣམས་ཞིབ་ཏུ་གསུངས་ཤིང་དབང་རྗེས་གནང་ཁ་ཡར་གནང་། ཡང་སྐབས་ཤིག་ཏུ་རྗེའི་གསུང་རབ་རྣམས་ཀྱིས་ཐུགས་ཕྲོགས་ནས། སྡེ་སྣོད་གསུམ་དང་རྒྱུད་སྡེ་བཞིའི་གསུང་རབ་དགོངས་འགྲེལ་དང་བཅས་པའི་དགོངས་དོན་ལམ་གྱི་གོ་རིམ་གྲངས་ངེས། ཤིང་རྟའི་སྲོལ་འབྱེད་རྣམས་ཀྱི་བཞེད་པ་ཇི་ལྟར་ཡིན་པ་དང་། ཁྱད་པར་སྒྱུ་ལུས་འོད་གསལ་སོགས་ཟབ་ལམ་གྱི་རྣམ་གཞག དེ་ཡང་། འདུལ་བ་ནས་བཟུང་སྟེ་ཤིན་ཏུ་སྤྲོས་མེད་ཀྱི་བར་ཐམས་ཅད་གང་ཟག་གཅིག་འཚང་རྒྱ་བའི་ཐབས་སུ་ཧྲིལ་གྱིས་དྲིལ་ནས་སྟོན་ཅིང་ལམ་གྱི་ལུས་ཡོངས་སུ་རྫོགས་པ་འདི་ལྟ་བུ་སྟོན་པ་ངའི་བླ་མ་ཙོང་ཁ་བ་ཆེན་པོ་མ་གཏོགས་རྒྱ་བོད་གང་དུ་ཡང་མ་བྱུང་འདུག་སྙམ་པའི་དད་པ་ཆེན་པོ་འཁྲུངས་ནས། གསོལ་བ་དྲག་ཏུ་བཏབ་པས། རྗེ་རིན་པོ་ཆེ་སེང་གེ་ལ་ཆིབས་པ། སྐུ་མདོག་དམར་སེར་རལ་གྲི་དང་གླེགས་བམ་འཛིན་པ་གཞོན་ནུ་རལ་བའི་ཐོར་ཚུགས་དང་རིན་པོ་ཆེས་བརྒྱན་པའི་རྗེ་བཙུན་འཇམ་དབྱངས་ཀྱི་ཆ་བྱད་དུ་བྱོན་ནས། ངའི་བུ་སེམས་མི་དགའ་བ་བྱ་མི་དགོས་སྤྱིར་སེམས་ཅན་གྱི་རིགས་ལ་སྣ་ཚོགས་འོང་། ཁྱད་པར་ད་ལྟ་སྙིགས་མའི་དུས་སུ་མི་རྟག་པ་དང་ངན་སོང་གི་སྡུག་བསྔལ་མ་དྲན་པས་རྙེད་བཀུར་སོགས་ལ་ཞེན་ཅིང་ཚེ་འདིའི་འདུན་མ་བསྒྲུབས་ནས་ཕྱི་མའི་དོན་ལྟ་ཞོག་ཚེ་ཕྱི་མ་ཇི་ལྟར་འགྱུར་སྙམ་པའང་དཀོན། ཆོས་བྱེད་འདོད་ཅུང་ཟད་ཡོད་ཀྱང་ཕྱི་བཤོལ་དུ་སོང་། ཆོས་བྱེད་པར་ཤོམ་པ་ཚོ་ཡང་བཤེས་གཉེན་མཚན་ཉིད་དང་ལྡན་པ་རྙེད་དཀའ་ཞིང་། དེའི་ལེགས་བཤད་གོ་བར་དཀའ། ཤེས་ཀྱང་ཚེ་འདི་བློས་བཏང་ནས་སྒྲུབ་པ་སྙིང་བོར་བྱེད་པ་ཉིན་མོའི་སྐར་མ་ལས་དཀོན་པར་འདུག ཁོ་བོ་བླ་མ་དང་ཡི་དམ་ལ་གསོལ་བ་བཏབ་ནས་ཚོགས་བསགས་སྒྲིབ་པ་སྦྱངས་གཞུང་ལུགས་ཀྱི་དོན་ལ་བརྟགས་ཤིང་མཐའ་དཔྱད་པའི་ལེགས་བཤད་རྣམས་བལྟས་ལ་ཡིད་ཆེས་པར་བྱས་ནས་ཉམས་སུ་བླངས་ན་སངས་རྒྱས་ལག་མཐིལ་དུ་རྙེད་པ་ལྟར་ཐོབ་སླ་བར་ཡོད་ཀྱང་བྱེད་མཁན་ཉུང་། འོན་ཀྱང་སྣོད་རུང་གི་གདུལ་བྱ་རེ་གཉིས་བྱུང་ན་དེ་དག་ལ་ཕན་པར་གྱིས། ཁྱད་པར་སྔགས་ཀྱི་གཞུང་རྣམས་རྒྱས་པར་གྱིས་དང་སྐྱེ་བ་ཕྱི་མ་འཕྲད་པ་ཡིན་གསུངས། ཡང་སྐབས་ཤིག་ཏུ་མྱུར་མཛད་ཡེ་ཤེས་ཀྱི་མགོན་པོ་འཁོར་བཅས་བྱོན་ཏེ་ཞལ་ནས་ཤཱ་ས་ནའི་སྔགས་འདྲེན་ཞིང་བསྐོར་བ་བྱས་ཏེ། ཁྱོད་ཀྱིས་ངའི་སྒྲུབ་སྐོར་ལས་ཁ་ཚར་དང་བཅས་པ་ཚང་བར་རྩོམས་ཤིག་གསུང་བ་ཞིག་བྱུང་བས། མགོན་པོའི་བེའུ་བུམ་ཆ་ལག་དང་བཅས་པ་མཛད་དོ། །
དེ་ནས་ལྕགས་མོ་ཕག་གི་ལོ་རྒྱལ་ཚབ་ཐམས་ཅད་མཁྱེན་པ་གནས་རྙིང་དུ་ཕེབས་པ་མཇལ་བར་བྱོན་པས་རྒྱལ་ཚབ་རིན་པོ་ཆེས་མཁས་གྲུབ་རིན་པོ་ཆེ་ལ་དགའ་ལྡན་གྱི་གདན་ས་བྱེད་དགོས་པའི་བཀའ་གནང་བ་བཞིན་ཡབ་སྲས་ལྷན་དུ་དབུས་སུ་བྱོན། འཇམ་དབྱངས་ཆོས་རྗེ་སོགས་འབྲས་སྤུངས་ཀྱི་དགེ་འདུན་ཚང་མས་ཡབ་སྲས་གཉིས་ཀ་ལ་གུས་འདུད་བླ་མེད་མཛད་ཅིང་ཆོས་ཀྱི་བཀའ་དྲིན་ཞུས། དེ་ནས་དགའ་ལྡན་ཏུ་ཕེབས་པ་ན་གནས་བརྟན་རིན་ཆེན་རྒྱལ་མཚན་པས་གཙོས་དགའ་ལྡན་གྱི་དགེ་འདུན་ཚང་མས་ཞབས་སྤྱི་བོར་བླངས་ཏེ་གུས་པ་བླ་མེད་མཛད་ཅིང་། རྒྱལ་ཚབ་ཐམས་ཅད་མཁྱེན་པ་ཟུར་བཞུགས་མཛད་དེ། མཁས་གྲུབ་ཐམས་ཅད་མཁྱེན་པ་གསེར་ཁྲིར་ཕེབས་ཏེ་རྒྱལ་ཚབ་ཏུ་མངའ་གསོལ། དེ་ནས་རྗེ་བླ་མའི་གདན་ས་ལུགས་གཉིས་ཀྱི་སྒོ་ནས་ལེགས་པར་བསྐྱངས་ཏེ། ལོ་རེ་བཞིན་ལམ་རིམ་གྱི་ཁྲིད་རྒྱས་པ་རེ་དང་གཞན་ཡང་དབང་ལུང་མན་ངག་མཐའ་ཡས་པ་སྩལ་ཞིང་རྒྱལ་བ་གཉིས་པའི་བསྟན་པ་རིན་པོ་ཆེ་མི་ནུབ་པའི་རྒྱལ་མཚན་བཙུགས། ཆོས་ཀྱི་འཁོར་ལོ་བསྐོར། ཆོས་ཀྱི་སྒྲ་དབྱངས་ཆེན་པོ་བསྒྲགས་ཏེ་སྨྲ་བ་ངན་པ་ཐམས་ཅད་ཚར་བཅད། རྗེ་བླ་མའི་བསྟན་པ་རྒྱལ་མཚན་གྱི་རྩེ་མོའི་ཡིད་བཞིན་གྱི་ནོར་བུ་ལྟར་གུས་པས་མཆོད་ཅིང་། རྣམ་པ་ཀུན་ནས་བསྲེ་བསླད་མེད་པར་རྣམ་པར་དག་པ་འཛིན་པས་འཛིན་མའི་ཁྱོན་ཀུན་ཁྱབ་པ་མཛད། གསེར་གདུང་གི་དབུ་ཐོག་ཏུ་གསེར་ཕིབས་གསར་བསྐྲུན་སོགས་སྲི་ཞུ་ཕུ་དུད་བླ་ན་མེད་པ་མཛད། དགའ་ལྡན་དུ་ཤིང་རྟ་ཆེན་པོའི་གཞུང་ལུགས་རྣམས་ལ་བཤད་གྲྭ་གསར་འཛུགས་མཛད་དེ། མཁས་པ་ཆེན་པོ་ཤཱཀྱ་ཤྲཱི། སྣོན་པ་དཔལ་ལྡན་པ། བླ་མ་ཡར་འབྲོག་པ། རྗེ་ཆོས་གྲགས་པ་དང་བཞི་སློབ་དཔོན་དུ་བསྐོས་ནས་མཚན་ཉིད་ཀྱི་བཤད་གྲྭ་བཙུགས་ཏེ་ཆེས་ཆེར་དར་བར་མཛད་དོ། །མཁས་གྲུབ་རིན་པོ་ཆེ་འདི་ནི་སྐུ་དང་སྲོག་ལའང་བལྟོས་པ་མེད་པར་འཇམ་མགོན་བླ་མའི་བསྟན་པ་འཛིན་པ་ལ་རྣམ་པ་ཀུན་ཏུ་གཡེལ་བ་མེད་པ་ཞིག་སྟེ། དགའ་ལྡན་དུ་བཞུགས་སྐབས་སྤོམ་འབོར་སྒང་ནས་གདན་འདྲེན་གྱི་ཞུ་བ་ནན་ཆེར་བྱུང་ཡང་རྗེ་རིན་པོ་ཆེའི་བསྟན་པའི་སྲོག་ཤིང་འཛིན་པ་ལ་སྐད་ཅིག་ཀྱང་མི་གཡེལ་བར་གཞན་གྱི་བསྙེན་བཀུར་གྱི་ཕྱིར་འབྱོན་པར་མ་མཛད་པར།
ཨོཾ་སྭསྟི། དགེ་བའི་བཤེས་གཉེན་ཤེས་རབ་བཟང་བོ་བདེ་བར་འདོད་པའི་གནས་སུ་ཕྱིན་ཏེ། ཁོ་བོ་ལ་འཕྲིན་ཡིག་དགོས་པ་ཆེན་པོའི་གཏམ་རྒྱུ་མཚན་དུ་མས་བསྙད་པ་དང་བཅས་པ་བསྐུར་བ་དང་། གཞན་ཡང་བཤེས་གཉེན་བགྲེས་པ་རྣམས་ཀྱིས་ཐུན་མོང་དུ་བསྙད་པའི་ཡི་གེ་དར་ཡུག་བདུན་གྱི་རྟེན་དང་བཅས་པ་མངགས་པའི་དགེ་བཤེས་གཉིས་ཀྱིས་འཕྲོད་པས་ཡིད་སིམ། བརྗོད་པར་བྱ་བ་ནི། ཡབ་རྗེ་དམ་པའི་བཀའ་སྲོལ་ཟླ་མེད་པ། །ཡོངས་སུ་རྫོགས་པའི་བསྟན་པའི་ཁུར་ཆེན་ནི། །ཤིན་ཏུ་ལྕི་བས་བདག་སྙིང་ཅི་ཡང་ནོན། །འོན་ཀྱང་ངལ་བའི་འདུ་ཤེས་མཆིས་མ་ལགས། །དེ་ཕྱིར་སྔོན་ཆད་ཐུབ་བསྟན་ཉི་མའི་འོད། །གང་དུ་བྲལ་བའི་མཐའ་འཁོབ་མུན་གླིང་དུ། །དྲི་མེད་བསྟན་པའི་སྒྲོན་མེ་འཛུགས་པ་ལའང་། །བདག་ནི་ནམ་ཡང་ཞུམ་པ་མ་མཆིས་མོད། །དེ་ལྟ་ན་ཡང་གངས་ཅན་བསྟན་པའི་གཞི། །སྐྱེས་མཆོག་དུ་མས་གང་དུ་བཙུགས་པའི་གནས། །ད་ལྟའང་དམ་ཆོས་མ་ལུས་འབྱུང་བའི་ཁུངས། །དབུས་གཙང་དག་པའི་ཞིང་ཞེས་གྲགས་མོད་ཀྱི། །ལེགས་པར་བརྟག་ན་བསྟན་པའི་གཟུགས་བརྙན་ཙམ། །འདི་ཡང་སྣུམ་ཟད་མར་མེ་ཇི་བཞིན་གྱུར། །ཐུབ་པའི་གཅེས་མཛོད་གང་ཡིན་རྩྭ་ལྟར་འདོར། །བློ་ངན་ལོག་པའི་གཞུང་ལུགས་ཉིན་བཞིན་འཕེལ། །རང་དགར་སྤྱོད་པ་བདུད་ཀྱི་ཕོ་ཉ་ནི། །མང་བོས་བཀུར་བའི་བཤེས་གཉེན་ཚུལ་འཛིན་པ། །བསྟན་པའི་རྒྱལ་མཚན་སྙིལ་ལ་ཆེར་བརྩོན་པའི། །དཔུང་ཚོགས་དུ་མས་ཐ་གྲུ་ཀུན་ཏུ་ཁྱབ། །ཚུལ་འདིར་གྱུར་ཀྱང་བློ་གྲོས་མིག་ལྡན་པ། །ཆོས་དང་ཆོས་མིན་འབྱེད་ལ་མ་ཞུམ་པའི། །བསྟན་པའི་ཁུར་འཛིན་བཤེས་གཉེན་ཆེས་ཆེར་དཀོན། །དེ་བས་དེ་རྗེས་འཇུག་པའང་ཤིན་ཏུ་དཀོན། །ཚུལ་འདི་ཡིད་ལ་ཤིན་ཏུ་བརྣག་དཀའ་ནས། །བདག་ཀྱང་འབད་པ་དུ་མས་བསྟན་པའི་ཁུར། །ཡབ་རྗེ་དམ་པའི་རིངས་ལུགས་ཡོངས་རྫོགས་པ། །ཕྱོགས་འདིར་འཛིན་ལ་བློ་གྲོས་ཤིན་ཏུ་འཆེལ། །ཕྱོགས་འདིར་བསྟན་པའི་ལྗོན་ཤིང་རྩ་བ་ནས། །ཆོས་མིན་ཉེས་བཤད་སྟ་རེས་བཅད་པ་ན། །ལན་ཅིག་ཡལ་ག་ཅུང་ཟད་ཕྱོགས་གཞན་དུ། །འཕེལ་ཡང་དགོས་པ་ཆུང་བར་བདག་གིས་མཐོང་། །ད་ལྟ་ཕྱོགས་འདིར་ཆོས་མིན་དཔུང་ཚོགས་དག །ལེགས་བཤད་བསྟན་པའི་རུ་མཚོན་ཁོ་བོས་འཛིན། །དེ་ཕྱིར་ཁོ་བོས་ཕྱོགས་འདི་བཏང་བ་ན། །ཐུབ་པའི་གཅེས་མཛོད་སུ་ཡིས་འཛིན་པ་སྨྲོས། །དེ་ཕྱིར་ཁྱེད་ཅག་ལྷག་བསམ་དགེ་མོད་ཀྱི། །བདག་གིས་ཁྱེད་ཀྱི་ཇི་ལྟར་བཞེད་པའི་དོན། །ཁས་བླངས་བགྱི་བའི་དམ་བཅའ་རྔོ་མི་ཐོག །དོན་འདི་དགོངས་ནས་རིང་འོངས་སྐྱེ་བོ་ཀུན། །རྣམ་དག་དགོངས་པ་རྫོགས་པའི་བཤེས་གཉེན་མཆོག །ལྟ་སྤྱོད་བཟང་ལྡན་གཞན་ལ་གསོལ་བ་ཐོབས། །བདག་ལ་ཁྱེད་ཀྱིས་བཟོད་པའི་བཀའ་དྲིན་མཛོད། །འདི་ཡི་གནས་ལུགས་དགེ་བཤེས་རྣམས་ལ་གསལ། །ཕྱོགས་དུས་ཀུན་ཏུ་བཀྲ་ཤིས་འཕེལ་གྱུར་ཅིག །ཅེས་སྤོམ་འབོར་སྒང་དུ་ཆོས་བར་ལ་འོང་བར་རིགས་སོ་ཞེས་བསྐུལ་བའི་ལན་དུ་བཙུན་པ་དགེ་ལེགས་དཔལ་བཟང་བོས་སྨྲས་པའོ། །ཞེས་གསུངས་སོ། །
དེ་ནས་དུས་ནམ་ཞིག་ན་རྗེ་ཐམས་ཅད་མཁྱེན་པ་དྲན་ནས། ངའི་བླ་མ་གང་ན་བཞུགས་ཡོད་སྙམ་དུ་སྐུ་ལུས་འདར་བ་དང་། བ་སྤུ་གཡོ་ཞིང་སྤྱན་ཆབ་དང་བཅས་ནས། །རྗེ་བཙུན་རྡོ་རྗེ་འཆང་། སེམས་ཅན་དམུ་རྒོད་ཀྱི་སྤྱོད་པ་ལ་གཟིགས་ཤིག །ཁྱེད་ཀྱི་བསྟན་པ་ཡང་མྱུར་དུ་སྡུད་པ་འདྲ། །ཁོ་བོ་བླ་མ་ཁྱེད་ཀྱི་དྲུང་དུ་ནམ་ཞིག་འོང་། །ཞེས་གསོལ་བ་དྲག་ཏུ་བཏབ་པས། རྗེ་རིན་པོ་ཆེ་སྟག་ཆེན་པོ་འཇིགས་སུ་རུང་བ་ཞིག་ལ་ཆིབས་ནས་རྣལ་འབྱོར་པའི་ཆ་ལུགས་སྐུ་མདོག་དམར་བོ་སྤྱན་དང་ཤངས་ཆེ་བ། སྣུམ་ཞིང་བཀྲག་པ་ཕྱག་གཡས་རལ་གྲི་ནམ་མཁའ་ལ་འཕྱར་ཞིང་། གཡོན་ཀ་པཱ་ལ་བདུད་རྩིས་གང་བ་ཐུགས་ཀར་བཟུང་བ། གྲུབ་ཆེན་བརྒྱད་ཅུས་བསྐོར་བ་ཞིག་བྱོན་ནས། བུ་སྙིང་མི་དགའ་བ་བྱ་མི་དགོས། ངས་ཁྱོད་བཞག་ནས་གང་དུ་ཡང་མི་འགྲོ། ང་དྲན་ན་ང་ཡི་ཡིག་ཆ་འདི་རྣམས་ལྟོས། ང་དངོས་སུ་ཡོད་ཀྱང་འདི་ལས་སྨྲ་རྒྱུ་གཞན་མེད། སེམས་ཅན་རྣམས་བསོད་ནམས་ཆུང་ངུར་སོང་ཉོན་མོངས་རགས་བསྟན་པའི་མཇུག་སྡུད་པའི་འགོ་ཡང་བརྩམས་འདུག ཁྱོད་རང་མཁའ་སྤྱོད་དུ་འོང་བའི་འདུན་པ་ཐོངས་གསུངས། དེ་ནས་མི་རིང་བ་ན་ད་རང་འགྲོ་བའི་འདུན་པ་བྱས་ན་ལེགས་པ་འདྲ་སྙམ་དུ་དགོངས་ནས་གསེར་གྱི་མཎྜལ་དང་བཅས་གསོལ་བ་བཏབ་པས། རྗེ་རིན་པོ་ཆེ་སྔར་གྱི་ཇི་ལྟ་བ་བཞིན་དུ་སྤྲིན་དཀར་བོ་ཞིག་གི་ནང་དུ་བྱོན་ནས། བུ་ད་ནི་མྱུར་དུ་འོང་བའི་གྲབས་གྱིས་བདག་གིས་བསུ་མཁན་གཏོང་གསུངས། དེའི་ཚེ་རྗེ་རིན་པོ་ཆེ་ད་ལྟ་གང་དུ་བཞུགས་བདག་ཀྱང་དེར་འོང་ལགས་ཞུས་པས། སྤྱིར་ངའི་སྤྲུལ་བ་དགའ་ལྡན་མཁའ་སྤྱོད། འཛམ་བུའི་གླིང་སོགས་སུ་མང་། ད་ལྟ་རྒྱ་ནག་རི་བོ་རྩེ་ལྔར་དགེ་སློང་རྡོ་རྗེ་འཛིན་པ་སྟོང་ཕྲག་བརྒྱད་བརྒྱ་རེ་ཙམ་ལ་སྔ་དྲོ་དབུ་མ་དང་ལམ་རིམ། ཕྱི་དྲོ་བདེ་གསང་འཇིགས་གསུམ་གྱི་བསྐྱེད་རྫོགས་འཆད་ཀྱིན་ཡོད་ཁྱོད་རང་ཡང་དེར་འོང་བའི་འདུན་པ་ཐོབས། རིང་བོར་མི་ཐོགས་པར་ཕྲད་པ་ཡིན་གསུང་། འོ་ན་གདུལ་བྱ་གཞན་གྱིས་གསོལ་བ་བཏབ་ན་ཞིང་དེར་སྐྱེ་ཞིང་གསུང་གི་བདུད་རྩི་མྱོང་ངམ་ཞུས་པས། ཁོ་བོ་དང་རྗེ་བཙུན་འཇམ་དབྱངས་དབྱེར་མེད་དུ་གསོལ་བ་བཏབ་ན་རྗེས་སུ་འཛིན་ཅིང་ཞིང་དེར་སྐྱེ་ཡང་དེ་ལྟར་བྱེད་མཁན་མེད་པས་ལན་གསུངས་པས། རྗེ་རིན་པོ་ཆེ་དང་རྗེ་བཙུན་གྱིས་རྗེས་སུ་འཛིན་པའི་རྒྱུ་ལ་ཇི་ལྟར་དགོས་ཞུས་པས། རྒྱུ་ཐུན་མོང་མ་ཡིན་པ་ནི། ངེས་འབྱུང་དང་བྱང་ཆུབ་ཀྱི་སེམས་དང་ལྟ་བ་རྣམ་པར་དག་པ་གསུམ་རྒྱུད་ལ་བསྐྱེད་ཅིང་བླ་མ་དང་རྗེ་བཙུན་འཇམ་པའི་དབྱངས་དབྱེར་མེད་པ་ལ་རྩེ་གཅིག་ཏུ་མོས་པ་ཞིག་དགོས་གསུངས། གཞན་ཇི་ལྟར་བསྒྲུབ་དགོས་ལགས་ཞུས་པས། ང་དང་རྗེ་བཙུན་གྱི་སྐུ་གསུང་ཐུགས་རྟེན་བཞེངས། བླ་མ་དང་རྗེ་བཙུན་འཇམ་པའི་དབྱངས་དབྱེར་མེད་འབྲལ་མི་རུང་དུ་གསོལ་བ་བཏབ། བསྟོད་པ་དང་། སྨོན་ལམ་ཚིག་ཙམ་མིན་པར་འདེབས། ལས་འབྲས་ལ་ཡིད་ཆེས་དང་སྟོབས་བཞིའི་བཤགས་བསྡམ་ལ་འབད་པར་བྱས་ན་རྗེས་སུ་འཛིན་པར་ཐེ་ཚོམ་མེད་གསུངས། དེའི་ཚེ། རྗེ་བཙུན་བླ་མ་བློ་བཟང་གྲགས་པའི་དཔལ། །མོས་གུས་སྙིང་ནས་ཡིད་ཀྱིས་གསོལ་འདེབས་ན། །མགོན་ཁྱོད་གང་དུ་བཞུགས་པའི་ཞིང་ཁམས་དེར། །བདག་ཀྱང་མྱུར་དུ་འོང་བར་བྱིན་གྱིས་རློབས། །ཞེས་སྨོན་ལམ་བཏབ་བོ། །
དེ་ནས་སྐུ་ཚེ་འདིའི་དངོས་ཀྱི་གདུལ་བྱ་རྫོགས་ནས་རྗེ་རིན་པོ་ཆེའི་ཞབས་དྲུང་དུ་འབྱོན་པར་དགོངས་པའི་ཚེ་མྱུར་མཛད་ཡེ་ཤེས་ཀྱི་མགོན་པོ་བྱོན་ནས་བསྟན་པའི་བདག་པོ་ཁྱེད་མེད་ན་རྗེའི་བསྟན་པ་སུས་འཛིན་ཞེས་དང་། མགོན་པོ་ཞལ་བྱོན་ནས། རྗེ་དང་མགོན་པོ་ཀླུ་སྒྲུབ་ལ་ཁྱད་མེད། ཁྱོད་མེད་ན་ཀླུ་སྒྲུབ་ནས་བརྒྱུད་པའི་རྗེ་བླ་མའི་ལྟ་བ་རྣམ་དག་སུས་འཛིན། ཁ་ལྟ་མཁན་མང་སྟེ་ཞེས་ཞལ་ནམ་མཁའ་ལ་གཟིགས་སོ། །དེ་ནས་དམ་ཅན་ཆོས་རྒྱལ་འཁོར་དང་བཅས་པ་བྱོན་ནས། བདག་ཅག་རྣམས་རྗེ་བླ་མའི་བཀའ་སྡོད་ཐུན་མོང་མ་ཡིན་པར་གཤིན་རྗེ་གཤེད་ཀྱིས་བཀའ་བསྒོས་པ་ཡིན། རྗེ་བླ་མས་བདག་ཅག་རྣམས་ཉིད་བསུ་བ་ལ་བཏང་བ་ཡིན་ཟེར་བ་དང་། ལྷའི་བུ་མང་བོ་གདུགས་དང་རྒྱལ་མཚན་དང་བ་དན་ལ་སོགས་པ་མཆོད་རྫས་མང་བོ་ཁྱེར་ནས་བསུ་བ་སོགས་ཞིང་གཞན་དུ་འབྱོན་པའི་ལྟས་ངོ་མཚར་བ་མང་དུ་བྱུང་ཞིང་། དགུང་ལོ་ང་བཞིར་ཕེབས་པ་ས་ཕོ་རྟའི་ལོ་ཧོར་ཟླ་གཉིས་པའི་ཚེས་ཉེར་གཅིག་ལ་དགའ་ལྡན་ཁྲི་ཐོག་ཏུ་སྐུའི་བཀོད་པ་བསྡུས་ཏེ་བུ་ཕ་ཁྱིམ་དུ་འགྲོ་བ་ལྟར་དགའ་བཞིན་སྤྲོ་བཞིན་དུ་དགའ་ལྡན་ཆོས་ཀྱི་ཕོ་བྲང་དུ་མི་ཕམ་འཇམ་དཔལ་སྙིང་བོའི་ཞབས་དྲུང་དུ་ཕེབས་སོ། །
དེ་ནས་སྐུ་གདུང་ཞུགས་ལ་ཕུལ་བས་གདུང་རིང་བསྲེལ་མང་དུ་བྱོན་པ་རྣམས་དངུལ་དཀར་ལས་གྲུབ་པའི་རྣམ་རྒྱལ་མཆོད་རྟེན་བཞེངས་ཏེ་དེའི་ནང་དུ་བཞུགས་ནས་དགའ་ལྡན་རྣམ་པར་རྒྱལ་བའི་གླིང་དུ་འགྲོ་བའི་བསོད་ནམས་ཀྱི་ཞིང་དུ་བཞུགས་སོ། །མཁས་གྲུབ་བདག་ཉིད་ཆེན་པོ་འདིས་ཕྱི་རབས་ཀྱི་གདུལ་བྱ་རྣམས་ཀྱི་དོན་དུ་བསྟནབ་ཅོས་མཛད་པ་ནི་རྗེ་བདག་ཉིད་ཆནེ་པོའི་ངོ་མཚར་རྨད་དུ་བྱུང་བའི་རྣམ་པར་ཐར་པ་དད་པའི་འཇུག་ངོགས། རྗེ་བདག་ཉིད་ཆེན་པོའི་གསང་བའི་རྣམ་ཐར་རིན་པོ་ཆེའི་སྙེ་མ། རྗེ་བདག་ཉིད་ཆེན་པོའི་དགོངས་པ་ལྟར་དྲི་མ་མེད་པའི་རིགས་པའི་ལམ་སྲོལ་གསལ་བར་བྱེད་པའི་བསྟན་བཅོས་ཚད་མ་རྣམ་འགྲེལ་གྱི་ཊཱིཀ་ཆེན་རིགས་པའི་རྒྱ་མཚོ། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་གྱི་འགྲེལ་པའི་རྣམ་བཤད་རྟོགས་དཀའི་སྣང་བ། སྟོང་ཐུན་སྐལ་བཟང་མིག་འབྱེད། བྱང་བདག་པོ་ནང་སོ་རྣམ་རྒྱལ་གྲགས་པའི་དྲིས་ལན་རྒོལ་ངན་ཚར་གཅོད། ཕྱིན་ཅི་ལོག་གི་གཏམ་གྱི་སྦྱོར་བ་ལ་ཞུགས་པའི་སྨྲ་བ་ངན་པ་རྣམ་པར་འཐག་པའི་བསྟན་བཅོས་གནམ་ལྕགས་འཁོར་ལོ། ཚད་མ་སྡེ་བདུན་གྱི་རྒྱན་ཡིད་ཀྱི་མུན་སེལ། མངོན་སུམ་ལེའུ་ཊཱིཀྐ་རྗེའི་གསུང་བཞིན་བཀོད་པ། དམ་བཅའ་བཅུ་བ། ཡིག་རིགས་དྲུག་ཅུ་རྩ་བཞིའི་རྣམ་གྲངས། སྡོམ་པ་གསུམ་གྱི་རྣམ་པར་བཞག་པ་མདོར་བསྡུས་ཏེ་གཏན་ལ་དབབ་པའི་རབ་ཏུ་བྱེད་པ་ཐུབ་བསྟན་རིན་པོ་ཆེའི་བྱི་དོར། བྱང་སེམས་དང་རིག་པ་འཛིན་པའི་ཕྱིར་བཅོས། སྡོམ་པ་ཉི་ཤུ་བ། རྩ་ལྟུང་བཅུ་བཞི་བ། སྦོམ་པོ་བརྒྱུད་པ་དང་བཅས་པའི་རྣམ་བཤད་སྔགས་བྱང་སེམས་ཀྱི་བསླབ་བྱ་མདོར་བསྡུས། དཔལ་གསང་བ་འདུས་པའི་མངོན་རྟོགས་ཀྱི་ལྷན་ཐབས། གསང་བ་འདུས་པའི་མདུན་བསྐྱེད་ཀྱི་ལྷན་ཐབས། གསང་བ་འདུས་པའི་དཀྱིལ་ཆོག་གི་ལྷན་ཐབས། འདུས་པའི་རྡོ་རྗེ་སེམས་དཔའ་མཉེས་པར་བྱེད་པའི་ཆོ་གའི་ངག་འདོན། གསང་བ་འདུས་པའི་རྫོགས་རིམ་ཟིན་བྲིས། གསང་འདུས་འཇམ་པའི་རྡོ་རྗེ་ལྷ་བཅུ་དགུའི་སྒྲུབ་ཐབས་ཀྱི་ལྷན་ཐབས། དཔལ་རྡོ་རྗེ་འཇིགས་བྱེད་ཀྱི་བསྐྱེད་རིམ་ཆེན་མོ། འཇིགས་བྱེད་ཀྱི་སྲུང་འཁོར། གཤིན་རྗེ་ཆོས་ཀྱི་རྒྱལ་བོའི་གཏོར་ཆོག་བར་ཆད་ཀུན་སེལ། བཅོམ་ལྡན་འདས་འཁོར་ལོ་བདེ་མཆོག་ཡབ་ཡུམ་ལ་མངོན་པར་བསྟོད་པའི་རབ་ཏུ་བྱེད་པ། དཔལ་འཁོར་ལོ་བདེ་མཆོག་ལཱུ་ཨི་པའི་ལུགས་ཀྱི་དཀྱིལ་འཁོར་སྒྲུབ་པའི་ཐབས་འཁྲུལ་བ་སྤོང་བ། ཀྱཻ་རྡོ་རྗེའི་ཟུར་འདེབས་ཀྱི་ཆོ་ག ཀྱཻ་རྡོ་རྗེའི་མཆོད་ཕྲེང་སྨོན་ལམ་ཤིས་བརྗོད་དང་བཅས་པ། དུས་ཀྱི་འཁོར་ལོའི་ཉེ་བར་མཁོ་བའི་ཟུར་འདེབས། དགེ་བའི་བཤེས་གཉེན་བསོད་ནམས་རྒྱལ་མཚན་གྱི་དྲིས་ལན། ཐལ་ལྡོག་གི་དཀའ་གནས་དྲིས་ལན། དགེ་བའི་བཤེས་གཉེན་སངས་རྒྱས་རིན་ཆེན་གྱི་དྲི་བའི་ལན། ལྟ་བའི་ཞལ་ཤེས་ཡིག་ཆུང་། ཟབ་མོ་རྡོ་རྗེ་ཐེག་པའི་རྣལ་འབྱོར་ལ་འཇུག་པའི་ལམ་བསྟན་པ་སྟོང་ཕྲག་བཅུ་གཉིས་པ་དྲི་མ་མེད་པའི་འོད་ཀྱི་དཀའ་བའི་གནས་རྣམ་པར་འབྱེད་པའི་བརྗེད་བྱང་། འདོད་ཁམས་དབང་ཕྱུག་མ་ལ་བསྟོད་པ། དཔལ་དུས་ཀྱི་འཁོར་ལོའི་འགྲེལ་ཆེན་དྲི་མ་མེད་པའི་འོད་ཀྱི་རྒྱ་ཆེར་བཤད་པ་ལས་འཇིག་རྟེན་ཁམས་ལེའི་འགྲེལ་བཤད། འགྲེལ་ཆེན་དྲི་མེད་འོད་ཀྱི་ནང་ལེའི་འགྲེལ་བཤད། འགྲེལ་ཆེན་དྲི་མེད་འོད་ཀྱི་དབང་ལེའི་འགྲེལ་བཤད། དཔལ་དུས་ཀྱི་འཁོར་ལོའི་འགྲེལ་ཆེན་དྲི་མེད་འོད་ཀྱི་རྒྱ་ཆེར་བཤད་པ་ལས་སྒྲུབ་ལེའི་འགྲེལ་བཤད། གསན་ཡིག གསུང་ཐོར་བུ། དཀྱིལ་འཁོར་གཅིག་ཐུན་བཞིར་བྱེད་ཚུལ་དང་དཀྱིལ་འཁོར་ཐ་དད་པ་ཐུན་བཞི་སྒོམ་ཚུལ་གྱི་རྣམ་གཞག བཅོམ་ལྡན་འདས་དུས་ཀྱི་འཁོར་ལོའི་སྐུ་གསུང་ཐུགས་ཡོངས་སུ་རྫོགས་པའི་དཀྱིལ་འཁོར་གྱི་འཁོར་ལོ་སྒྲུབ་པའི་ཐབས་པདྨ་དཀར་བོའི་ཞལ་ལུང་། བཅོམ་ལྡན་འདས་དུས་ཀྱི་འཁོར་ལོའི་དཀྱིལ་འཁོར་གྱི་ལྷ་ཚོགས་ལ་མཆོད་པའི་ཆོ་ག་ཀུན་ཏུ་བཟང་བོའི་མཆོད་སྤྲིན། དཔལ་དུས་ཀྱི་འཁོར་ལོའི་སྐུ་གསུང་ཐུགས་ཡོངས་སུ་རྫོགས་པའི་ཐིག་གདབ་ཚུལ། དཔལ་དུས་ཀྱི་འཁོར་ལོའི་དཀྱིལ་འཁོར་གྱི་ཆོ་ག་དགོངས་པ་རབ་གསལ། དུས་འཁོར་གྱི་དབང་བསྐུར་ཚུལ་རྗེའི་གསུང་རྒྱུན་བཞིན་བཀོད་པ། དུས་འཁོར་གྱི་དྲི་ལན། ས་ལམ་གྱི་རྣམ་གཞག་མཁས་པའི་ཡིད་འཕྲོག རྒྱུད་ཀྱི་རྒྱལ་བོ་དཔལ་གསང་བ་འདུས་པའི་བསྐྱེད་རིམ་གྱི་རྣམ་བཤད་དངོས་གྲུབ་རྒྱ་མཚོ། སྦྱོར་བ་ཡན་ལག་དྲུག་གི་རྩ་ཚིག་དང་བཅས་པའི་ཟིན་བྲིས། སྦྱོར་བ་ཡན་ལག་དྲུག་གི་ཁྲིད་ཡིག་གི་སྔོན་འགྲོའི་སྐོར། རྗེ་བཙུན་མར་བའི་སྙན་རྒྱུད་དཔལ་གསང་བ་འདུས་པའི་ཁྱད་ཆོས་བསྲེ་འཕོ་སྐོར་གསུམ་དང་ཕྱག་རྒྱ་བསྟེན་ཚུལ་རྩ་ཐིག་རླུང་གསུམ་གྱི་གེགག་སེལ་བོགས་འདོན་སོགས་ཞལ་ཤེས་ཀྱི་གདམས་པ་རྗེ་བཙུན་ཙོང་ཁ་བ་ཆེན་པོའི་ཞལ་ལས་བྱུང་བ་ཐུན་མོང་མ་ཡིན་པ་ཤིན་ཏུ་གསང་བ། དཔལ་གསང་བ་འདུས་པའི་སྒྲུབ་ཐབས་ཀྱི་ཆོ་གའི་ངག་འདོན་ལྷན་ཐབས། དཔལ་གསང་བ་འདུས་པའི་ཞི་རྒྱས་ཀྱི་སྦྱིན་སྲེག གསང་འདུས་འཇམ་རྡོར་གྱི་ལྷན་ཐབས། བདེ་མཆོག་དྲིལ་བུ་ལུས་དཀྱིལ་གྱི་དབང་དུ་བྱས་པའི་བསྐྱེད་རིམ་གྱི་དཀའ་གནས་འགའ་ཞིག རྡོ་རྗེ་འཇིགས་བྱེད་ལྷ་བཅུ་གསུམ་མའི་བསྐྱེད་རིམ་རྣམ་པར་བཤད་པ། གཤིན་རྗེ་གཤེད་ཀྱི་འཁྲུལ་འཁོར་གྱི་ཆོ་གའི་རྣམ་པར་བཤད་པ་ཁམས་གསུམ་ལས་རྣམ་པར་རྒྱལ་བའི་ཉི་འོད། འཁྲུལ་འཁོར་རྣམ་བཤད་ཆེན་པོའི་ཞལ་ཤེས་ཡིག་ཆུང་དང་ཡང་ཆུང་། བཅོམ་ལྡན་འདས་དཔལ་ཀྱཻ་རྡོ་རྗེའི་སྒྲུབ་ཐབས་འཁྲུལ་བ་སྤོང་བ། ཀྱཻ་རྡོ་རྗེ་ལྷ་དགུའི་དཀྱིལ་འཁོར་གྱི་ཆོ་ག་བདེ་བ་ཆེན་པོའི་འཇུག་ངོགས། ཀྱཻ་རྡོ་རྗེའི་དཀྱིལ་འཁོར་གྱི་འཁོར་ལོ་མཆོད་པའི་ཆོ་ག མན་ངག་ཡིད་བཞིན་ནོར་བུ། མྱུར་མཛད་ཡེ་ཤེས་ཀྱི་མགོན་པོ་འཁོར་དང་བཅས་པ་སྒྲུབ་ཅིང་གཏོར་མ་འབུལ་བ་རྒྱུན་གྱི་རྣལ་འབྱོར་ཉམས་སུ་ལེན་ཚུལ། སྦས་པའི་གདམས་ངག་བེའུ་བུམ་ནག་པོའི་མན་ངག ཡེ་ཤེས་མགོན་པོ་ཕྱག་དྲུག་པའི་ཆོས་སྐོར་ལས་ཡིག་ཆུང་དམར་ནག་གཉིས་ཀྱི་མན་ངག་ཟབ་པ་ཞུན་ཐིག་མ། རྒྱུད་སྡེ་སྤྱིའི་རྣམ་པར་བཞག་པ་རྒྱས་པར་བཤད་པ། དཔལ་བརྟགས་པ་གཉིས་པའི་རྣམ་པར་བཤད་པ་རྡོ་རྗེ་མཁའ་འགྲོ་མ་རྣམས་ཀྱི་གསང་བའི་མཛོད། ལྟ་བའི་མཐའ་དཔྱད། ཐུན་དྲུག་གི་རྣལ་འབྱོར། དཔལ་ཀྱཻ་རྡོ་རྗེའི་བསྐྱེད་རིམ་མངོན་རྟོགས་ཀྱི་དྲི་ལན། རྗེ་རིན་པོ་ཆེའི་ཐུགས་ཀྱི་བཅུད་ཕྱུང་བའི་མན་ངག་གསང་ཆེན་རྒྱུད་སྡེ་རྒྱ་མཚོའི་སྙིང་བོའི་བཅུད་བསྡུས་པ་སྙན་རྒྱུད་ཟབ་མོ་ཡིག་ཆུང་ཉེར་གཅིག་ཏུ་གྲགས་པ་རྣམས་མཛད་དོ། །
བདག་ཉིད་ཆེན་པོ་འདི་ལ་རྒྱུད་འཛིན་གྱི་སློབ་མ་ནུབ་ཛ་ལནྡྷ་ར་ནས་ཤར་ཕྱོགས་རྒྱ་མཚོ་ཆེན་པོ་ལ་ཐུག་གི་བར་དུ་ཁྱབ་པར་བཞུགས་པས་མཐའ་དག་བགྲང་བར་སུ་ཡིས་ནུས། གངས་རིའི་ཁྲོད་འདིར་བསྟན་འཛིན་དམ་པ་ཡོངས་སུ་གྲགས་པའང་ཆེས་མང་ལ་རྗེའི་སྙན་རྒྱུད་ཀྱི་མན་ངག་ཡོངས་སུ་རྫོགས་པར་འཛིན་པའི་ཐུགས་སྲས་མཆོག་ནི་གཅུང་བ་སོ་རྗེ་ཆོས་ཀྱི་རྒྱལ་མཚན་ཏེ། དེའི་རྣམ་ཐར་ནི་ད་ལྟ་ཉིད་དུ་འཆད་པར་འགྱུར་རོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་མཁས་གྲུབ་ཐམས་ཅད་མཁྱེན་པ་ལ་གསོལ་བ་འདེབས་ཤིང་བདག་ཉིད་ཆེན་པོ་འདིའི་རྣམ་ཐར་ལྟར་རྗེ་བླ་མ་ལ་མི་ཕྱེད་པའི་དད་པ་བརྟན་པོ་ཐོབ་པ་དང་ཡང་དག་པའི་ལམ་ལ་དྲི་མ་མེད་པའི་རིགས་པའི་ལམ་ནས་དྲངས་པའི་ངེས་ཤེས་བརྟན་པོ་རྙེད་ནས་མདོ་སྔགས་ཀྱི་ལམ་ཆ་ཚང་ལ་བག་ཆགས་ཅི་ཐེབས་བྱའོ། །༼ལམ་རིམ་བླ་མ་བརྒྱུད་པའི་རྣམ་ཐར་ལས་བཏུས།༽


c: text/html

text:
༧སྨན་རིའི་བཤད་སྒྲུབ་མཁན་པོ་དགེ་བཤེས་ཉི་མ་དོན་གྲུབ་མཆོག་གི་གསུང་རྩོམ་དབུ་འབྱེད་གནང་བ།
[ཟླ་ཚེས། 2018-09-05 11:18:30][རྩོམ་པ་པོ། nyima geshe][རྩོམ་ཁུངས། གཡུང་དྲུང་བོན་དྲ་བ།][ཀློག་གྲངས། ]
ཕྲན་རང་ཉིད་ཀྱི་རྩོམ་དེབ་དང་པོ་༼རིགས་སྨྲ་དགྱེས་པའི་མཆོད་སྤྲིན་༽ཞེས་པ་དེ་རྒྱ་ཆེའི་གཟིགས་མོ་བ་རྣམས་ཀྱི་སྤྱན་ལམ་དུ་ཕུལ་ཟིན་པ་ཡིན་ཞིང་།། ད་ལན་རང་རྩོམ་དེབ་ཕྲེང་གསུམ་སྟེ། ༼མན་ངག་ལུང་གི་ཡང་ཞུན་༽སྟོད་ཆ་སྨད་ཆ་དཔེ་དེབ་གཉིས་དང་༼གཡུང་དྲུང་གི་མཚོན་དོན་༽ཞེས་པའི་དཔེ་དེབ་གཅིག་བཅས་ཁྱོན་གླེགས་བམ་གསུམ་གྱི་བདག་ཉིད་ཅན་དེ་༧སྐྱབས་རྗེ་རྒྱལ་བ་སྨན་རི་བའི་ཁྲི་འཛིན་༣༣པ་མཆོག་གི་འདས་མཆོད་ཆེན་མོའི་ཉིན།། རྒྱ་ཆེའི་མང་ཚོགས་རྣམས་ཀྱི་སྤྱན་ལམ་དུ་འབུལ་ལམ་ཞུས་པ་འདི་ནི།། ༧ཞིང་གཤེགས་མཆོག་གི་ཐུགས་རྗེའི་གྲིབ་བསིལ་འོག་འཚོ་བའི་བཤེས་གཉེན་ཞིག་གིས།། རང་གི་ལས་ཀྱིས་འབྲེལ་བའི་ཡབ་ཆེན་མཆོག་ལ་བཀའ་དྲིན་རྗེས་དྲན་མཚོན་པའི་ཆེད་དུ་ཡིན། ༧སྨན་རིའི་བཤད་སྒྲུབ་མཁན་པོ་དགེ་བཤེས་ཉི་མ་དོན་གྲུབ་ནས།
དཔེ་སྐྲུན་གསལ་བཤད།
ད་ལན་འདི་ག་སྨན་རིའི་གླིང་གི་དཔེ་མཛོད་ཁང་ནས་དཔར་སྐྲུན་ཞུས་པའི་༼སྨན་རིའི་བཤད་སྒྲུབ་མཁན་པོ་དགེ་བཤེས་ཉི་མ་དོན་གྲུབ་ཀྱི་གསུང་རྩོམ་ཕྱོགས་བསྒྲིགས་༽ཅེས་པ་གླེགས་བམ་གསུམ་གྱི་བདག་ཉིད་ཅན་འདི་ནི། མདོ་སྔགས་སེམས་གསུམ་ལ་ནང་བྱན་ཆུབ་པའི་སྨན་རིའི་བཤད་སྒྲུབ་མཁན་པོ་ཁོང་གིས་ལོ་མང་རིང་གཡུང་དྲུང་བོན་གྱི་གཞུང་ལུགས་ཁག་ལ་འཆད་རྩོད་རྩོམ་གསུམ་གནང་བའི་འབྲས་རྟགས་སུ་མཛད་གནང་བའི་མན་ངག་ལུང་གི་ཡང་ཞུན་དང་རིག་པའི་གཏེར་མཛོད་ལྟ་བུ་ཞིག་རེད། ནང་དོན་གྱི་ཐད་ནས་རྒྱ་ཆེའི་གཡུང་དྲུང་བོན་གྱི་གནའ་བོའི་གཞུང་ལུགས་ཟབ་མོ་ཁག་ལས་གནད་དོན་རྣམས་ཟུར་འདོན་གནང་བ་དང་། དཀའ་གནད་རྣམས་ཚད་མ་གསུམ་གྱི་སྒོ་ནས་དོགས་གཅོད་ཀྱི་འགྲེལ་བཤད་ཞལ་གསལ་གོ་བདེ་མཛད་ཡོད་པ་མ་ཟད་མཁས་གྲུབ་གཉིས་ལྡན་གྱི་རྒྱལ་དང་རྒྱལ་སྲས་མཁས་པའི་ཚོགས་ཀྱི་དགོངས་དོན་སྙིང་པོ་རྣམས་ཕྱོགས་གཅིག་ཏུ་བསྡུས་པའི་མདོ་སྔགས་སེམས་གསུམ་གྱི་གཞུང་ཆེན་རྣམས་ཀྱི་སྤྱི་དོན་མར་ཁུ་ལྟ་བུ་ཞིག་ཀྱང་རེད། རྗོད་བྱེད་ཀྱི་ཐད་ནས་ཀྱང་ཚིག་ཉུང་ལ་དོན་འདུས་པ་གོ་རིམ་ལྟར་བསྐྱར་འབྲི་དང་ལད་ཟློས་ཙམ་མ་ཡིན་པར་རྩེ་བའི་དོན་གནད་ཁག་ལ་གསལ་ཁ་དོད་ཅིང་། གཞུང་ཆེན་དོན་གཉེར་ཅན་རྣམས་ལ་ཕན་སེམས་ཀྱི་ཀུན་ནས་བསླང་སྟེ་གསུང་རབ་རྒྱ་མཚོའི་འཇིངས་ལྟ་བུ་ལ་བཞུགས་ནས་ལྷག་བསམ་རྣམ་པར་དག་པས་སྐུ་ངལ་ཚད་མེད་བསྐྱོན་ཏེ་རང་རེའི་བཤད་སྒྲུབ་སློབ་གཉེར་བ་རྣམས་ལ་མཐུན་རྐྱེན་བླ་ན་མེད་པ་ཞིག་བསྐྲུན་འདུག་པར་སེམས། མདོར་ན་ཁོང་གི་གསུང་རྩོམ་ཁག་འདི་ནི་བོད་རང་གི་གནའ་བོའི་གཞུང་ལུགས་དང་དེའི་ལྟ་སྒོམ་སྤྱོད་གསུམ་ཁྱད་པར་དུ་གཡུང་དྲུང་བོན་དང་ཞང་ཞུང་གི་རིག་པར་སློབ་གཉེར་དང་ཐུགས་སྣང་གནང་མཁན་རྒྱལ་ཕྱི་ནང་ཀུན་ཏུ་བཞུགས་པའི་གཞོན་སྐྱེས་སློབ་གཉེར་པ་རྣམས་ལ་སློབ་གཉེར་གྱི་ས་བོན་གལ་ཆེན་ཞིག་ཏུ་དམིགས་ཏེ་འདི་ག་དཔེ་མཛོད་ཁང་གིས་དཔར་སྐྲུན་བྱས་པ་ཡིན་པས་དེ་ལུགས་རྒྱ་ཆེའི་ཀློག་པ་པོ་རྣམས་ཀྱི་ཐུགས་དགྱེས་པའི་མཆོད་སྤྲིན་དུ་འགྱུར་བའི་སྨོན་འདུན་བཅས། ༧སྨན་རིའི་གཡུང་དྲུང་བོན་གྱི་དཔེ་མཛོད་ཁང་གི་འགན་འཛིན་པ་མར་ནང་དགེ་བཤེས་ཁྲི་གཡུང་དྲུང་དུ་འབོད་པས། ༢༠༡༨།༠༧།༢༥
༧སྨན་རིའི་བཤད་སྒྲུབ་མཁན་པོ་ག་གཟི་དགེ་བཤེས་ཉི་མ་དོན་གྲུབ་མཆོག ཕྱི་ལོ་༡༩༧༨ལོར་རྒྱ་གར་གྱི་རྒྱལ་ས་ལྡི་ལིར་སྐུ་འཁྲུངས་ཤིང་དགུང་གྲངས་བརྒྱད་ནས་བོན་གཞིས་ས་གནས་ཉིན་སློབ་ཏུ་བསྐྱོད་ཅིང་ལོ་རིམ་བརྒྱད་པ་སློབ་མཐར་ཕྱིན། ༡༩༩༢ལོར་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་དང་། ༧རྒྱལ་བ་སྨན་རི་བའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་རྣམ་གཉིས་ཀྱི་དྲུང་ནས་གཙང་གཙུག་གི་སྡོམ་པ་བཞེས་ཤིང་མཚན་ལ་ཉི་མ་དོན་གྲུབ་ཅེས་གསོལ། དེ་ནས་༧དཔལ་གཤེན་བསྟན་སྨན་རིའི་གཡུང་དྲུང་བོན་གྱི་བཤད་སྒྲུབ་འདུས་སྡེའི་སྒྲིག་ཁོངས་སུ་ཞུགས་གནང་། ཕྱི་ལོ་༡༩༩༦ལོའི་བོད་ཟླ་བ་དང་པོའི་ཚེས་ལྔ་ཉིན་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་དང་། གསང་གསུམ་བོན་གྱི་མཛོད་འཛིན་༧སྐྱབས་རྗེ་སྨན་རིའི་ཡོངས་འཛིན་སྨྲ་བའི་དབང་པོ་སློབ་དཔོན་བསྟན་འཛིན་རྣམ་དག་རིན་པོ་ཆེ་རྣམ་པ་གཉིས་ཀྱི་དྲུང་ནས་དག་པ་དྲང་སྲོང་གི་སྡོམ་པ་བཞེས། ཕྱི་ལོ་༢༠༠༦ལོའི་ཟླ་བ་༣པའི་ཚེས་༡༥ཉིན་གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་དུ་༧སྐྱབས་རྗེ་རྒྱལ་བ་སྨན་རི་བའི་མཁན་སློབ་ཉི་ཟླ་ཟུང་འབྲེལ་གྱི་མདུན་ནས་མདོ་སྔགས་སེམས་གསུམ་རིག་གནས་དང་བཅས་པ་སྦྱངས་པ་མཐར་སོན་གྱི་རབ་འབྱམས་དགེ་བའི་བཤེས་གཉེན་ཆེན་མོའི་མཚན་བཏགས་བཞེས་གནང་མཛད། ཕྱི་ལོ་༢༠༠༨ལོར་གདན་ས་ཆེན་མོ་སྨན་རི་བའི་བཤད་སྒྲུབ་སློབ་དཔོན་གྱི་ཁྲི་ལ་མངའ་གསོལ་མཛད་ཅིང་ཕྱི་ལོ་༢༠༡༢ལོར་སྨན་རིའི་བཤད་སྒྲུབ་མཁན་པོའི་ཁྲི་ལ་མངའ་གསོལ་མཛད། དེ་ནས་བཟུང་གཡུང་དྲུང་བོན་གྱི་བཤད་སྒྲུབ་འདུས་སྡེའི་སློབ་གཉེར་བ་རྣམས་ལ་ཉིན་ལྟར་མདོ་སྔགས་སེམས་གསུམ་རིག་གནས་དང་བཅས་པ་སློབ་ཁྲིད་གནང་མུས་སུ་བཞུགས། སྔ་ཕྱིར་གྲྭ་ཚང་གི་དུང་པ་དང་རྒྱ་གླིང་པ། དུང་ཆེན་པ། འཆམ་དཔོན་དང་འཆམ་འཇུག་བཅས་དང་། དེ་བཞིན་སྨན་རིའི་གཡུང་དྲུང་བོན་གྱི་བཤད་སྒྲུབ་འདུས་སྡེའི་རྩིས་པ་དང་དགེ་བསྐོས། སྨན་རིའི་བླ་སྤྱིའི་དྲུང་ཆེ་དང་། གཡུང་དྲུང་བོན་གྱི་དྲ་རྒྱའི་སློབ་སྟོན་པ་བཅས་ཀྱི་ཕྱག་ལས་ཀྱང་མཛད། གསུང་རྩོམ་གྱི་སྐོར་ལ་ >དང་།  > གླེགས་བམ་སྟོད་སྨད་གཉིས།  >ཞེས་པའི་དཔྱད་རྩོམ་ཕྱོགས་བསྒྲིགས་དེབ་གཅིག་བཅས་ཁྱོན་བསྡོམས་གསུང་རྩོམ་པོད་བཞི་བརྩམས་གནང་མཛད་ཡོད་པ་བཅས་ཀྱི་མཛད་རྣམ་སྙིང་བསྡུས་ཙམ་དུ། མར་ནང་དགེ་བཤེས་ཁྲི་གཡུང་དྲུང་ནས་བསྡུས་པ་དགེ་གྱུར་ཅིག །

robotstxt: allowed

filter: keep


text:
གྲོང་ཁྱེར་དམར་པོ་ཚོགས་པའི་རྒྱ་རྒོལ་ཁྲོད་ཚེ་སྲོག་ཤོར་བ་དང་བཙོན་ནས་འདས་གྲོངས་སུ་ཕྱིན་པའི་རྒྱལ་གཅེས་དཔའ་བོ་དཔའ་མོ་ ༡༥༦ གི་མཚན་ཐོ་བསྡུ་རུབ་བྱས་འདུགདེ་རིང་ཉིན་གུང་ཆུ་ཚོད་ ༢ སྟེང་། བཞུགས་སྒར་དྷ་རམ་ས་ལའི་གཙུག་ལག་ཁང་དུ། མགོ་ལོག་དམ་ཆོས་དཔལ་བཟང་ལགས་དང་རྔ་བ་རྨེའུ་རུ་མའི་བདེ་ལེགས་གཉིས་ཀྱི་གོ་སྒྲིག་འོག ཕྱི་ལོ་ ༡༩༦༨ ལོར་མདོ་སྨད་ཕྱོགས་ཀྱི་རྫོང་ཁག་ ༡༤ ནང་བོད་མི་མང་པོས་གྲོང་ཁྱེར་དམར་པོའི་ཚོགས་པ་(ཧོང་ཁྲིན)ཞེས་པ་བཙུགས་ཏེ། རྒྱ་གཞུང་གི་དབང་བསྒྱུར་སྲིད་བྱུས་ལ་འཐབ་རྒོལ་ཤུགས་ཆེན་བྱས་པར་བརྟེན། རྒྱ་གཞུང་གིས་དྲག་ཆས་དམག་དཔུང་བཏང་སྟེ་བོད་མི་མང་པོ་དམར་གསོད་དང་འཛིན་བཟུང་། རྔ་བ་རྨེའུ་རུ་མའི་གསེར་ཏེ་ཞེས་པ་ནས་ཉིན་གཅིག་རིང་བོད་མི་༧༡ དམར་གསོད་བཏང་སྟེ་ད་ལོར་ལོ་ངོ་ ༥༠ ཕྱིན་པར་བརྟེན། སྐབས་དེའི་ཡར་ལངས་འཐབ་རྒོལ་ནང་ཚེ་སྲོག་ཤོར་བའི་རྒྱལ་གཅེས་དཔའ་བོ་དཔའ་མོ་ཚོར་རྗེས་དྲན་མཆོད་འབུལ་སྨོན་ལམ་ཞིག་ཚོགས་གནང་སོང་།
༧གོང་ས་རྒྱལ་བ་རིན་པོ་ཆེ་མཆོག་ནས་རྒྱལ་གཅེས་དཔའ་བོ་དཔའ་མོ་དེ་རྣམས་ལ་ཐུགས་སྨོན་གནང་བའི་གསོལ་བདེབས་སྔོན་འབུལ་ཞུས་ཟིན་ཡོད་པ་དང་། དེ་རིང་གཙུག་ལག་ཁང་དུ་སྐུ་བཅར་རྣམ་རྒྱལ་གྲྭ་ཚང་གི་མཁན་པོ་ཁྲོམ་ཐོག་རིན་པོ་ཆེ་མཆོག་གི་དབུས་རྣམ་རྒྱལ་གྲྭ་ཚང་དང་ཀིརྟི་གྲྭ་ཚང་། དྷ་ས་ཁུལ་གྱི་མི་མང་སོགས་ཁྱོན་མི་གྲངས་ ༤༠༠ ལྷག་འཛོམས་འདུག
ཐེངས་འདིའི་མཆོད་འབུལ་སྨོན་ལམ་གོ་སྒྲིག་གནང་མཁན་མགོ་ལོག་དམ་ཆོས་དཔལ་བཟང་ལགས་སུ་གྲོང་ཁྱེར་དམར་པོ་ཞེས་པའི་ཚོགས་པ་དེ་ག་འདྲ་བྱུང་བ་དང་། སྐབས་དེར་རྣམ་པ་ག་འདྲ་ཞིག་གི་ཐོག་ནས་ངོ་རྒོལ་གནང་ཡོད་སོགས་སྤྱི་ཡོངས་ནས་ངོ་སྤྲོད་ཅིག་གནང་རོགས་ཞུས་པར་ཁོང་གིས། གྲོང་ཁྱེར་དམར་པོ་ཞེས་པའི་ཚོགས་པ་དེ་ནི་ཕྱི་ལོ་ ༡༩༦༧ ལོར་རྒྱ་ནག་གི་རིག་གནས་གསར་བརྗེ་སྐབས་ཁྲིན་ཏུའི་དམག་ཁུངས་ནས་བྱུང་བའི་ཚོགས་པ་ཞིག་གི་མིང་རེད། རྗེས་སུ་བསམ་ཚ་བཀྲ་ཤིས་ཞེས་པ་ཞིག་གིས་ཁྲིན་ཏུའུ་དམག་སྡེ་ཞིག་ལ་ཡར་ཞུ་བྱས་ཏེ་མི་ ༥༠༠ ལྷག་ཡོད་པའི་ཚོགས་པ་ཞིག་འཛུགས་ཆོག་པའི་ཆོག་མཆན་ཞུས་ཏེ། མིང་དེ་ཁུར་ཡོང་བ་ཞིག་ཡིན་ན་ཡང་ད་ལྟ་ཚོགས་པ་དེའི་མིང་ལ་རྒྱ་ཡིག་ཐད་བསྒྱུར་གྱིས་གྲོང་ཁྱེར་དམར་པོའི་ཚོགས་པ་འབོད་ཀྱི་ཡོད་ན་ཡང་། ཡིན་པ་ཁྲིན་ཏུའུ་དམར་སྲུང་དམག་གི་ཚོགས་སྡེ་ཞིག་ཆགས་ཀྱི་ཡོད་པ་རེད། སྤྱིར་ཚོགས་པ་དེ་རིག་གནས་གསར་བརྗེ་སྐབས་བྱུང་བའི་ཚོགས་པ་ཞིག་ཆགས་ཀྱི་ཡོད་པ་རེད། ཡིན་ན་ཡང་རྗེས་སུ་རིག་གནས་གསར་བརྗེའི་ནང་དཀའ་སྡུག་མང་པོ་མྱངས་བའི་མི་རྣམས་ཀྱིས་ཚོགས་པ་དེའི་ངོ་བོ་བསྒྱུར་ནས་ཕྱིར་རྒྱ་ནག་ལ་འཐབ་རྒོལ་བྱས་ཏེ་བྱུང་བ་རེད། ཅེས་བརྗོད་བྱུང་།
ཡང་དེ་རིང་མཆོད་འབུལ་སྨོན་ལམ་ཚོགས་དགོས་དོན་སྐོར་ལ་ཁོང་གིས། ཕྱི་ལོ་ ༡༩༦༨ ཟླ་ ༩ ཚེས ༢༩ ཉིན་རྔ་བའི་གསེར་ཏེ་ནས་ཚོགས་པ་དེས་རྒྱ་ནག་ལ་ངོ་རྒོལ་གྱིས་ཉིན་གཅིག་ལ་བོད་མི་ ༧༡ རྐྱེན་འདས་སུ་སོང་ནས་ལོ་ངོ ༥༠ འགྲོ་བཞིན་ཡོད་པ་དང་བསྟུན་ནས་མཆོད་འབུལ་སྨོན་ལམ་འདི་བྱས་པ་ཡིན། ད་ལྟ་བཙན་བྱོལ་ནང་སྐབས་དེའི་ལས་འགུལ་ཁྲོད་དངོས་སུ་ཞུགས་མཁན་ང་དང་རྔ་བའི་བདེ་ལེགས་ངེད་གཉིས་མ་གཏོགས་མེད་པ་དང་། ལས་འགུལ་སྐབས་དམར་གསོད་བཏང་བ་དངོས་སུ་མཐོང་མཁན་རེ་གཉིས་ཡོད་ན་ཡང་སྐབས་དེར་ཧ་ཅང་ཆུང་ཆུང་རེད། དེ་བས་བཙན་བྱོལ་ནང་ངོ་རྒོལ་ལས་འགུལ་དེ་བཤད་ན་ཤེས་མཁན་ཧ་ཅང་ཉུང་ཉུང་རེད་ལ། མི་རབས་གསར་པ་ཚོའི་ནང་དུ་ཤེས་མཁན་ཕལ་ཆེར་མེད་པ་རེད། སྐབས་དེར་བོད་ཀྱི་བླ་ཆེན་མི་ཆེན་མང་པོ་ཞིག་བསད་ཡོད་པ་རེད་ལ། ཡར་ལངས་ངོ་རྒོལ་དེའི་ཆེད་ད་ལྟ་བར་མི་སྒེར་བ་ཞིག་གིས་ཐུབ་ཡོད་ན་མ་གཏོགས་མཉམ་རུབ་ཀྱི་གཞི་རྒྱ་ཆེ་བའི་མཆོད་འབུལ་སྨོན་ལམ་གང་ཡང་ཐུབ་མེད་པས་བདེ་ལེགས་ངེད་གཉིས་ཀྱིས་འགན་བླངས་ནས་མཆོད་འབུལ་སྨོན་ལམ་འདི་བྱས་པ་ཡིན་ལ། འཆར་ཟླའི་ཕྱི་ཚེས་ ༡༠ ཉིན་ལས་འགུལ་དེའི་སྐོར་ལ་བགྲོ་གླེང་ཞིག་ཀྱང་བྱ་འཆར་ཡོད། ཅེས་བརྗོད་བྱུང་།
ཨ་ཁུ་དམ་ཆོས་དཔལ་བཟང་ལགས་ནི་མགོ་ལོག་གཅིག་སྒྲིལ་ནས་ཡིན་པ་དང་བདེ་ལེགས་ལགས་རྔ་བའི་གསེར་ཏེ་འབྲོག་ནས་ཡིན་པ་དང་། ཚོགས་པ་དེས་རྒྱ་གཞུང་ལ་འཐབ་རྒོལ་བྱས་སྐབས་ཨ་ཁུ་དམ་ཆོས་ལགས་ལོ་ན་ ༢༠ དང་བདེ་ལེགས་ལགས་ལོ་ ༡༩ ཡིན་འདུག ཁོང་གཉིས་ཀྱིས་བརྗོད་པ་ལྟར་ན། སྐབས་དེར་ངོ་རྒོལ་བྱེད་དུས་མི་མང་གིས་རྟ་ཞོན་ནས་ས་ཆ་གཅིག་ལ་དུས་གཅིག་ཏུ་འཛོམས་ཡོད་པ་དང་། ལོ་རྒྱུས་ཡིག་ཆ་ཁ་ཤས་ལྟར་ན་སྐབས་དེར་ངོ་རྒོལ་བྱེད་མཁན་ནང་མི་གྲངས་ཁྲི་ ༡ ལྷག་འཛོམས་ཡོད་སྐོར་བཤད་ཡོད་པ་དང་། ལོ་གཅིག་ལྷག་ལ་རྒྱ་གཞུང་གིས་གང་ཡང་བྱེད་མ་ཐུབ་པར་ལྷག་ཡོད་ན་ཡང་རྗེས་སུ་ལས་འགུལ་གཞི་རྒྱ་ཆེ་རུ་ཕྱིན་པ་དང་རྒྱ་ནག་གིས་དྲག་དམག་གཏོང་དགོས་པའི་བཀའ་བཏང་བ་ལྟར། དམག་དཔུང་གིས་བསྐོར་ནས་འཛིན་བཟུང་དམར་གསོད་བཏང་ཡོད་པ་དང་། སྐབས་དེར་རྒྱ་དམག་གིས་བསད་སོང་བ་དང་བཙོན་ཁང་ནས་ཤི་སོང་བ་སོགས་མི་གྲངས་ ༡༥༦ མཚན་ཐོ་བསྡུ་རུབ་བྱས་ཡོད་འདུག
གསར་འགོད་པ། སངས་རྒྱས་དཀོན་མཆོག


text:
འདི་ཁྱོད་ཚོར། ཝུ་ཆང་འཐུང་ཐེངས་གཅིག་གི་སྤོད་ཡར་བྲིས།
—གཞི་རིམ་པ།
ངའི་དང་མའི་སློབ་མ་སྐོར་ཞིག་སློབ་མཐར་ཕྱིན་ནས་ཐོན། ལ་ཤས་འཐོན་ལ་ཉེ། ལ་ལས་དགེ་རྒན་སོགས་བཅའ་འདོད་ཟེར། འགའ་ཤོས་ཀྱིས་ཆུང་མ་ཞིག་ཀྱང་མཁོ་ཟེར། ངས་རྒན་གཏམ་འགའ་རེ་ལབ་འཇོག འོས་མིན་རང་གིས་དཔྱོད།
སློབ་མའི་འཚོ་བ་ནི། ཐོགས་ས་འགྱེལ་ས་མེད་པའི་གཞུང་ལམ་ཞིག་ཡིན་པའི་དབང་དུ་བཏང་ཚེ། བྱ་བར་འཇུས་གཞུག་གི་མི་ཚེ་ནི། རྡོ་འབྱོང་འབའ་འབུར་མང་བའི་རྐང་ལམ་ཞིག་ཡིན་པ་འདི། ཐོག་མ་ཐོག་མའི་སེམས་སྐྱེད་དུ་གཟུང་དགོས།
ཁྱོད་རང་ཐོག་མའི་བྱ་བ་ལ་འཇུག་སྐབས། ཁྱོད་དང་འགྲོག་འོས་པ་ནི། གསར་བུའི་སྙིང་སྟོབས་དང་གསོན་ཤུགས། བདེན་པ་སོགས་ཡིན་ན་དགའ། གང་ལའང་མི་མཐུན་མི་འགྲིག་པ། མི་རན་མི་འཕྲོད་པའི་ར་མ་ལུག་གི་རྭ་འཁྱོག་བལ་འཆལ་ཁུར་མཁན་ཞིག་འཁྱོངས་ཚེ། ང་ཁྱོད་ཚོའི་འཛིན་བདག་བཅོས་པའི་དཀའ་སྡུག་ཡོངས་རྫོགས་ཐལ་ནང་ལ་བཏབ་པ་ཡིན།
སྒོས་སུ། དགེ་རྒན་བཅོས་ནས་གྲལ་འགོར་འབུད་མཁན་ཞིག་ཡིན་ཚེ། སློབ་དེབ་བསྐྱུར་ནས་སྤྱི་ཚོགས་ལ་མ་རངས་པ་དང་། འཚོ་བ་ལ་སྡང་སེམས་མངའ་བ་རྣམས། སློབ་མ་ཚོའི་རྣ་ལ་དེ་ཙམ་འཇོག་མི་ཉན། ཁོ་ཚོར་དོགས་སློང་དགག་སྒྲུབ་སོགས་ཀྱི་སྙིང་སྟོབས་དང་འདུ་ཤེས་མི་མཁོ་སྨྲ་བ་གང་ནས་ཡིན་ཡང་། ཐལ་ཆེ་ན། ལམ་ལོག་སྐོར་ལོག་ཏུ་ལྡིང་བའི་སློབ་མ་མང་བོ་འབྱུང་སྲིད།
ནན་ཏུར་བྱ་བ་གཞན་ཞིག་ནི། སློབ་ལ་རིག་པ་གཉོམ། སྦྱོང་ལ་བརྩོན་པ་ཞན་ཤོས་ཀྱི་སློབ་མ་དག་གི་སེམས་ལ་ཆུ་འཁྱག་ལྡུག་མི་ཉན། འགོ་བ་ནི་སྐར་གྲངས་ཁོ་ན་ལ་ལྟ་མཁན་ཞིག་ཡིན་རུང་། ཁྱོད་ནི་སློབ་མ་རྣམས་ཀྱི་ཤེས་ནུས་བརྩེ་གསུམ་སྔོག་མཁན་གྱི་མི་བོ་ཆེ་ཞིག་ཡིན་དགོས།
སློབ་སྦྱོང་མ་ཟད། སློབ་བུ་དག་གི་འཚོ་བ་དང་སེམས་ཁམས་སྐད་ཆའི་སྨན་གྱིས་གསོ་དགོས་པ་དེ་གཙོ་བོའི་ནང་གི་དང་པོའི་གྲས་སུ་ཞོག ལྷག་ཏུ། སེམས་ཁམས་གཉོམ་སོ་ཅན་དང་། ཁ་ངོ་རྐང་ལག་སོགས། ཡན་ཡག་ཉིང་ལག་ལ་ཞ་གྱོལ་ཞོར་སྐྱོན་ཤོར་བ་འདྲ་ཡིན་ཚེ། ཁོ་ཚོའི་སེམས་ཁམས་ཀྱི་དཔང་བསྟོད། སྙིང་རྩ་ལ་རྣོ་འཇོག་པར་ཅིས་ཀྱང་རེམ།
བླ་ལྷག་ཏུ་གཟབ་དགོས་པ་ཞིག་ལ། སྔ་དྲོར་འགོ་བའི་བརླ་བཙགས། ཕྱི་དྲོར་ལས་གྲོགས་ཀྱི་དཔྱི་བརྡུངས་ནས་སོང་ཚེ། མི་ཚེ་རབ་ཏུ་བརླགས་ཚར་བ་ཡིན་པས། རང་སེམས་སྐྱིད་ལ་བསྐུར་ཤེས་རྒྱུ་དེ་ལས་འགངས་ཆེ་བ་མེད།
ཚེ་གཅིག་སྐྱ་ཡ་འཚོལ་བ་ལའང་། སློབ་མའི་སྐབས་ཀྱི་སྣང་བ་རྩྭ་ལྗང་འདྲ་བ་དེ་ཁོ་ནས་ཡོང་བའི་ངེས་པ་མེད། བརྟག་དགོས་པ་ཞིག་ལ། བལྟས་ཚོད་དཔེ་མེད་ཡག་ཀྱང་། “རླངས་འཁོར་ཨེ་ཡོད། ཁང་བ་ཨེ་ཡོད།”འདྲི་མཁན་དག་ལ་དེ་ཙམ་མ་ཆགས། བཟའ་འགོ་བརྒྱབ་ནས་བུས་ཕྲུག་འཁོར་ཡང་། སྒོར་མོའི་དོན་དུ། ཁོ་ཚོ་བཟའ་འཐོར་བྱ་བ་ལ་འདང་རྒྱག་དེ་ཙམ་མེད།
སྐྱ་ཡ་བསྡེབས་དང་མ་བསྡེབས་གང་ཡིན་ཡང་། རྐྱལ་སྟོང་སྒོར་མང་དག་གི་གཞུག་དེད་ནས། སྨད་འཚོང་མ་སྟབས་བདེ་རེ་རུམ་འདོད་ཚེའང་ཤིན་ཏུ་གཟོབ། དེང་སང་གི ནད་དུག་ཡ་མེད་དེའི་འབྱུང་ཁུངས་ཆེ་ཤོས་ཤིག་ནི་ཁོ་ཚོ་ཡིན་རབས་ཡོད། ཁྱོད་སྐད་ཅིག་གི་སྣང་བའི་རྗེས་སུ་བརྒྱུགས་ནས་རང་སྡུག་སྡེར་མ་གང་བསགས། དེ་ཆུང་མ་བཟའ་ཚོ་ལ་བསྒོས་ནས་ཚེ་སྡུག་ལུང་བ་གང་བཞག་ན་ཨ་ཅང་ཅང་།
ད་སྐབས། གདོན་འདྲེ་འགོང་ལག་འདྲ་བའི་ནད་དུག་དེ། འུ་བུ་ཅག་གི་ཆུང་ཕྱོགས་པའི་ཁྲོད་ན་ཇེ་མང་རེད་ཅེས་ཐོས། དེ་ངེས་ངེས་བདེན་ན་ཧ་ཅང་འཇིགས། དེས་ན། རྐང་ནས་མི་སྲོན་དུས། དུས་ཐུང་གི་བདེ་བ་ཙམ་ལ་ཐག་རིང་གི་སྲང་ལ་བརྒྱུགས་ནས་སྡུག་གྱོང་ལེན་པ་ལས། མུན་ནག་ནང་གི་”བཀོད་པ་ཐ་ང་ཐུང་ངེ་”ཡང་སྐབས་རེར་ལོས་མཛའ། མགོ་སེར་སོགས་ཀྱིས་ཁ་དང་བཤང་ལམ་ཚུན་ཆད་ལ་འཇུག་པའི་དམེ་བོ་དེ་དག་དང་བསྡུར་ཚེ། འུ་ཚོའི་སྲོལ་རྒྱུན་གྱི་ལག་ཐབས་དེའང་དེ་ཙམ་ཐབས་སྡུག་མིན་པ་འདྲ། “ཅི་ཟེར། ངའི་གློ་ཁུག་ནང་ན་སྲུང་ཤུབས་མང་བས་མི་སྐྱོན།”ཟེར་ན་རང་ཚོས་ལྟོས།
མདོར་ན། ཡུལ་དུས་གང་ཡིན་ཡང་། དཔེ་ཀློག་གི་གོམས་གཤིས་ཡག་པོ་གསོན་པོར་གནས་སུ་ཆུགས། ཡང་། དཔེ་ཆ་གང་ཡིན་ལ་བལྟས་ནས་ཐོས་པའི་དུས་ཚོད་ཆུད་ཟོས་སུ་བཏང་ན་ཤིན་ཏུ་འགྱོད། ཡིག་རིགས་གང་དང་གཞུང་ལུགས་གང་གི་དཔེ་ཆ་བལྟ་ན་ཡང་། དེའི་ནང་གི་བཞེད་པ་འགངས་ཆེ་བ་དང་དཔྱོད་པ་སྟོབས་རྫོགས་པ་དག་ལ་ལྟ་རྒྱུ་གལ་ཆུང་དུ་མ་བསྐྱུར། རྩ་བ་ཟིན་ན། ཡན་ལག་ཉིང་ལག་ཁ་ནང་དུ་མི་ཡོང་བ་ལ་སྡུག་མི་དགོས།
2016 .6.1


text:
—སྐྱབས་ཆེན་བདེ་གྲོལ་གྱི >བཀླགས་པ།
ཧ་ལམ་མི་ལོ་ཉི་ཤུ་འགོར་ཟིན་པ་འདྲ། དེ་དུས་ཤིག་ལ་ཕུ་བོ་ལགས་ཀྱིས་ང་ལ་ 《མི་ཁོམ་པའི་གནས་དང་དེའི་བདག་པོ》ཞེས་པའི་དེབ་ཆུང་ཞིག་གནང་ཞིང༼ཕུ་བོའི་དཔེ་སྒྲོམ་ནས་བརྐུས་པ་ཡིན་ཡང་སྲིད། གསལ་བོར་མི་དྲན༽། རྩོམ་པ་པོའི་མིང་ལ་སྐྱབས་ཆེན་བདེ་གྲོལ་དང་ཨ་རྡོར་ཞེས་བྲིས་འདུག མདུན་ཤོག་ནང་མར་སྐྱབས་ཆེན་ཟེར་བའི་མི་དེའི་འདྲ་པར་ཡོད་ཅིང་། ལུས་པོ་ཟུར་དུ་བསྡད་ཅིང་སྐྲ་ལོ་རིང་བོ་ཅན་ཞིག་རེད། རྒྱབ་ཤོག་ནང་མར་ཨ་རྡོར་ཞེས་པའི་འདྲ་པར་ཡོད་ལ་དེ་ནི་གཞོན་ཉམས་དོད་པོ་ལག་མགོར་ཕྲེང་བ་བཀྲིས་ཡོད་པའི་མི་བློ་འབབ་ཅིག་རེད།༼མཚམས་སྦྱོར་ཞིག་ཀྱང་ཡོད་མོད་གསལ་བོར་མི་དྲན།༽ འོན་ཏེ་དཔེ་ཆ་དངོས་སུ་བཀླགས་པའི་ཚེ་ན། ང་ནི་ཨ་རྡོར་ལས་ཀྱང་སྐྱབས་ཆེན་ཟེར་བ་དེར་སྤྲོ་བ་ཡོད་པར་གྱུར་ཅིང་། བལྟས་ཀྱིན་བལྟས་ཀྱིན་ཁོའི་འདྲ་པར་དེ་ཡག་སྣང་ཞིག་ཀྱང་སྐྱེས་སོང་།
《མི་ཁོམ་པའི་གནས་དང་དེའི་བདག་པོ》ནི་ང་ལ་མཚོན་ན་ཤིན་ཏུ་དམིགས་བསལ་གྱི་དེབ་ཅིག་ཡིན། རྒྱུ་མཚན་ནི་སྐབས་དེར་ངའི་དཔེ་ཆ་མང་ཤོས་གླིང་སྒྲུང་གི་དཔེ་ཆ་ཡིན་ལ་དེའི་ཕན་ཆོད་དུ་སུམ་རྟགས་དག་གསུམ་གྱི་དེབ་རེ་གཉིས་ཤིག་དང་དུས་དེབ་འགའ་ལས་དཔེ་དེབ་གསར་བའི་རིགས་གང་ཡང་མེད། སྤྱིར་ཁོ་བོའི་ཐོག་མའི་ཕུགས་བསམ་ནི་རང་ཉིད་སྒྲུང་བ་ཞིག་བྱེད་རྒྱུ་དེ་ཡིན་མོད། དུས་དེབ་རེ་འགའ་མཐོང་བར་བརྟེན་ནས་ད་ནི་སྒྲུང་བ་ལས་ཀྱང་རྩོམ་པ་པོ་ཞིག་བྱས་ན་ལེགས་སྙམ་པའི་འདུན་པ་སྐྱེས་ཡོད། 《མི་ཁོམ་པའི་གནས་དང་དེའི་བདག་པོ》བཀླགས་པ་ནས་ཁོ་བོའི་རྩོམ་པ་པོ་བྱེད་རྒྱུའི་ཕུགས་བསམ་བརྟན་པོར་གྱུར་བར་མ་ཟད། རྩོམ་པ་པོའང་སྐྱབས་ཆེན་ལྟ་བུ་ཞིག་བྱེད་དགོས་སྙམ་པ་བྱུང་སོང་། དེ་ནི་ཁོའི་སྙན་ངག་གིས་ངའི་ཡིད་འཕྲོག་པས་མ་ཡིན་ཏེ། ཕོ་ལོ་ཉི་ཤུར་མ་སོན་ཙམ་ནས་སྙན་དེབ་ཕུད་འདུག་པ་དེར་ཡིད་སྨོན་ཞིང་། ང་ཡང་ཁོའི་ལོ་ཚོད་དེ་འདྲ་ཞིག་ལ་སླེབས་དུས་སྙན་དེབ་ཅིག་ཕུད་ཐུབ་དགོས་སྙམ།
རྩོམ་པ་པོ་བྱ་བའི་ཆེད་དུ། ངས་དེབ་དེ་ནན་ཏན་གྱིས་བཀླགས་མོད། དེབ་དེའི་ནང་ནས་འདི་གོ་སོང་ཟེར་བ་ཞིག་བཤད་རྒྱུ་མ་རྙེད། འོན་ཏེ་མ་གོ་བ་ནི་རང་ཉིད་ད་དུང་རྩོམ་པ་པོ་འཁྱོངས་ཐུབ་ཀྱིན་མེད་པའི་རྟགས་ཡིན་པར་བསམ་ནས་ཡང་དང་ཡང་དུ་བཀླགས་ཤིང་། བར་སྐབས་ཤིག་ལ་དེབ་ཡོངས་ལས《མེ་ལུང་དགུ་བརྡུང》ཟེར་བ་ཞིག་མ་གཏོགས་རྩོམ་གྱི་མགོ་བཏོན་ན་མཇུག་བློ་ལ་སྐྱོར་ཐུབ་པ་ཞིག་ཏུ་གྱུར། ཡིད་ཕངས་པ་ནི། ངས་ཇི་ལྟར་བཀླགས་ཀྱང་སྐྱབས་ཆེན་གྱི་རྩོམ་དེ་དག་ལ༼གོ་བ་ཡང་དག༽ཅིག་ལེན་མ་ཐུབ་པར་མ་ཟད། འབད་པ་ཆེན་པོས་གསར་རྩོམ་མང་དུ་བྲིས་ཀྱང་ཁོའི་ལོ་ཚོད་དེར་སྙན་དེབ་ཅིག་ཕུད་མ་ཐུབ།
རྗེས་སུ་ཁོ་བོའི་ཕྱི་ནང་གི་ཆ་རྐྱེན་ཇེ་ལེགས་སུ་གྱུར་བ་ནས་སྐྱབས་ཆེན་གྱི་རྩོམ་སྣ་ཚོགས་དུས་དེབ་དང་ཚགས་པར་མང་པོའི་སྟེང་གང་སར་མཐོང་ཞིང་། མཐོང་མ་ཐག་ཏུ་ཧ་ལམ་གཅིག་ཀྱང་ཤོར་དུ་མ་བཅུག་པར་བཀླགས་པ་ཡིན་མོད། རེ་བ་ཆེན་པོ་བཅངས་ནས་བཀླགས་ཀྱང་གོ་བ་ཤིན་ཏུ་ལོན་ཁེགས་པོར་འདུག འོན་ཀྱང་གོ་བ་མ་ལོན་པ་ནི་ནམ་ཡང་རང་ཉིད༼རྩོམ་པ་པོ༽ངོ་མ་ཞིག་ཏུ་འགྱུར་ཐུབ་ཀྱིན་མེད་པའི་རྟགས་སུ་འདོད་ཅིང་། མི་གཞན་གྱི་སྔུན་ནས་“སྐྱབས་ཆེན་གྱི་རྩོམ་དེ་ཡག་ག”ཞེས་རང་ཉིད་ཀྱིས་རོ་ཉམས་ངོ་མཚར་བ་ཞིག་རྙེད་པའི་ཟོལ་གྱིས་ལབ་པ་ཡིན། ལ་ལས“ཅི་ཡང་མི་གོ་བར་འདུག”ཟེར་ཞིང་ལ་ལས“ངོ་མ་ཡག་གི”ཟེར། གང་ལྟར་སྐྱབས་ཆེན་གྱི་རྩོམ་ལ་གོ་བ་མ་ལོན་ཡང་རང་བཞིན་གྱིས་བཀླགས་སྤྲོ་བ་ཞིག་ཏུ་ཆགས་སོང་། ཐེངས་ཤིག་སྦྲང་ཆར་སྟེང་དུ《ནམ་མཁའི་དབྱིངས་སུ་བརྩིགས་པའི་རིན་པོ་ཆེའི་ཕོ་བྲང་》ཟེར་བའི་ཚིགས་བཅད་ཅིག་མཐོང་ཞིང་། མཐོང་ནས་ཀྱང་བློར་བྱང་བའི་བར་དུ་བཀླགས་པ་ཡིན་ལ། དེ་ལ་ལད་མོའི་ཚུལ་དུ་ཚིགས་བཅད་འགའ་ཞིག་བྲིས་ཤིང་། དེ་ཁྲོད་ཀྱི་ཚིགས་བཅད་གཅིག་རྗེས་སུ་《གངས་རྒྱན་མེ་ཏོག》སྟེང་བཀོད་ཅིང་། དེ་ནི་ངས་སྐྱབས་ཆེན་གྱི་རྩོམ་ལ་ལད་མོ་བྱས་པའི་རྩོམ་ཡིག་ཅིག་དུས་དེབ་ཏུ་བཀོད་པ་ཐོག་མ་དེ་ཡིན། རྗེས་སོར 《གླུ་སྐད་སྐྱ་བོ》དང《སྙན་ངག་གི་གསང་ཉུལ་བ་ཞིག་གི་ཟིན་ཐོ》སོགས་སྒྲུང་གཏམ་དང་ཐོལ་རྩོམ་དག་ཀྱང་བཀླགས་ཤིང་། 《གླུ་སྐད་སྐྱ་བོ》ལ་ལད་མོ་བྱས་ཏེ 《རེ་སྒུག》ཞེས་པའི་སྒྲུང་གཏམ་ཞིག་བྲིས་མོད་མཇུག་མ་གྲུབ་པར་ལུས། སྐྱབས་ཆེན་གྱི་སྒྲུང་དང་ཐོལ་རྩོམ་དག་ལའང་ཁོའི་སྙན་ངག་ལ་ཡོད་པའི༼གོ་དཀའ་བའི༽ཁྱད་ཆོས་དེ་ཡོད་ལ། གོ་དཀའ་ཡང་ཀློག་སྤྲོ་བའི་འདྲེན་ཤུགས་དེའང་དེ་བཞིན་དུ་ཡོད། དེ་བས་ཀྱང་གལ་ཆེ་བ་ནི་ད་ལྟའི་བར་མི་ལོ་ཉི་ཤུ་འགོར་ཡང་སྐྱབས་ཆེན་གྱི་གསར་རྩོམ་མཚམས་མ་བཞག་པས་དུས་ངེས་མེད་དུ་ཁོའི་གསར་རྩོམ་སྣ་ཚོགས་ཀློག་པའི་གོ་སྐབས་བྱུང་སོང་བ་དེ་རེད། ད་ལྟ། ལས་ཀའི་དབང་གིས་སྙན་དེབ་བློར་འཛིན་པའི་དུས་ཚོད་ཁྱོན་ནས་མེད་ལ། ལྟ་ཀློག་གི་ཡི་ག་ལ་འགྱུར་བ་བྱུང་བས་སྔོན་ཆད་ནང་བཞིན་སྙན་ངག་ཀློག་པའི་སྐབས་ནི་ཤིན་ཏུ་དཀོན་མོད། གང་དུ་སྐྱབས་ཆེན་སོགས་རང་ཉིད་དགའ་སའི་རྩོམ་པ་པོ་དག་གི་སྙན་ངག་རེ་མཐོང་ན་ཅིས་ཀྱང་མིག་བཤེར་རེ་བྱས་པ་ཡིན།
ང་རང་སྐྱབས་ཆེན་གྱི་ཀློག་པ་པོར་གྱུར་ནས་མི་ལོ་ཉི་ཤུ་འགོར་སོང་། འདས་པའི་མི་ལོ་ཉི་ཤུ་ནི་ལང་ཚོའི་སྟོབས་ཀྱིས་བཏེགས་ཤིང་བསྐྱོམས་ཏེ་འོང་བའི་མི་ལོ་ཉི་ཤུ་རེད། མི་ལོ་ཉི་ཤུའི་རིང་ལ་ཁོས་སྙན་ངག་འབྲི་མཚམས་མ་ཆད་པ་དེ་བཞིན་ངས་ཀྱང་བཀླགས་མཚམས་མ་ཆད་ཅིང་། ད་ལྟའི་བར་ཁོ་ལ་འཕྲད་མ་མྱོང་མོད། ཁོས་ང་ལ་རྩོམ་པ་པོ་ཞིག་གི་འགན་ཁུར་བ་དེ་བཞིན་ངས་ཀྱང་ཀློག་པ་པོ་ཞིག་གི་འོས་འགན་འཆོར་དུ་བཅུག་མེད་པར་སྙམ་ཡོད། ཁོས་ང་ལ་སྙན་དེབ་ཕུད་པའི་ངར་བསླངས་པ་དེའང་ད་ནི་ཡལ་ཟིན་མོད། རྩོམ་པ་པོ་ལ་བརྩི་མཐོང་དང་སྨོན་པ་འཆོར་བའི་སེམས་ཁམས་འདི་ད་དུང་ཤུལ་ཏུ་ལྷག་ཡོད། ད་ལྟའི་ཚེ་ནའང་། ངས་སྐྱབས་ཆེན་གྱི་སྙན་ངག་གོ་སོང་ཟེར་མི་ཐུབ་ཀྱང་། ཁོའི་སྙན་ངག་ལ་མངའ་བའི་ཐུན་མིན་གྱི་བྲོ་བ་དེ་རྒྱུས་ཡོད་ཅིག་ཏུ་གྱུར་ཚར་ཅིང་། བཀླགས་ཚར་རྗེས་བསྟན་བྱ་ནི་འདིའོ་ཞེས་རྡོག་རྡོག་ཅིག་འཆད་དུ་མེད་ལ། མཚོན་ཐབས་ཀྱང་འདིའོ་ཞེས་ངོ་སྤྲོད་བྱ་མི་ཐུབ་མོད། གསལ་ལ་མི་གསལ་བ། མངོན་ལ་མི་མངོན་པ། ཟ་ཟིའི་དབྱངས་རྟ་དང་ར་རོའི་བྲོ་བ། ལྡ་ལྡིའི་རི་མོ་ལྟ་བུའི་སྙན་ངག་དེ་དག་ཆེས་འདྲིས་ཆ་ཆེ་བར་གྱུར་ཅིང་། ཁོའི་སྙན་ངག་བཀླགས་པ་ནི་དཔེར་ན། སྔོན་མ་འབྲོག་ན་ཡོད་དུས་ལན་རེར་ཁྱི་ཁ་རྩེ་རུ་སོང་ནས་ཞི་མོ་རྒྱུས་མེད་དག་ལ་མུན་ནག་ནང་ནས་འོ་བྱས་ཤིང་། ཕྱི་ཉིན་ཞི་མོ་དེ་ཇི་འདྲ་ཞིག་ཡིན་ནམ་སྙམ་པའི་རྟོག་བཟོ་ཡང་ཡང་བྱས་པ་ན། གཞི་ནས་ཞི་མོ་དེ་དངོས་སུ་མཐོང་འདོད་ཀྱི་འདུན་པ་མེད་པར་རྟོག་བཟོའི་ངོས་ཀྱི་ཞི་མོ་དེ་ཁོ་ན་སྒོམ་ནས་བསྡད་ན་འདོད་པ་དང་འདྲ་བར་སྙམ། ཧ་ཧ། དཔེ་འདི་དེ་འདྲའི་སྙན་མོ་ཞིག་མིན་སྲིད་ཀྱང་། རང་གི་མྱོང་བ་དངོས་ལ་སྦྱར་ན་འདི་ལས་གཞན་ཤོད་རྒྱུ་མི་འདུག
སྐྱབས་ཆེན་གྱི་དགའ་ས་དང་པོ་དེ་སྙན་ངག་ཡིན་ལ། གཉིས་པ་སྒྲུང་གཏམ་ཡིན། ཁོའི་ཐོལ་རྩོམ་དག་ལས་རྩོམ་རིག་སྐོར་གྱི་མྱོང་སྣང་སྐོར་བརྗོད་པ་ནི་ཀློག་སྤྲོ་བ་རྐྱང་ཡིན་མོད། སྤྱི་ཚོགས་དཔྱད་བརྗོད་ཀྱི་སྐོར་ཏེ། ལྟ་བ་དང་རིག་གནས་གསར་རྙིང་། ཆོས་སྲིད་འགལ་འབྲེལ་གྱི་སྐོར་གླེང་བ་དག་ལ་དེ་འདྲའི་ཡིད་འཁུལ་བ་ཅི་ཡང་མ་མཐོང་། ལྷག་ཏུ་དགག་རྩོམ་ལྟ་བུ་རེ་འགས་ཁོ་བའི་སེམས་ཀྱི་སྐྱབས་ཆེན་གྱི་སྣང་བརྙན་ལ་མི་འདོད་པའི་གས་ཀའང་བཟོས་མྱོང་མོད། སྟབས་ལེགས་པ་ཞིག་ལ་ཁོ་ཡིན་མིན་བདེན་རྫུན་རྩོད་པའི་རྙོག་དྲ་དེའི་གཏིང་དུ་བྱིངས་པར་གྱུར་མེད་པ་འདྲ། ཁོ་བོའི་སེམས་ལ། སྐྱབས་ཆེན་གྱིས་འཆད་འདོད་པའི་བརྡ་དང་ཐ་སྙད་དག་ནི་སྔར་བཞིན་ཁོའི་སྙན་ངག་དང་སྒྲུང་གཏམ་གྱི་ཁྲོད་དུ་མངོན་པའི་མཛེས་པ་དེ་དག་གི་ཚུལ་དུ་བཞུར་འོས་པ་ལས། སྤྱི་ཚོགས་དཔྱད་བརྗོད་དང་བདེན་རྫུན་དབྱེ་གཅོད་ཀྱི་ཐ་སྙད་གྱོང་བོ་དག་གི་གསེབ་ཏུ་གྲོན་ན་ཕངས་བ་ལའང་སྙམ་པ་འབྱུང་།
ཏཱ་ན་འབྲོག་ཕྲུག་གིས། སྤྱི་ཟླ༩ཚེས༢༢མཚན་མོར་ཤར་མར་བྲིས་ཤིང་སྤེལ་ཏོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/28052.html


text:
༢༠༡༨ ཟླ་ ༡༠ ཚེས་ ༢ རེས་གཟའ་མིག་དམར།
༄༅། །ཕྱི་ལོ་ ༢༠༡༨ ཟླ་ ༡༠ ཚེས་ ༢ ཉིན་རྡ་ས་མེག་གན་ཁྲོམ་གཞུང་ས་ཚིགས་སུ་བོད་མིའི་སྒྲིག་འཛུགས་འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་མཆོག་དང་སྐུ་མགྲོན་གཙོ་བོ་ས་གནས་གྲོང་སྡེ་ལྷན་ཚོགས་ཀྱི་གཙོ་འཛིན་གཞོན་པ་སྐུ་ཞབས་པྲ་བྷཱ་ཅའོ་དེ་རི་ Prabha Chaudharyལགས། དེ་བཞིན་ཧིན་བོད་མཛའ་འབྲེལ་ཚོགས་པའི་ཚོགས་གཙོ་ཨ་ཇཱ་ཡ་སིངྒ་མན་ཀོ་ཊི་ཡ་Ajay Singh ལགས། དེ་བཞིན་ས་གནས་དཔོན་རིགས་ཁག་གཅིག་བཅས་ཀྱིས་མེས་པོ་དམ་པ་གཱན་དྷི་མཆོག་གི་སྐུའི་འཁྲུངས་སྐར་ཉིན་གཙང་བཟོའི་ལས་འགུལ་Swachh Bharat Abhiyaanདབུ་འཛུགས་གནང་འདུག
སྤྱིར་དེ་རིང་ནི་བདག་ཉིད་ཆེན་པོ་གཱན་དྷི་མཆོག་སྐུ་འཁྲུངས་ནས་མི་ལོ་ ༡༥༠ འཁོར་བ་དང་རྒྱལ་སྤྱིའི་འཚེ་མེད་ཞི་བའི་ཉིན་མོར་སྲུང་བརྩི་ཞུ་བཞིན་ཡོད། དེ་ཡང་རྒྱ་གར་གྱི་སྲིད་བློན་སྐུ་ཞབས་ན་རེནྡྲ་མོ་དི་Narendra Modi མཆོག་གིས་ ༢༠༡༤ ལོ་ནས་བཟུང་ལོ་ལྟར་ཕྱི་ཟླ་ ༡༠ ཚེས་ ༢ ཉིན་བདག་ཉིད་ཆེན་པོ་གཱན་དྷི་མཆོག་གི་འཁྲུངས་སྐར་ཉིན་རྒྱ་གར་གཙང་བཟོའི་ཉིན་མོར་སྲུང་བརྩི་ཞུ་བཞིན་ཡོད། ལོ་ལྟར་ལས་འགུལ་འདིའི་ནང་རྒྱ་གར་མི་འབོར་ཐེར་འབུམ་གཅིག་ལྷག་ཀྱིས་ཁོར་ཡུག་སོགས་གཙང་བཟོའི་ལས་འགུལ་རྒྱ་ཆེ་སྤེལ་བཞིན་ཡོད། དེར་བརྟེན་ད་ཐེངས་སྐབས་བཅོ་ལྔ་པའི་བཀའ་ཤག་གིས་༢༠༡༨ ལོ་འདི་བཞིན་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལས་འགུལ་ལོར་སྲུང་བརྩི་ཞུ་བཞིན་ཡོད་སྟབས་རྒྱ་གར་ཁྱོན་དུ་བོད་མི་བཙན་བྱོལ་བ་རྣམས་ཀྱིས་གཙང་བཟོའི་ལས་འགུལ་སྤེལ་བཞིན་ཡོད།
གོང་ཚེས་ཉིན་རྡ་ས་མེག་གན་དུ་ཚོགས་པའི་མཛད་སྒོའི་ཐོག་འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་མཆོག་གིས་གསུང་དོན། “༢༠༡༨ ལོ་འདི་ནི་བོད་མིའི་སྒྲིག་འཛུགས་བཀའ་ཤག་གིས་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལས་འགུལ་སྤེལ་བཞིན་ཡོད། དེར་བརྟེན་ལོ་འདི་ཁོར་མོར་ལས་འགུལ་འདྲ་མིན་སྤེལ་བ་བརྒྱུད་བོད་མི་བཙན་བྱོལ་བ་རྣམས་ཀྱིས་རྒྱ་གར་གཞུང་མང་གཉིས་ནས་ད་བར་བོད་མི་རྣམས་ལ་མཐུན་འགྱུར་རོགས་རམ་རྒྱ་ཆེ་གནང་དང་གནང་བཞིན་པའི་བཀའ་དྲིན་བསམ་ཤེས་ཐོག་ཐེངས་འདིར་རྒྱ་གར་གྱི་སྲིད་བློན་སྐུ་ཞབས་མོ་དི་PM Modi མཆོག་གིས་ ༢༠༡༤ ཟླ་ ༡༠ ཚེས་ ༢ ཉིན་ཐོག་མར་དབུ་འཛུགས་གནང་བའི་རྒྱ་གར་གཙང་བཟོའི་ལས་འགུལ་ Swachh Bharat Abhiyaan ནང་ཆ་ཤས་བླང་བ་བརྒྱུད་ཁ་ཞེ་གཉིས་མེད་ཐོག་ནས་ཐུགས་རྗེ་ཆེ་ཞུ་བཞིན་ཡོད། རྒྱ་གར་ནི་བོད་མི་བཙན་བྱོལ་བ་རྣམས་ལ་ཕ་ཡུལ་གཉིས་པ་ལྟ་བུ་ཆགས་ཡོད་སྟབས་ཧ་ཅང་བཀའ་དྲིན་ཆེན་པོ་རེད།” ཅེས་གསུངས།
ཕྱོགས་མཚུངས་ས་གནས་གྲོང་སྡེ་ལྷན་ཚོགས་ཀྱི་གཙོ་འཛིན་གཞོན་པ་སྐུ་ཞབས་པྲ་བྷཱ་ཅའོ་དེ་རི་ Prabha Chaudharyལགས་ཀྱིས་ “ཐེངས་འདིར་བོད་མིའི་སྒྲིག་འཛུགས་ཀྱིས་རྒྱ་གར་གཙང་བཟོའི་ལས་འགུལ་ནང་མཉམ་ཞུགས་གནང་བར་ང་ཚོས་འཚམས་འདྲི་ཞུ་རྒྱུ་ཡིན། ལས་འགུལ་འདི་ནི་རྒྱ་གར་ནང་ལས་འགུལ་ལམ་ལྷོངས་ལྡན་པ་ཞིག་ཏུ་བརྩི་བཞིན་ཡོད། དེར་བརྟེན་བོད་མི་ཚོས་ཀྱང་རྒྱ་གར་གཞུང་མང་གཉིས་ལ་ཕྱར་གྲུ་མཉམ་འདེགས་གནང་བར་བསྔགས་བརྗོད་ཞུ་བཞིན་ཡོད། “ཅེས་གསུང་པ་དང་སྦྲགས་བདག་ཉིད་ཆེན་པོ་གཱན་དྷི་མཆོག་སྐུ་འཚོ་བཞུགས་སྐབས་འཚེ་མེད་ཞི་བའི་ལས་འགུལ་སྣེ་ཁྲིད་པ་ཙམ་མ་ཟད། རྒྱུན་ལྡན་ཁོར་ཡུག་གཙང་བཟོ་དང་གྲོང་གསེབ་ཡར་རྒྱས་ཐོག་ཐུགས་ཁུར་ཆེ་བཞེས་གནང་ཡོད་སྐོར་སོགས་གསུངས།
མཛད་སྒོའི་མཐའ་མར་རྡ་ས་ས་གནས་འགོ་འཛིན་ཟླ་བ་རིན་ཆེན་ལགས་ཀྱིས་ཐུགས་རྗེ་ཆེ་ཞུས་ཏེ་མཛད་སྒོ་གྲོལ་བ་དང་བསྟུན་གཙང་བཟོའི་ལས་འགུལ་དབུ་འཛུགས་གནང་ཡོད་པ་བཅས།


text:
སྲང་ལམ་གྱི་གཡས་གཡོན་གཉིས་སུ་ལྗོན་པའི་གྲིབ་བསིལ་གྱིས་བཀབས་འདུག་ལ། སྣུམ་ལམ་ཁྱིམ་ཚང་རེ་རེའི་སྒོ་ཁར་ཐོན་ཡོད་པ་དང་། ཉི་ནུས་ལམ་སྒྲོན་དང་གད་སྙིགས་འཕོ་སའི་སྒམ་དག་གོ་རིམ་ལྡན་པའི་ངང་བསྒྲིགས་འདུག འདི་ནི་ཏུའུ་ལན་རྫོང་ཚ་ཧན་ཝུའུ་སུའུ་གྲོང་རྡལ་ཏུང་ཧྲན་ཀེན་སྡེ་བ་བར་མའི་རྣམ་པ་རེད།
ལོ་ངོ་དུ་མའི་སྔོན་དུ། སྡེ་བ་འདི་ནི་དབུལ་ཕོངས་སྡེ་བ་ཞིག་ཡིན་མོད། འོན་ཀྱང་ད་ལྟ་སྙན་པའི་གྲགས་པ་གང་སར་རྒྱས་པའི“ཕྱུག་སྡེ”ཞིག་ཏུ་གྱུར་ཡོད། ཏུང་ཧྲན་ཀེན་སྡེ་བ་བར་མར་འདི་འདྲའི་འགྱུར་ལྡོག་ཆེན་པོ་བྱུང་བ་ནི་ཐུན་མོང་གི་ཡོང་སྒོས་སྡེ་དམངས་རྣམས་ཕྱུག་པོར་འགྱུར་བར་སྐུལ་ཁྲིད་བྱས་པས་རེད། དེའི་རྒྱབ་ཕྱོགས་ཀྱི་འགྱུར་ལྡོག་དེ་དག་ནི་སྐྱེ་ལྡན་ལུད་ཀྱི“མ་རྐང་ནག་པོ”ལས་བྱུང་བ་རེད།
ལོ་ངོ་དུ་མའི་སྔོན་ནས་བཟུང་། ཏུང་ཧྲན་ཀེན་སྡེ་བ་བར་མས་ཐུན་མོང་དཔལ་འབྱོར་སྤེལ་མགོ་བརྩམས་པ་དང་། སྐབས་དེར། ཏུའུ་ལན་གྱི་ས་ཕྱོགས་ཀུན་ཏུ་འཕེལ་རྒྱས་ལ་སྐུལ་འདེད་གཏོང་བ་དང་འཛུགས་སྐྲུན་ནན་འཛིན་བྱེད་ཀྱིན་ཡོད་ལ། ཚང་མས་ཨར་ལས་རྒྱུ་ཆ་ལས་སྣོན་གྱི་ཁེ་སྤོགས་དེར་རེ་བ་བཅངས་ཡོད་པས། སྡེ་དམངས་ཨུ་ཡོན་ལྷན་ཁང་གིས་སྒེར་གྱི་སྦྱིན་བདག་ཞིག་གི་ལག་ནས་སོ་ཕག་བཟོ་གྲྭ་ཞིག་ཚུར་ཉོས། ཡིན་ན་ཡང་། ཅང་མ་འགོར་བར་སོ་ཕག་བཟོ་གྲྭ་ཁོར་སྲུང་ཚད་གཞི་ལས་བརྒལ་བས་ཐོན་སྐྱེད་བྱེད་དཀའ་བར་གྱུར་བས། སྡེ་བའི་ཐུན་མོང་དཔལ་འབྱོར་མགྱོགས་མྱུར་ངང་འགྲིབ་མགོ་བརྩམས།
སྡེ་བའི་ཐུན་མོང་དཔལ་འབྱོར་ཉམས་རྒུད་དུ་གྱུར་པ་ལ། སྡེ་དམངས་ཨུ་ཡོན་ལྷན་ཁང་གི་ཁོངས་མི་དང་སྡེ་དམངས་རྣམས་ཤིན་ཏུ་སེམས་འཚབ་སྐྱེས་ཤིང་། ཧུར་ཐག་གིས་ཐབས་ལམ་གཞན་ཞིག་འཚོལ་བར་བྲེལ། 2015ལོར་ཏུང་ཧྲན་ཀེན་སྡེ་བ་བར་མས་ཐོན་ལས་ཅན་གྱི་དབུལ་སྐྱོར་ལས་གཞིའི་གོ་སྐབས་དམ་འཛིན་བྱས་ཤིང་། རྒྱལ་ཁབ་ཀྱི་ཞིང་ཕན་སྲིད་ཇུས་སྣ་ཚོགས་ཀྱི་སྐུལ་ཁྲིད་འོག སྡེ་བའི་ཐུན་མོང་དཔལ་འབྱོར་འཕེལ་རྒྱས་སུ་གཏོང་བར་ཁོད་ཡངས་པའི་ལམ་གསར་པ་ཞིག་རྙེད།
“ཏག་ཏག་གོ་སྐབས་བཟང་པོ་ཞིག་དང་འཕྲད་པ་སྟེ། མཚོ་ནུབ་ཀྱི་ས་ཕྱོགས་ཀུན་ཏུ་གཞི་ཁྱོན་ཆེན་པོས་འདྲེ་ཚེར་མ་དང་གྲོ་འབྲས་འདེབས་བཞིན་འདུག་ལ། གནས་ཚུལ་འདི་འདྲ་ཞིག་གི་འོག་ལུད་རྫས་ཀྱི་དགོས་མཁོ་ཆེ་བ་ཁོ་ཐག་ཡིན་པས། དེས་ང་ཚོ་སྡེ་བའི་ཐུན་མོང་དཔལ་འབྱོར་ལ་འཕེལ་རྒྱས་ཀྱི་གོ་སྐབས་གསར་པ་ཞིག་མཐོང་དུ་བཅུག”ཅེས་སྡེ་བ་བར་མའི་ཏང་ཀྲི་པུའུ་ཧྲུའུ་ཅི་ཏུང་ཧྥེང་གིས་དེ་ལྟར་བཤད།
རྫོང་དབུལ་སྐྱོར་གཞུང་ལས་ཁང་དང་མཐུན་སྦྱོར་བྱས་ཏེ་དབུལ་སྐྱོར་མ་དངུལ་སྒོར་ས་ཡ་གཉིས་བཏང་བ་དང་། ཏུང་ཧྲན་ཀེན་སྡེ་བ་བར་མའི་ཁ་གཏད་རོགས་སྐྱོར་ཁེ་ལས་ཏེ་ཀྲུང་གོའི་རྡོ་སྣུམ་ཀུང་སིའི་མཚོ་སྔོན་སྣུམ་གཏེར་ཡན་ལག་ཀུང་སི་ལ་འབྲེལ་གཏུག་བྱས་ཏེ་སྒོར་ས་ཡ་གཅིག་དང་འབུམ་དྲུག་ཁྲི་བདུན་གྱིས་རོགས་སྐྱོར་བྱས་པའི་ཁར་ད་རུང་དངུལ་བུན་སྒོར་ས་ཡ་ལྔ་བསྐྱིས་ནའང་། བཟོ་གྲྭ་ཞིག་འཛུགས་པར་ད་རུང་མ་དངུལ་གྱིས་འདང་མེད་པ་རེད།
ཏུང་ཧྥེང་གིས་བཤད་རྒྱུར། “ཐུན་མོང་དཔལ་འབྱོར་ཡིན་པའི་ཆ་ནས། ཚང་མར་དེའི་ནང་དུ་མ་རྐང་མང་དུ་འཇོག་ཏུ་བཅུག་ཆོག མ་རྐང་མང་དུ་བཞག་ན་ལོ་མཇུག་ཁེ་སྤོགས་ཀྱང་མང་དུ་ཐོབ་ཐུབ།”སྡེ་བའི་ཨུ་ཡོན་ལྷན་ཁང་གིས་ཐེངས་གང་མང་ཞིག་ལ་སྡེ་དམངས་ཚོགས་ཆེན་བསྡུས་ཏེ་གྲོས་བསྡུར་བྱས་པ་དང་། སྡེ་བའི་ལས་བྱེད་པ་ཐེངས་མང་པོར་ཁྱིམ་ཚང་ལ་སྐུལ་སློང་བྱེད་དུ་སོང་བས། སྡེ་དམངས་རྣམས་ཀྱིས་བསྡོམས་པས་མ་དངུལ་སྒོར་ས་ཡ་གསུམ་དང་འབུམ་གསུམ་ཁྲི་གསུམ་རུབ་བསྡུ་བྱས།
2015ལོའི་ལོ་སྨད་དུ་སྡེ་དམངས་ཨུ་ཡོན་ལྷན་ཁང་གིས་སྡེ་བའི་ཐུན་མོང་གི་ས་ཞིང་སྤྱི་ཆིང་གསུམ་དང་གྲངས་ཆུང་འགའ་བཟོ་གྲྭ་འཛུགས་སྐྲུན་ཐད་བཀོལ་སྤྱོད་བྱས་པ་དང་། མཐའ་མཇུག་མ་དངུལ་སྒོར་བྱེ་བ་གཅིག་དང་ས་ཡ་གཉིས་བཏང་སྟེ་སྔོན་ཐོན་ཅན་གྱི་ལུད་རྫས་ཐོན་སྐྱེད་སྒྲུབ་རིམ་ནང་འདྲེན་བྱས་ནས། མཚོ་སྔོན་ཏུའུ་ལན་མའོ་ཧྥེང་སྐྱེ་དངོས་སྐྱེ་ལྡན་ལུད་རྫས་ཚད་ཡོད་འགན་འཁྲི་ཀུང་སི་བཙུགས་པ་དང་། 2016ལོའི་ལོ་མགོ་ནས་ཐོན་སྐྱེད་བྱེད་མགོ་བརྩམས།
2016ལོར་ཀུང་སིས་ཐོན་སྐྱེད་བྱེད་མགོ་ཚུགས་པ་ནས་བཟུང་། ལོ་རེའི་ཐོན་ཚད་ཏུན་སྟོང་བརྒྱད་ཙམ་ཐོན་སྐྱེད་བྱས་པར་ཁེ་སྤོགས་སྒོར་ས་ཡ་གཅིག་དང་འབུམ་དྲུག་ཙམ་བླངས། ཀུང་སིས་ཁེ་སྤོགས་བླངས་པས་སྡེ་དམངས་རྣམས་དགའ་སྤྲོ་ཚད་མེད་སྐྱེས། ཏུང་ཧྥེང་གིས་བཤད་རྒྱུར། “2016ལོའི་ལོ་མཇུག་ཏུ། སྡེ་བ་ཡོངས་ཀྱི་བསྡོམས་པས་ཁྱིམ་ཚང་བརྒྱ་དང་ཉེར་བཞི་ཚང་མར་ཁེ་སྤོགས་བགོ་བཤའ་བརྒྱབ་པ་དང་། དེའི་ནང་དབུལ་ཕོངས་ཁྱིམ་ཚང་སོ་གསུམ་ལ་ཁྱིམ་ཚང་རེར་ཆ་སྙོམས་ཀྱིས་སྒོར་ཉིས་སྟོང་བརྒྱད་བརྒྱ་དང་། ཁྱིམ་ཚང་གཞན་པ་གོ་གཅིག་ལ་ཁྱིམ་ཚང་རེར་སྒོར་ཆིག་སྟོང་དྲུག་བརྒྱ་བགོས། ཀུང་སིའི་ཕན་ཁེ་ཇེ་ལེགས་ནས་ཇེ་ལེགས་ཡིན་པས། ད་ལོར་ཁྱིམ་ཚང་རེ་རེར་སྔར་ལས་མང་པོའི་ཁོ་སྤོགས་བགོ་ཐུབ་པར་ཡིད་ཆེས་ཡོད”ཟེར།
ཐུན་མོང་དཔལ་འབྱོར་གྱིས“ཁྲག་རྒྱག”པའི་དུས་མཚུངས་སུ། “ཁྲག་བཟོ”བའི་ནུས་པ་སྔར་ལས་ཤུགས་ཆེར་བཏང་ལ། རྒྱུན་ཆད་མེད་པར“མ་རྐང་ནག་པོ”ཡིས་སྡེ་བ་རིམ་པའི་རྩ་འཛུགས་ལ་ཅུང་བརྟན་འཇགས་ཀྱི“རྒྱུ་ནོར་འབྱུང་ཁུངས”ཡོད་པར་བྱས་ལ། ཉམས་ཞན་ཡིན་པའི་ཐུན་མོང་དཔལ་འབྱོར་གྱི་དཀའ་གནད་ལ“ཐབས་མཆོག”ཞིག་ཀྱང་འཚོལ་ཐུབ་པ་བྱུང་།
རྩོམ་སྒྲིག་པ། རྟ་མགྲིན་སྐྱབས།


text:
ཀུན་དགའ་ཚེ་རིང་།
ངའི་སྐྱེས་མིང་ལ་ ཀུན་དགའ་ཚེ་རིང་ཟེར་ཞིང་། ༡༩༩༢ ་ལོར་མདོ་སྨད་བླ་བྲང་བཀྲ་ཤིས་འཁྱིལ་གྱི་ཉེ་འདབས་སུ་རྒན་གྱའི་གསེར་གཞུང་ནས་ངུ་ངག་གི་དབྱངས་རྟ་འཐོར། ༢༠༠༥ ་བར་བོད་ནང་དུ་སློབ་ཆུང་དང་སློབ་འབྲིང་འགྲིམས་ཏེ་ཤེས་རིག་གི་སྒོ་གླེགས་རྡུང་།༢༠༠༦ ་ལོར་མི་རིགས་ཤིག་གི་ཆག་འཇིག་གི་ཤོག་ལྷེབ་བར་ནས་སྐྱབས་བཅོལ་གྱི་ལམ་བུ་སྙེགས།༢༠༠༡༤ ་བར་༧རྒྱལ་བ་ཡིད་བཞིན་ནོར་བུའི་ཐུགས་རྗེ་བཀའ་དྲིན་འོག་གོ་པལ་པུར་བོད་ཁྱིམ་སློབ་གྲྭ་དང་སེ་ལ་ཀུའི་བོད་ཁྱིམ་སློབ་གྲྭ་གཉིས་ནས་དེང་དུས་ཀྱི་ཤེས་ཡོན་ལ་སློབ་གཉེར་བྱས།ད་ལྟ་རྒྱ་གར་ལྷོ་ཕྱོགས་ཀྱི་གྲོང་ཁྱེར་ཅན་ནེ་བྱ་
བ་རུ་ཨེ་སི་རམ་གཙུག་ལག་སློབ་ཆེན་(SRM university)དུ་ རྩིས་འཕྲུལ་བརྡ་འཕྲིན་ཤེས་བྱའི་( Information Technology Engineering) ཆེད་སྦྱོང་ཐོག་སློབ་ལ་འཇུག་བཞིན་ཡོད།དུང་ཞེན་དང་དགའ་མོས་ཤིག་གི་དབང་གིས་སློབ་གྲྭའི་རིང་ ༼དང་བླངས་ཕ་སྐད་ཞབས་ཞུ་ཚོགས་ཆུང་༽ ཞེས་པ་གྲོགས་འགའ་དང་ལྷན་དུ་བཙུགས་ཏེ། རང་གི་སྐད་ཡིག་དང་འབྲེལ་བའི་༼འགན་འཁྲི་དང་འཚོལ་སྙེགས་ ༽ ཀྱི་ལོ་དེབ་གཙོས་ལས་འགུལ་མི་ཉུང་བ་ཞིག་གིས་སློབ་གྲོགས་མང་པོར་བག་ཆགས་ཟབ་མོ་བཞག ། ཞོར་དུ་རྩོམ་ཡིག་ཐར་ཐོར་རེ་སློབ་གྲྭའི་དུས་དེབ་དང་བཙན་བྱོལ་གྱི་ཚགས་ཤོག་འགར་བཀོད་མྱོང་། མ་ཟད་ཤེས་རིག་ལས་ཁུངས་ཀྱི་རྩོམ་ཡིག་འགྲན་བསྡུར་ཁྲོད་དུ་ལོ་རེར་རྩོམ་ཡིག་ཕུལ་བྱུང་གི་བྱ་དགའ་རེའང་ལེན་མྱོང་། མི་རིགས་ཤིག་གི་ཆག་གྲུམ་གྱི་ལོ་རྒྱུས་རྨི་ལམ་དུ་འཁྱེར་ནས་རང་དབང་དང་བདེ་སྐྱིད་འཚོལ་སྙེགས་ཀྱི་ལམ་བུ་ནས་ "རང་གི་ནུས་པའི་སྲི་ཞུ་ཅུང་ཟད་ཙམ་ཞིག་བསྒྲུབ་" ཐུབ་རྒྱུའི་ཕུགས་བསམ་ཞིག་བཅངས་ཡོད།


text:
སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན།
སྔོན་ཆད་ས་ཆ་ཞིག་ན། སྐྱེས་པ་སྨ་ར་རིང་པོ་ཅན་ཞིག་ཡོད།ཁོའི་སེམས་སུ་སྨ་ར་རིང་པོ་ནི་མི་ཤེས་རབ་ཅན་གྱི་མཚོན་རྟགས་སུ་འདོད་ནས།ནམ་རྒྱུན་རང་གི་སྨ་ར་ལ་གཙང་སྦྲ་དང་བདག་གཅེས་ཡག་པོ་བྱེད་ཀྱི་ཡོད་པ་མ་ཟད། མི་ཚོགས་ཀྱི་ཁྲོད་དུ། སྨ་ར་ལ་ལག་པས་བྱིལ་བྱིལ་བྱས་ཏེ་རྫིག་ཉམས་སྟོན་པ་དང་། སྨ་ར་ལག་པའི་ནང་དུ་བཟུང་སྟེ། གཞན་ལ་ངོམས་སོ་བྱེད་བཞིན་ཡོད།
ནུབ་མོ་ཞིག་ལ་མི་དེས་མར་མེའི་འོད་ཀྱི་ངོགས་ནས་དཔེ་དེབ་ཀློག་སྐབས། དེབ་ནང་དུ་ཡིད་ཆེས་དཀའ་བའི་ཚིག་ཕྲེང་གཅིག་མཐོང་། ཚིག་ཕྲེང་དེའི་ནང་དུ། "སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན"ཞེས་བྲིས་ཡོད།
མི་དེས་རང་གིས་བཀླགས་མ་ཐག་པའི་ཚིག་ཕྲེང་དེར་ཡིད་མ་ཆེས་པར། ཡང་བསྐྱར་སྐད་གསང་མཐོན་པོས་ཐེངས་གཅིག་བཀླགས། དེ་ནས་ཡང་ཁོས་མིག་རྡེབ་རྡེབ་ཐེངས་འགའ་བྱས་པ་དང་། མིག་མཐའ་ལག་པས་ཕུར་ཕུར་བཏང་། མིག་ཁ་ཡར་གདེངས་ཏེ། "སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན" ཞེས་པ་དེ་ཡང་བསྐྱར་ཐེངས་གཅིག་བཀླགས།
དེ་ནས་མི་དེའི་སེམས་མ་སྐྱིད་པར། སྨ་ར་རིང་པོ་དེ་ལག་པའི་ནང་དུ་བཟུང་སྟེ། མེ་ལོང་ནང་ལྟ་ཞོར་སེམས་ལ། ཨ་ཁ་ཁ། "སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན" ཞེས་བྲིས་པ་འདི་ངོ་མ་བདེན་པ་ཡིན་ནམ་བསམ་པ་དང་། ཡང་སེམས་ལ། གལ་སྲིད། "སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན" ཞེས་པ་འདི་བདེན་པ་ཡིན་ན། ང་གླེན་པར་གྱུར་འདུག་བསམ་ནས་སེམས་ཧ་ཅང་སྐྱོ།
ཁོའི་སེམས་ལ། སུ་ལ་སྨ་ར་རིང་པོ་ཡོད་ན། དེ་ནི་ནི་གླེན་པ་ཡིན་ཞེས་པ་དེར་བསམ་བློ་མ་བཏང་ན་བཟང་སྙམ་ནའང་། ཚིག་ཕྲེང་དེ་ཁོའི་ཀླད་པའི་ནང་དུ་ཡང་ནས་ཡང་དུ་འཁོར་ཏེ་སེམས་ཁྱོན་ནས་ལྷོད་ལ་མ་བབས།དེ་ནས་ཉིན་རེ་རེ་དང་ཞག་རེ་རེ་སོང་དུས། མི་དེའི་སེམས་སྡུག་ནས་ངན་སར་ལྷུང་སྟེ། ཉིན་མོ་ཟས་ཟ་མི་འདོད་པ་དང་། མཚན་མོར་གཉིད་མི་ཁུག་པའི་གནས་སུ་གྱུར།
དེ་ནས་མི་དེས་བསམ་བློ་མང་པོ་བཏང་མཐར། དེབ་ནང་དུ་བྲིས་པའི་"སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན" ཞེས་པ་དེ་བདེན་པ་ཡིན་ན། སྨ་ར་རིང་པོ་བཞག་ནས་ཅི་བྱེད་བསམ་པ་དང། སྨ་ར་རིང་པོ་དེ་མེ་བསྲེག་གཏོང་རྒྱུའི་སེམས་ཐག་བཅད། དེ་ནས་མི་དེའི་ལག་པ་གཅིག་གིས་སྨ་ར་རིང་པོ་དེའི་སྣེ་ནས་འཇུས། ལག་པ་གཞན་ཞིག་གིས་མཆོད་མེ་བཟུང་སྟེ། སྨ་ར་རིང་པོ་དེ་མེར་བསྲེག་པའི་ཚེ། སྨ་ར་རིང་པོ་དེ་ཙག་སྒྲ་དང་བཅས་འབར།
མེ་ལྕེ་ཁ་ནས་མིག་སྤུ་ལ་མཆེད། ཁོས་ཨ་ཚ་ཞེས་སྐད་ཤོར་བ་དང་ལྷན་ཏུ་ས་ལྡིང་གནམ་ལྡིང་བྱས། དེ་ནས་མེ་ལྕེ་ཡར་མགོར་མཆེད་དེ་སྐྲ་ལོ་མེ་ལ་འབར། སྐབས་དེར། ཁྱིམ་མཚེས་རྣམས་ཐོན་ནས།མི་དེའི་མགོར་ཆུ་ཟོ་བ་གང་བླུགས་ཏེ་མེ་བསད།
ཁྱིམ་མཚེས་རྣམས་ཀྱིས་མི་དེར། ག་རེ་བྱས་ཉེས་ཐེབས་སོང་ཞེས་དྲིས་པ་ན། ཁོས་མགོ་བོ་གཡུག་ཞོར་དང་། དབུགས་རིང་གཏོང་ཞོར་དུ། ངའི་དེབ་དེའི་ནང་དུ། "སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན" ཞེས་བྲིས་འདུག ངས་གླེན་རྟགས་བསྟན་ཏེ་ཚིག་དེར་བདེན་དཔང་བྱས་པ་རེད་ཅེས་དབུགས་རིང་ནར་ནར་ཤོར་རོ།།
མཁས་གྲུབ་གྱིས་བསྒྱུར་བ་དང་ལྕགས་མོ་འཚོས་ལེགས་བཅོས་བྱས།
གཡག་རྒོད་དྲ་ཚིགས་ཀྱི་ཆོག་མཆན་མེད་པར་བྱིས་སྒྲུང་འདི་གཞན་ལ་བརྒྱུད་འགོད་བྱེད་མི་ཆོག
Topic: སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན།
No comments found.